text:
好多人一聽到西班牙,就覺得係陽光與海灘,或者以爲擁有地中海氣候嘅西班牙就係熱熱熱,啲女仔個個着比基尼行出行入咁,其實呢個只係長年冇太陽曬嘅英國,德國同北歐遊客帶畀大家嘅刻板印象.位處伊比利亞半島嘅西班牙本土,擁有歐洲最多種多樣嘅氣候,連同鄰近外島,可以簡單分成五種氣候(圖一);如果加埋北緯28度亞熱帶嘅加那利亞群島 (Las Islas Canarias),算係有六種.熱辣辣嘅陽光與海灘主要係地中海西岸本土東北部巴塞羅那,東部華倫西亞嘅夏日旅遊特色,冬天就好似香港咁十幾度,着比堅尼係會冷親㗎.
比較內陸啲嘅地方由於冇海洋調節氣候嘅作用,雖然同樣係夏天乾,冬天落少少雨嘅地中海氣候,但係全年溫差比較大,日夜溫差亦都非常明顯,有大陸性氣候嘅特色.以我住過嘅中西部高地爲例,夏天晏晝超過30度,但係一早一晚得十幾度,冬天會落少少雪.至於我哋聽過嘅四五十度高溫,就係呢個情況嘅「加10度」版,熱到崩潰,仲要冇海灘畀你去 —— 西班牙最熱嘅部份係南部安達盧西亞 (Andalucía) 自治區內陸,夏天日頭長期處於攝氏35度以上,Montoro市(圖二)2017年更錄得47.3度嘅歷史高溫.
有冇發覺圖裏面啲屋都係白色嘅?呢層當然同天氣有關啦!白色吸熱慢,喺酷熱嘅天氣下,可以防止屋裏面過度升溫,所以係南部建築嘅特色之一.另一個值得觀察嘅地方係,屋同屋之間嘅街道非常狹窄,Andalucía首府西維爾 (Sevilla) 嘅聖十字 (Santa Cruz) 區就係最典型嘅例子.裏面好似迷宮咁,最窄嘅街道叫Calle Reinoso(圖三),細到極處只有106厘米闊,兩間屋嘅露台近到可以畀鄰居攬攬錫錫(打招呼啫,冇事嘅),所以佢更廣爲人知嘅街名係「錫錫街」(calle de los besos).
咁樣起樓嘅原因,當然又係避免熱親啦.樓房之間近啲,街道窄啲,可以將太陽直接照射到地面嘅機會減到最細.香港市區翳熱,原因之一係濕氣蒸上嚟又走唔到,但西班牙天氣乾,冇呢個問題,日照就成爲社區微氣候嘅最大影響因素.喺Santa Cruz嘅橫街窄巷裏面散步,又真係出乎意料地清爽㗎噃.
但係到底點解西班牙南部會咁熱?下次我會準備好地圖同大家認真解釋
如果鍾意呢篇文,請你CLS支持 同系列文章請見留言區
此系列逢星期三,星期日更新,敬請大大力追post :0)
註:括號內外語爲西班牙文


c: text/html

text:
「真相」
好多人話經過咁多年,大家只係用同一種方式去爭取,用同一種方法去平反,其實都係冇用.當然方法係可以改變,但係承傳就更加緊要.歷史係用文字去記錄發生咗嘅事同物,等下一代係歷史當中了解人類嘅成與敗.但係當一個國家意圖或企圖篡改歷史,否認歷史,打壓尋求真相嘅人,咁就算國家有幾強大幾發達都好,永遠都會有一個歷史污點,永不磨滅.
「歷史」
歷史係不能變的,歷史係不能忘的,歷史係不說謊的!一個只會譴責其他國家而不會譴責自己嘅國家,而且不斷隱瞞事實意圖篡改歷史嘅國家,究竟有幾還蠻霸道?歷史就係歷史,事實就係事實,無數嘅片段,無數嘅紀錄,已經足以證明當年中國政府係有使用武力去鎮壓同屠殺當年係天安門爭取民主自由嘅中國人!無人會忘記呢段歷史,亦都無人改變到!如果唔係事實嘅話,點解要隱瞞,要打壓?只有心虛嘅人先至會咁樣做!
「香港」
今日香港,明日台灣.今日國歌法,明日國安法.五十年不變?一國兩制?港人治港?高度自治?特別行政區?就連真普選都未落實,仲講乜嘢五十年?而家一半都未到,就已經要搞到咁.如果當初唔係林鄭嘅反口覆舌,話唔選又選,今日嘅香港或者仍然保持原貌一段時間.為咗下一代,去留仍然係一個好難決定嘅問題.不過最緊要嘅係將段歷史繼續教育下一代!「不想回憶,未敢忘記」!

robotstxt: allowed

filter: keep


text:
大阪,好多香港人都去到熟晒地頭,當然亦非常適合作為親子遊嘅首選.
孖女第一次去過通天閣,環球影城,海遊館,萬博紀念公園呢D大路景點,
所以今次第二次去大阪就想搵D冷門少少嘅玩下~
愛染祭
適逢愛染祭舉行期間,我地就去左湊下熱鬧,地點好近天王寺,帶住小朋友去係迫D,但尚算方便~
愛染祭亦被稱為浴衣祭,好多好靚嘅女仔會著住浴身坐住寶惠轎遊行,跟住每年選出最靚果位成為愛染娘,
其他詳細嘅資料上網一查就有,所以我就唔多講喇,
總之最後頂轎去到愛染堂都可以俾大家有機會上去坐下影下相打咭,
同埋都有不小嘅街頭小食檔&攤位遊戲玩下咁啦~
大阪城 & NHK 放送會館
上次二歲太細所以無去大阪城,今次已經四歲應該夠腳骨力行所以要行一行啦,
天守閣真係好靚,但孖女未識欣賞,只可以到此一遊食杯刨冰咁啦~
不過大阪城附近嘅NHK放送會館就岩晒食個LUNCH抖一抖兼俾孖女玩下喇~
奈良
奈良適唔適合帶小朋友去呢 ? 而家D鹿好似惡左好多 ?
好多人鍾意帶小朋友去動物園,但孖女去到動物園都唔睇動物嘅,
反而見到呢D晌身邊會行會走嘅鹿至吸引到佢地,仲搞到連D鹿都怕左佢地添…..
勝尾寺
勝尾寺交通就比較麻煩,因為巴士班次太少,MISS左一班車就要等好耐,
不過勝尾寺嘅環境真係好靚,好寧靜,空氣好清新,係舒服到唔捨得走果隻,
其實當初只係一張勁多達摩不倒翁既網上圖片吸引到我地要去呢個地方睇下,
遊客一定勁少架喇,都係見到D日本嘅老人家黎行下咁囉,
不過果度間手信舖入面既雜錦蝦餅真係好好味 !
就咁睇同出面買嘅無乜分別,但食落真係好味好多架 !
神戶動物王國
因為難波去神戶果程買阪神一日卷好平只係500YEN來回,
所以就去神戶一日遊啦,主要就揀左去神戶動物王國,
不過去到就比想像中細,但D水豚真係好可愛 !
有D水豚都幾主動嘅,有D就眼尾都唔SHOW你咁啦~
摘提子
位於近鐵「駒ヶ谷站」嘅提子園,交通黎講算幾方便,
但可能我地去早左,D提子都幾酸下…
不過孖女係好鍾意食提子嘅,咁有得即摘即食,都幾得意架,
但真係好熱好熱囉……
總括黎講,親子遊係好需要休息時間嘅,
即係要留D時間俾小朋友午睡一下,叉足電去玩至唔會扭計,
例如我去七日咁計,頭尾兩日搭飛機果時就要瞓,
第三同第五日晏晝會返酒店午睡,最多午睡時我同老公輪流出去SHOPPING囉,
係要犠牲一D時間架喇,唔好諗住帶架BB車出去俾佢瞓咁就可以玩盡D,
始終帶小朋友去外遊都係想開開心心啫,無謂搞到大人細路都太辛苦啦~
#寫出你遊歷 #說走就走 #親子遊


text:
浪子嘅比喻
浪子嘅比喻係耶穌講嘅一個比喻,記載喺《新約聖經》《路加福音》第15章第11-32節.呢個故事係《路加福音》第15章裏面耶穌嘅比喻「三部曲」嘅最後一個,前面兩個比喻係迷羊嘅比喻同唔見錢嘅比喻.
聖經譯文改
解釋改
呢個比喻講到一個人有兩個仔,細仔向佢阿爸要求將應得嘅家產分畀佢,然後佢就去咗好遠嘅地方,亂咁使錢,過放縱嘅生活.後嚟啲錢用晒,嗰度又發生大饑荒,喺極大打擊之下,佢可以話係走投無路,已經冇其他辦法生活.無可奈何,為咗生活,佢去咗個農場做看豬,證明佢已經陷入絕望嘅困境之中.
細仔喺艱難嘅時刻裏面,醒悟過嚟,諗起自己屋企嘅溫暖.當一個人能夠醒悟就會有轉機,於是佢下定決心要返屋企.佢唔敢以仔嘅身份要求被接納,而係以最低級嘅僱工身份請求收容.阿爸卻畀佢一種驚人嘅看待,熱切為細仔籌備歡迎會,以迎接貴賓場合嚟準備一切.遠遠超過細仔佢所諗嘅,形成咗兩種鮮明嘅對比.
大仔喺田度做完嘢返嚟,聽到屋企度有音樂跳舞嘅歡笑聲,極為驚訝.因為自從細佬離開屋企之後,已經冇歡樂嘅聲音.當僕人話佢知,阿爸因為細仔平安無事噉返嚟,覺得好開心而搞宴會慶祝,大仔嘅反應係好嬲同好唔滿意.認為阿爸唔公平噉對佢,冇畀佢應得嘅待遇.大仔代表驕傲而自義嘅法利賽人,認為自己先至配得係模範嘅仔.阿爸唔會因為大仔冷漠嘅態度,而放棄迎接細仔嘅主意.呢個比喻解釋上帝對罪人回轉嘅歡迎同接納[1].


text:
前亞姐羅霖,唔好睇而家已經54歲,但佢保養得益,無論係外貌定身材仲係咁光彩奪目.呢日佢接受節目《關公與您》訪問,分享當年喺亞視嘅經歷同趣事.
羅霖透露:「其實一早就接受咗節目邀約,但之前要返大陸做嘢,所以一直都無時間,因為呢段時間得閑喺屋企,啱啱嚟履行之前嘅邀約.」
傾到最近嘅居家生活,羅霖指自己基本上都係留喺屋企,雖然買咗好多零食返屋企,但自己反而瘦咗,原來羅霖每日都有喺屋企做運動,以及播強勁音樂跳hip hop,既可以瘦身又可以減壓.
亞姐出身嘅羅霖,雖然喺亞視拍咗唔少嘅電視劇,但一直未能走紅.
到咗1995年,羅霖過檔TVB,喺情景劇《真情》中飾演唐雙雙一角而人氣急升,也成為咗羅霖唯一代表作性嘅電視劇作品,令到好多人都誤以為羅霖係TVB出身.
雖然羅霖因為「唐雙雙」一角色成功走紅,但佢喺1996年選擇嫁富商劉坤銘,之後選擇淡出娛樂圈專心做少奶奶,相夫教子.
結婚之後,羅霖先後為劉明坤生咗三個仔,一家五口生活得好幸福,喺外界嘅眼中,佢哋一直都係模范夫妻.
不過喺2012年,羅霖突然公開表示已經同劉坤銘分居三個月,兩個人喺2013年正式離婚,三個仔跟住媽咪羅霖生活,由於生活壓力,令到一直做少奶奶嘅羅霖復出,頻頻喺各種場合露臉,出寫真集同養生書,接拍劇集同返大陸做嘢.
近年嚟,羅霖身邊嘅追求者都唔少,但係佢一諗到3個仔都畢業咗,坦言:「要活在當下,愛得及時,而我擔心三個仔他日成家立室之後,自己就冇人理,所以而家要幫自己揾個伴.」
另一邊,羅霖前夫劉坤銘喺今年2月29日大擺筵席再婚,劉坤銘仲喺現場大唱詩《一生愛你》表達愛意,羅霖大方送出祝福,但係三個仔都冇前去參加老竇嘅婚禮.
唔理點樣,羅霖都算係苦盡甘來,都希望佢可以敞開心扉,早日揾到屬於自己嘅幸福.
Like MisshkNews Facebook!不出门也能知天下事~


text:
你有冇問題問我哋呀:14條收尾問面試官嘅問題
點解你去面試都要準備啲問題嚟問面試官呢?因為問問題會令你顯得更加積極,對份工更加有興趣,實際上亦可以令你獲得更加多資訊,可以更加全面咁考慮呢份工適唔適合你.公司文化係點嘅呢?你應唔應付到呢份工嘅所有需要呢?有冇嘢係職位簡介係冇寫到嘅呢?所有呢啲嘢都可以趁住面試期間尋找答案.
就住公司,職位,人事同埋面試過程,我哋綜合咗一啲適合喺面試期間提出嘅問題.
關於公司
喺互聯網,你可以睇10間公司簡介,起碼有一半都聽落差唔多嘅.有時候聽一啲真係喺入面做緊嘢嘅人描述返間公司,你可以從細節入面知道好多喺互聯網上面得唔到嘅資訊.而呢啲資訊正正可以幫你決定呢一間公司啱唔啱你.
1. 公司文化係點㗎?
乜嘢係一間公司嘅文化呢?公司文化包括價值觀,態度,表現,道德等等.呢啲嘢對於公司入面嘅人與人之間點樣互動,溝通,工作都有好大影響.
例如你行入Hollister同行入Pull and Bear,感覺就會有好大分別,雖然兩間公司買嘅服飾風格同客戶年齡層相差唔遠,但係因為公司文化唔同,售貨員對客戶嘅態度都會唔同,佢哋之間相處都會有所不同.
你可以了解吓公司嘅員工大概係由乜嘢人組成,例如年齡,學歷,種族等等,你覺得自己融入會唔會有困難呢?例如如果公司會有好多唔同種族嘅人一齊工作,大部份時間都要用英文溝通,但係你對自己嘅語文能力冇信心嘅話,可能會做得比較辛苦.
2. 公司會點樣幫員工提升專業能力?
呢條問題,相信好多人都會關心.如果你係有心喺呢個行業持續發展,你會需要喺工作嘅時間或者用工餘\時間持續進修.公司會有乜嘢政策幫助你呢?會唔會提供津貼俾你進修呢?會唔會安排彈性上班時間令你有時間上堂呢?或者係工作上,公司會唔會安排專業嘅人士去教授你或者幫助你完成工作呢?
3. 公司嘅管理風格係點㗎?
管理風格即係一個管理層點樣帶領員工向着一個目標進發,包括點樣決策,分工等等.
以上幾個問題對於你考慮要唔要接受呢份工作好有幫助,因為你需要知道你可唔可以喺公司嘅特定氣氛同管理風格之下開心咁工作.如果新公司同你以前習慣嘅工作模式有好大落差嘅話,你習唔習慣呢?如果你決定接受新嘗試,喺面試嘅時候早啲知道關於新公司嘅風格亦都對你做好心理準備有好大幫助.
關於職位
知道多啲關於呢個職位嘅職責同埋喺公司嘅人事架構入面嘅位置,會對你預視喺呢間公司嘅日常工作會有好大幫助.
4. 我嘅直屬上司會係邊一位?
你可能會同上司,項目經理等等有非常之緊密嘅接觸,但係會唔會有一個更高職位嘅人係帶領住你所屬嘅團隊嘅呢?知道一下你自己將會係公司人事架構嘅邊一個位置對於你調整對喺呢間公司工作嘅期望非常重要.
5. 呢個係一個新職位定係有人離職所以要請人?
了解你將會擔當一個全新嘅職位定係已有嘅職位非常重要,如果你將會加入一個全新,未建立習慣同架構嘅團隊,對你嚟講會唔會太唔清晰呢?你願唔願意做一定程度嘅開荒牛工作呢?
如果你將要擔當一個替補嘅角色,你或者都會想知道上一位員工點解離職,例如佢哋係自願離職定係被解僱呢?或者係佢哋嘅職位因為業務調整而改變左原來嘅職責呢?
6. 呢個職位會有啲乜嘢晉升階梯?
了解一下係呢間公司要晉升需要乜嘢條件,或者通常做幾耐會有得升職.晉升容易嗎?會唔會有啲乜嘢其他條件,例如學歷會阻礙你升職呢?
關於團隊
唔係所有嘅面試都會為面試者介紹團隊.或者未到你第一日返工都唔會俾你認識到同你一齊工作嘅人,但係你可以預先了解一下.
7. 團隊有幾多人?
有時你以為你會喺一個「團隊」入面工作,到頭來先發現原來這裏只得我共你,甚至原來自己注定一人.如果冇同事幫手,你接唔接受到一個咁樣嘅工作環境呢?你負唔負荷到一個人處理晒所有嘢嘅壓力呢?
8. 團隊有冇特定架構?
團隊入面會有一個領袖?或者幾個領袖?或者係冇領袖?如果有領袖,個階級係點樣分嘅呢?如果冇領袖,團隊又習慣點樣決策呢?知道團隊嘅架構,你會更加清楚對方期望你喺團隊擔當點樣嘅位置.
9. 會唔會有團隊活動?
公司會唔會定期為團隊舉行team-building活動或者聯誼活動呢?無論有定冇,你接受與否都好睇個人做事風格.有人會認為團隊相處得越緊密,工作上合作就會更愉快.亦都會有人好唔鍾意喺工餘嘅時間聯誼,或者同工作上嘅同事建立朋友關係.無論你嘅喜好係點樣,預先知道團隊風格都係好事.
10. 團隊日常係點樣溝通?
而家有好多唔同嘅團隊通訊軟件,例如slack, Monday.com等,你習唔習慣用呢?如果你習慣用呢啲通訊軟件,叫你用返電子郵件或者用私人whatsapp同工作夥伴溝通,你又接唔接受得到呢?
關於面試過程
面試過程最可怕嘅未必係面試本身,而係面試之後唔知幾時先至會收到通知,甚至會唔會收到通知.知道公司嘅面試時間表,幾時會落決定,可以免卻自己喺面試過後嘅忐忑帶嚟嘅不安.
11. 你哋希望新請嘅員工幾時開始返工啊?
如果你本身已經會得到呢方面嘅資訊,千祈唔好問呢個問題.除非你真係睇勻晒所有俾你嘅資料都唔知道要請嘅人幾時會開始工作.問咗呢條問題你就會知道大概雇主會咩時候做決定.
12. 最終決定係會由邊個做嘅呢?
同上,如果你本身應該已經知道呢個問題嘅答案,就唔好問啦.但係有時人事部未必講得清楚,而知道最後係邊個決定要請咩人嘅話,你又會更加知道大概佢哋對應徵者有咩期望.
13. 面試過程下一步會係點㗎?
預早知道下一步會做啲乜嘢,你又可以有多啲時間預備下一個階段嘅面試喇!
14. 我可以點樣跟進?
好多時候就算我哋準備幾充足,面試都會有甩漏,問漏咗一啲我哋想知嘅嘢,或者有啲問題返屋企之後先至諗到.你可以問定面試官攞一個聯絡方法,方便你自己跟進面試結果或者查詢.
最後,以上嘅問題雖然全部都一定係關於你好想知道嘅資訊,但係千祈唔好一次過問晒,搞到對方失左時間嘅預算又或者答到厭煩,令人覺得你係一個好多疑累嘅人.記住要把握每一個機會喺面試上留下一個好印象.


text:
戀愛Staycation|28歲梁洛妍似足鄰家女孩 仲撞樣IU!
戀愛Staycation|28歲梁洛妍似足鄰家女孩 仲撞樣IU!即睇《戀愛Staycation》第二季參賽者介紹
梁洛妍阿媽捧場笑到碌地
《戀愛Staycation》第二季參賽者梁洛妍日前接受《東方新地》訪問,她指屋企人很支持她參賽:「其實好自由,好多時都唔會管我啲咩,我開心就好,但我只係話入camp,未有好仔細咁話拍啲咩嘅,出camp之後先話畀佢哋聽入面發生咗啲咩,播咗第一集之後,我阿媽話笑到碌地,見到我玩遊戲啲驚青樣,我媽話覺得好好笑.」
梁洛妍爆與男友同居感情變淡分手
梁洛妍外表十足鄰家女孩,已拍過4,5次拖:「我每次拍拖都唔短,都以年計,最長嗰次拍過4年,我喺節目都講過,我係黐身女朋友嚟嘅,除咗返工之外,所有時間都見面啦,以前好多時都同居嘅,唔好處係太快經歷好似結婚後生活咁,相處變咗老夫老妻,好平淡.男朋友變得冷淡咗,好多時因為咁分開.」
梁洛妍被星探發掘入行做model
原來梁洛妍興趣多多,所以身兼多職:「我做幾份職業嘅,讀書嘅時候有人邀請我去試吓廣告casting,之後有拍少少廣告,發現自己其實都鍾意拍嘢嘅,對演戲幾有興趣,所以喺呢行發展,我啲job以影硬照比較多.我都有做攝影師,因為做model關係識咗啲攝影師,發覺自己都幾有興趣影相,佢哋會彈啲job畀我同佢哋一齊做.」
梁洛妍疫情停model工作轉行OL
梁洛妍因為疫情關係,好多工作都叫停,促使她找到份全職工作:「我做graphic design都係興趣嚟嘅,我鍾意畫畫,跟住自己學photoshop,AI,朋友開公司我幫佢哋設計吓logo咁.之前疫情關係,好多job都停晒,而家搵到份正職做office.」
被封「車禍IU」 梁洛妍:好搞笑
為何會參加《戀愛Staycation》?梁洛妍笑言:「參加係因為朋友send嚟叫我試吓,嗰時因為疫情原因冇乜嘢做,抱住試吓嘅心態.被揀中係好開心嘅,因為想識吓新朋友,同埋睇吓識唔識到男朋友,希望觀眾朋友們睇得開心.」由於她貌似韓星IU,有網民封她「車禍IU」,她笑說:「我都有睇網民留言,家人朋友都擔心我會唔會唔開心,其實啲留言都好搞笑,我都睇得幾開心.」


text:
搬出去住後我才明白的事
-
《搬出去住後我才明白的事》
- 家人真係見一次少一次.
以前一年見365日,依家可能一年見十幾廿日,少咗好多,大家都老得好快.
- 原來每日要諗食咩/煮咩,係咁困難.
由於我廚藝有限,所以從自己識煮嘅幾樣野中揀一樣都好難.試過同麥仔去行街市,行完都唔知買咩,因為好多野都唔識煮.另外,一開始搬嘅時候好亢奮,覺得可以試盡當區美食,但不到兩星期我已經覺得呢個區嚟嚟去去都係咁,無咩好食.
- 兩個人住都可以有好撚多衫洗.
明明一個人一日都係換一套衫啫,點解成日都要洗衫嘅?不過有時我見到啲污糟衫堆喺度又會好忍唔住想洗⋯結果成日都要洗衫晾衫⋯
- 家務是做不完的.
以前覺得家務啫,洗衫晾衫吸塵拖下地啫,原來仲有好多野⋯抹野真係唔好忽略,抹下廁所,廚房,廳都夠玩死你.(esp同個潔癖人一齊住)
- 坐低專心煲劇嘅時間原來好珍貴!
我以前用兩日就可以追到netlfix一季嘅劇集,每晚睇劇都睇到眼痛⋯(依家先知係咁奢侈).依家做完野,食完飯,做好家務,沖埋涼都十一點㗎啦痴線!可以無間斷睇到一集劇都好感恩,因為通常睇睇下中間都會有野做⋯(黑寡婦我同麥仔分開咗三日睇呀痴根!)
- 唔做家務嘅男人都應當絕種!
唔知係好彩定唔好彩,麥仔嘅潔癖令佢成為一位家務能手,所以有人同我分擔,一人做一半.有時我會想像如果要我一個人做晒會點,我應該會每日都發脾氣,好快離家出走.所以,男人,請幫手做家務!!!
- 維持一個屋企正常運作已經不易.
所謂嘅正常運作,係指有齊日用品,有廁紙用,雪櫃唔係空,水煲有水,有乾淨衫著⋯原來要維持咁樣都唔容易㗎,一定要有個好腦袋,記得定時補給.(所以我開始要寫shopping list)
8 ) 自己用嘅野,唔好一味貪平.
近幾年我明白到有時唔可以一味貪個平字,尤其係用嚟自己身上/常用嘅東西,同埋電器!一味貪平,隨時好快就壞,到時要換仲麻煩!另外,有啲野真係唔好慳,尤其床褥.
- 原來自己脫髮問題非常嚴重.
終於明白點解啲人話屋企唔好用咁淺色地板,原來女人一日可以甩咁多頭髮!吹完頭可以成個地下都係頭髮!沖完涼個去水位都可以全部都係頭髮!每日咁甩法我都未禿頭,都好佩服自己!(女仔吹完頭一定要吸走啲頭髮,唔係會飛到全屋都係,到時吸死自己)
- 人生嘅bullshit事就如灰塵一樣,最緊要及時清理.
Bullshit事如灰塵一樣天天都多,有時會好懶,會隻眼開隻眼閉放任佢哋唔理,但原來你一日扮睇唔到,兩日唔理,三日唔得閒理⋯之後就會積聚太多,到時要一次過清理仲辛苦.不如及時清理,反正有啲事你今日唔做,他日都係一樣要由你自己去做.
各位有無補充?


text:
「思想」
我相信好多人長大咗之後都會諗如果自己仲係細路仔嘅話幾好呢!因為人大咗,諗野多咗同複雜咗,好多嘢都要簡單複雜化.當然而家嘅香港嘅細路仔未必好似我哋以前咁簡單,咁單純.有時真係單純啲好,唔駛思前想後,開開心心又一日.所以有時係因為自己諗多咗而令自己越嚟越唔開心又何必呢.但係人大咗就係咁,諗左諗右,諗前諗後,真係遲早諗壞個腦!
「煩惱」
人越大,煩惱就越嚟越多!點解?其實無他嘅,事關好多時係自找煩惱.當然有啲煩惱係無可避免,因為係大環境嘅問題,不過有啲就自己搵上門.而大部份嘅人通常都會為起居飮食而煩惱,同時當大家踏入唔同嘅人生階段都會遇到唔同嘅煩惱.只要用正面嘅態度去面對唔同嘅煩惱,啲問題就會好自然咁慢慢遠離自己.如果不斷抱著負面情緒,咁就好難解決問題.
「顧慮」
後生嘅時候真係有前無後,打死罷就,顧慮亦比較少.但係當你有咗自己嘅屋企,顧慮就會越嚟越多,而顧慮亦會改變一啲人生嘅決定.就好似創業咁,越後生,越早開始,重新起步嘅機會越多,顧慮相對比較少,做嘅決定亦比較大膽同承擔失敗嘅能力亦比較高.依家行嘅每一步,做嘅每一個決定都步步為營,因為一子錯滿盤皆落索.所以樣樣嘢都要瞻前顧後.
Also published on Medium.


text:
「生活」
香港嘅生活指數真係非常之高!當中住屋應該係最貴,而依家嘅香港人,要買層樓真係好貴難.好多人會話有你無你上咗車先算,而亦有啲人因為一層樓做足一世,變成一個樓奴.老實講係香港作為一個中產真係最慘,因為你又未窮到要住公屋,但係又未必夠首期去買私樓,咁居屋呢?唔好意思你嘅資產或者收入又過咗申請上限,所以你話最慘嘅係唔係中產?
「彩數」
依家買樓真係好睇彩數,唔係話你想買就買.當然近排好多發展商都有好多唔同嘅貸款方案,希望啲人可以上樓.不過就算你有首期,銀行同發展商都肯借錢比你,但係都要過五關斬六將!首先你要入票話有意向想買樓,跟住唔知有幾多人同你一齊抽獎,睇下你有無機會去揀樓.只不過揀樓又要再抽多次獎先後,而到最後你想買個層樓已經俾人買咗!
「抽獎」
老實講依家買新樓真係同中六合彩無分別,因為真係好睇你嘅彩數同運氣.有時就算好彩比你抽中最早嘅時段去再抽揀樓次序,但係結果你揀樓嘅次序排到好後.而當輪到你嘅時候,好多價錢合適嘅單位其實好多時已經俾人買咗.一係你就好有錢,一係你就不論好醜,只要輪到你乜都冇所謂,點都會買.所以你話買樓係唔係已經唔係有冇錢嘅問題,而係有冇運嘅問題!
Also published on Medium.


text:
General recommendations (粵語)
呢版列舉咗受歡迎,對 Arch 系統改善同增加功能嘅文章同重要資訊.讀者應該先讀完 Installation guide (粵語),基本噉裝咗 Arch Linux.讀完#系統管理同#軟件包管理先會明其他部分噏乜.
系統管理
呢部分講解點樣管理系統.詳情:Core utilities 同 Category:System administration
用戶同用戶組
啱啱裝完嘅系統淨係會有超級用戶,即係 root.長時間用 root,甚至喺侍服器度嘅 SSH 開放 root,係個危機四伏嘅做法.你應該整個冇乜權限嘅用戶嚟做日常大部分工作,喺系統管理嘅情況下先好用 root.
用戶同用戶組係權限嘅控制方式;管理員可以調整擁有者同成員以畀或禁示啲用戶同系統服務[broken link: invalid section]嘅系統資源嘅存取權限.想知道更多(關於安全/危險性),請睇 Users and groups.
權限提升
以下嘅命令行架撐畀人扮第二啲用戶(好似root)去行嘢或者開個互動殼層(shell):
- su — 畀你扮做第二個用戶,但係你要知個用戶嘅密碼. root 唔使密碼就可以扮做其他用戶.
- sudo — 畀一個管理者委派某啲用戶(或用戶組),令佢哋可以用 root 或另一個用戶嘅身分行部份(或者全部)命令,同時留低佢哋行過咩嘅記錄.預設淨係得 root 可以用.
- doas — 一個細過,簡單過 sudo 嘅程式.
系統服務管理
Arch Linux 嘅 init 行程用 systemd,係個畀 Linux 嘅系統同系統服務[broken link: invalid section]管理員.如果想維護你裝咗嘅 Arch Linux 系統,學下佢嘅基本用法都係一個唔錯嘅諗頭.用 systemctl 就可以同 systemd 互動.
系統維護
因為 Arch 用漸進式發行模式,所以軟件包更新速度好快趣,因此用家要花啲時間同心思去維護系統.讀 Security 就可以揾到關於強化系統嘅建議同技巧.
軟件包管理
呢個環節有管理軟件包嘅正料.睇埋:FAQ#Package management 同 Category:Package management
pacman
pacman 係 Arch Linux 嘅軟件管理員(package manager):全部用家都要對佢滾瓜爛熟先至可以讀第二啲文.
睇 pacman/Tips and tricks 就可以攞到優化同 pacman 互動嘅建議同埋點管理軟件包.
軟件庫
睇埋 Official repositories 去瞭解每個仲係有人維護嘅官方軟件庫嘅存在價值.
如果你諗住用卅二位元嘅軟件,啟用 multilib 軟件庫.
Unofficial user repositories 文列出咗其他冇支援嘅庫.
你可以考慮下裝 pkgstats 服務.
鏡像
Mirrors 文有講解用軟件庫最快最新嘅鏡像,贏係起跑線嘅步驟.篇嘢都講咗個好好嘅建議:去定期查下鏡像情況,知返近期更新咗嘅鏡像.
Arch 組建系統
Ports 係最初 BSD 發行版用到嘅軟件組建系統,喺一個系統度一個個目錄樹度有大大細細嘅腳本(scripts).每個 port 都有個用第三方應用程式命名嘅目錄,入面都裝住啲腳本.
Arch 組建系統(ABS)(繁:Arch 建置系統)有一模一樣嘅功能:佢畀一啲叫 PKGBUILD 嘅組建腳本(縮:起本),而啲腳本有一舊舊關於個軟件嘅資料,好似完整性雜湊值,項目 URL,版本,授權同組建步驟.呢啲 PKGBUILD 會畀 makepkg 處理,整啲 pacman 可以不費九牛二虎之力又一目十行嘅軟件包.
係啲軟件庫同 AUR 入面嘅都要用 makepkg 先至可以整做各式各樣嘅軟件包.
Arch 用家軟件庫
ABS 畀我哋整同起官方庫度五花八門嘅軟件,同時個 Arch 用家庫(AUR)有用家交咗嘅軟件包.AUR 係一個冇支援,裝住腳本嘅庫.你可以喺網絡介面或者 AUR RPC 介面望下個 AUR.
開機
呢個環節講解開機嘅過程.Arch boot process 概括哂.睇埋 Category:Boot process.
自動辨識硬體
開機嗰陣,udev 會自己認到啲硬體.Kernel modules 講到一個可行嘅改善方案:閂咗自動嚕啲模組同手動指住所需嘅模組.另外,Xorg 應該有能力用
udev 自動認到所需嘅驅動程式,但係用家可以自己設定個 X 伺服器.
微程式
處理器可能會壞壞哋,而內核開機嗰陣更新微程式(Microcode)就可以整返好.
留低開機訊息
開咗機之後,個營幕會畀系統清除,導致用家冇計睇返開機訊息.你可以閂咗開機訊息嘅刪除.
Num Lock 嘅啟用
係好多鍵盤度都有 Num Lock.如果開機嗰陣想要自動啟用 Num Lock,參考 Activating numlock on bootup.
圖像用家介面(GUI)
呢個環節俾用戶行圖像介面嘅指南.詳睇:Category:Graphical user interfaces
視窗系統
Xorg(即 X 或 X11)係公開認可嘅 窗口管理系統.佢係行 GUI 應用程式嘅必須品,大部分嘅用家都想裝佢.
Wayland 係一個新啲嘅第二個視窗系統,有用 Weston.
顯示驅動器
預設嘅 modesetting 顯示驅動器會同大部分,但係裝咗啱返個顯卡嘅 Xorg#AMD 或者 NVIDIA 驅動器就會有好啲嘅.
桌面環境
雖然 Xorg 有基本嘅框架,可以用嚟起個桌面環境,但係可能要額外嘅組件先至拎到個完完整整嘅用戶體驗.唔同嘅桌面環境,包括 GNOME,KDE,LXDE 會將五花八門嘅 X 用戶端組埋一齊,好似視窗管理員,控制版,檔案管理員,虛擬終端,文字編輯器,標誌,同其他架撐.新使用者應該會想裝個桌面環境,使到個環境似曾相識.Category:Desktop environments
視窗管理員
一個五臟軀全嘅桌面環境會提供一個完整又持續嘅 GUI,但係會用唔少系統資源.想要最佳化性能或者簡化個環境嘅話,可以試下裝個視窗管理員,再揀啲想要嘅額外嘢.大部分嘅桌面環境都畀用戶用第二個視窗管理員.Dynamic,stacking同tiling視窗管理員有唔同嘅視窗擺位方式.
顯示管理員
好多桌面環境有個顯示管理員(即顯示管理器),有得自動開個圖像介面同管住啲用戶登入.冇桌面環境嘅用家可以自行裝個.你亦都可以喺簽到嗰陣開 X,簡單噉代替顯示管理員.
用戶檔案目錄
出哂名嘅 Downloads 同 Music 用戶檔案目錄係
xdg-user-dirs-update.service 用戶服務整嘅,裝 xdg-user-dirs 就會有,而且自動啟用埋添.如果你嘅桌面環境或者視窗管理員冇攞到個軟體包嘅話,你可以裝佢再手動行
xdg-user-dirs-update.(XDG user directories#Creating default directories)
電源管理
呢個環節可能對手提電腦使用者或者想要電源管理嘅人好有用.詳睇 Category:Power management 同 Power management.
ACPI 事件
用家可以設定個系統點對進階組態與電源介面(ACPI)嘅事件有反應,好似撳電掣呀,手提電腦度冚蓋噉.睇 Power management#Power management with systemd 就知新同建議方法.想知道舊方法嘅話,睇 acpid.
CPU 節流
現代嘅處理器可以減低佢哋嘅時脈(frequency)同電壓,先可以減熱同用電量.冇咁熱,個系統就會靜啲同耐久啲.詳睇 CPU frequency scaling.
手提電腦
Category:Laptops 有手提電腦嘅資訊同畀某部筆電嘅安裝指南.Laptop 有手提電腦嘅簡介,有關嘅文同建議.
掛起同休眠
睇下主頁:Power management/Suspend and hibernate
多媒體
Category:Multimedia 有多啲資源.
聲系統
ALSA 係個內核聲系統,佢應該唔使做咩都會行到.(佢淨係要畀人解除靜音先.聲伺服器就如 PulseAudio 同 PipeWire 可以畀用家多啲功能同支援複雜嘅音響設定.
睇下 Professional audio 以瞭解進階嘅音響要求.
網絡
呢個環節係關於細網絡程序嘅.Network configuration 有完整嘅指南;Category:Networking 有相關條目.
時鐘同步
網路時間協定(NTP)係一個用封包交換,潛在變數嘅數據網絡嘅協議.Time synchronization 有講到點實行呢個協議.
DNS安全
為咗上網,打機,連接 SSH 服務嗰陣穩鎮啲,你可以考慮下用啟用咗 DNSSEC,可以驗證簽咗嘅 DNS 記錄嘅 DNS resolver,同個加密咗嘅協議,好似 DNS over TLS,DNS over HTTPS 或者 w:zh:DNSCrypt.詳睇 Domain name resolution.
設立防火牆
一部防火牆可以喺 Linux 網絡堆疊上畀額外嘅保護.Arch 原本嘅內核用到 w:zh:Netfilter 嘅 iptables 同 nftables,但係佢哋預設冇開到.我哋強烈建議你整某種防火牆.Category:Firewalls 有唔同指南.
網絡共享
用 Samba 去加入視窗網絡.讀 Active Directory integration 去設定部機去用 Acitve Directory 嚟驗證.
輸入裝置
呢個環節有出名嘅輸入裝置貼士.詳睇:Category:Input devices
鍵盤配置
非英文或正規嘅鍵盤可能唔會正確運行.Xorg 同 virtual console 嘅設定步驟都唔同,睇 Keyboard configuration in console 同 Keyboard configuration in Xorg.
滑鼠制
有啲特別嘅滑鼠有系統本身認唔到嘅制,或者用家可能想畀佢哋唔同動作.睇:Mouse buttons
手提電腦觸控板
好多手提電腦用Synaptics 或 ALPS 等等嘅「觸控板」設備.你可以用 Synaptics 嘅輸入驅動程式或 libinput;睇下 Touchpad Synaptics 同 libinput 瞭解點裝同設定.
TrackPoints
詳見:TrackPoint
優化
呢個環節講解貼士,工具同其他嘅選項去優化系統同程式性能.
基準測試
基準測試 可以用一個共認嘅標準,以同樣嘅方式試到系統性能,再同第啲系統比較.
優化性能
Improving performance 度有講到點基本增強性能.
SSD
SSD 度有講好多SSD嘅話題,包括加長佢哋嘅生命期嘅方法.
系統服務
呢個環節同 daemons 有關.
快撈索引同搜尋
大部分 distro 都有個 locate 指令用嚟快趣噉揾快撈.Arch Linux 有俾到唔同嘅選擇,詳見:locate
局部郵件速遞
預設嘅設置冇得同步郵件.郵件遞送代理嘅列表喺郵件伺服器度.
列印
CUPS 係一個 Apple 發明嘅標準開源碼嘅列印系統.Category:Printers 有關於列印機嘅文章.
外觀
呢個環節有關整理外觀.詳見:Category:Eye candy
字體
你應該要裝堆 TrueType 字體,事關一個基本嘅 Arch 系統得堆放唔到大嘅點陣(bitmap)字體.有好多一般用途性嘅字體提供大範圍 Unicode 嘅字,甚至同第啲作業系統嘅字體有公制兼容性.
如果要長時間用 virtual console (啫係喺 X server 以外),用家可以用返啲易讀啲嘅字體:Linux console#Fonts
GTK 同 Qt 主題
有好多 GUI 應用係 GTK 或 Qt.望下嗰兩篇嘢同 Uniform look for Qt and GTK applications,幫你諗下點美化你裝咗嘅程式.
命令行介面優化
呢個環節講解點令 CLI(命令行介面)程式好用啲.詳見:Category:Command-line shells
優化 Tab 提示
我哋建議盡快擴展tab completion.麻煩揾返自己嘅 shell 嘅文章.
別名
用 CLI 嗰陣,幫啲,堆指令改別名可以慳返啲時間,由其是要做啲重覆性而 parameters 冇乜變嘅動作.噉嘅別名可以喺 Bash#Aliases 揾到,佢哋同 zsh 都幾夾㗎.
第啲 shell
Bash 係 Arch 預設裝咗嘅 shell,不過 live 嘅安裝媒介用 zsh 同 grml-zsh-config 夾埋一齊.Command-line shell#List of shells 有其他選擇.
Bash 補充
Bash#Tips and tricks 有堆拉雜嘅 Bash 設定,歷史搜尋同 Readline macros 喺 Bash#Tips and tricks.
有色回答
壓縮檔案
壓縮咗嘅檔案喺GNU/Linux成日見㗎.Tar 其中一個最出名嘅解縮架撐,而用家應該知點用佢(就好似 Arch Linux packages 呢啲 zstd 嘅 tarballs).睇:Archiving and compression
命令行提示符
命令行提示符 (
PS1) 可以改到連呀媽都唔認得.睇 Bash/Prompt customization 同 Zsh#Prompts.
Emacs shell
Emacs 出名有第啲唔係用嚟改文檔嘅功能,就好似佢有埋成個 shell.睇 Emacs#Colored output issues 知下點整返好啲因為用有色回答而有嘅問題.
踎士支援
用踎士(mouse)嚟喺命令行度複製貼上嘢取代到 GNU Screen 嘅傳統複製模式.詳睇 General purpose mouse.話說喺啲 terminal emulator 度直接用到 clipboard.
環節管理
用 tmux 同 GNU Screen 呢啲 terminal multiplexer 嗰陣會令一啲行喺環節(session)嘅程式隨時隨地 detach 到,到用家停咗個命令行,X 或者簽走嗰陣,個程式會繼續喺背後照行直到個伺服器唔 active.想要同個程式互動嘅話就要 attach 返個 session.


text:
David Ma 策劃及演出超過 600 場婚禮, 宴會, 企業活動, 商演, 演唱會, 舞台劇, 電視錄影, 唱片錄音等等, 亦曾擔任日本樂隊 “Lo-Fi” 客席結他手隨團至日本及歐洲巡迴表演.
David Ma 曾於美國 Musicians Institute 進修低音結他演奏 (1998).
作為你的音樂統籌, David Ma 會親自接見新人, 全程商討婚禮細節, 為新人送上最稱心滿意的甜蜜經歷.
· 獨一無二的現場音樂
· 經驗豐富的專業樂手團隊及男女歌手
· 英文 / 粵語 / 國語 / 純音樂歌單
· 配合婚宴主題提供各類型曲風 (Top 40, Classics, Pop, Jazz, Dance)
套餐詳情如下:
Package 1: Female Vocal
Package 2: Jazz Band
Package 3: Jazz Band with Double Bass
Package 4: Trio
Package 5: Dance Band
Package 6: Acoustic Unplugged
Package 7: Live Music + Civil Celebrant of Marriages
我一開始搵David Ma其實淨係想佢做我哋嘅註冊律師嘅,之後佢話佢有埋live band嘅service,我睇睇下又覺得幾啱用,所以就用埋佢啦😆.一開始佢會俾唔同類型音樂嘅musician我揀,睇我prefer邊款,最後我就揀咗jazz啦.我覺得最緊要係想有啲background music咁,又可以配合到我哋march in,所以佢哋原本有個vocal我哋無揀到.我除咗march in有preference嘅歌,其他時間都係俾佢哋自己play個song list.其實我都好安心交俾佢幫我處理晒.中間佢哋同我溝通過程都好順利,我諮詢嘅時候會好快覆我,同mc又夾到.因為我個wedding要喺outdoor轉indoor,佢哋都好配合晒所有嘢轉場,會自己搞掂,又無失誤,無俾到啲咩麻煩我😇.我覺得想喺婚禮搵live band嘅新人就可以搵佢哋啦,雖然我無同佢哋傾到太多歌嘅嘢,David都會俾啲suggestion同之前做完婚禮嘅reference俾我睇,可以幫到啲想搵live band但未知邊度入手嘅新人啦👍🏻.
我係經婚享會網站搵到David Ma嘅,跟住睇啲介紹同聽下佢自己YouTube啲歌都覺得幾好,喺whatsapp傾咗下覺得佢幾nice幾配合,又覆得好快,所以就揀咗佢哋嘅live band啦😙.基本上成個溝通過程我哋都無特登出嚟見面嘅,都係喺whatsapp傾.佢有問我有無鍾意啲咩歌,我都有俾啲歌佢再夾下咁.之後佢就揀好成個歌單再俾我睇,但係最初可能入面有啲歌會舊少少,我就問佢可唔可以改返啲新啲嘅歌,佢都願意配合返再改俾我,所以我哋都覺得好好啊😊.
我最記得就係我係Big day見到David嗰陣,佢即刻走過嚟同我打招呼,好有禮貌.🤩 當晚佢哋演奏嘅時間係七點到九點九,但係印象中佢哋三點幾都已經問我係咪可以嚟set台喇.而啲賓客都大讚佢哋,David同個女歌手有輪流唱,佢哋都唱得好好,敬酒嘅時候又會唱啲輕快嘅歌,台下嘅觀眾都聽得好開心👍🏻.同埋David有時會有較多震音,我覺得都唔錯.Wedding有live band真係正好多,如果鍾意音樂嘅新人就好適合搵佢哋喇! 😆


text:
自從上次復活節到「西園」體驗蒙古包及印第安營,一直都好希望可以快D安排到再嚟玩多次.等咗半年臨聖誕前夕,我哋終於又番嚟喇,今次除咗多咗好多全新活動,我哋仲首次感受觀星圓拱屋營區.
就可以知道點去同要留意咩!去到長洲碼頭後記住行過隔離小碼頭乘搭「華勝街渡」
同半年前天氣好大差別,今年提早入冬,撞正呢兩日寒流襲港,所以都著到成隻糉咁
不過下晝仲有太陽就特別溫暖,吹住海風又特別涼爽,真係出發先興奮
坐這個街渡都已經係小朋友第一個節目,兩個行到船頭,一D都唔驚跌落去,仲伸到個頭鬼死咁出睇浪
大哥!你唔驚我驚囉,我唔想跳落海救你...
最後都俾媽咪叫坐番喺度安全D
話咁快5分幾鐘就到西灣碼頭,睇番舊文就知行少少路見到牌坊同士多,上個斜唔駛8分鐘就到「西園」大門口
去到西園門前,仲見到招牌已換過,更加有中國傳統美!
我哋今日黃昏先入營,所以快快手登記辦好手續,就即刻出發去玩第一個活動(已經事先預約好)
好熟悉嘅小路,再次嚟真係好似番咗鄉下咁!上次嚟見人哋喺度整「叫化雞」,今次我都預約咗呢個活動,等小朋友體驗一下(其實我自己都未試過)
職員哥哥已經幫我哋準備好火,今次真係要掉呀仔落火坑
因為佢哋第一個任務就係要搵樹枝乾柴去燒個火
邊掉樹枝嘅時侯,要小心D煙向自己吹過嚟
掉下掉下都將所有預備好嘅樹枝掉哂落去
大火就預備好,只欠隻肥雞!
呀芊八八卦卦走去打開個蓋,裝下究竟係咩嚟?
當然就係我哋要一陣燒嘅大肥雞啦!估唔到由洗雞呢個步驟開始,呀媽咪好驚見到雞頭,所以就派兩個燒雞專員去攪掂佢
又係時侯講道理,當佢哋洗緊雞,就乘機教佢哋咩係「成功需苦幹」,兩隻嘢白食白住咗咁耐,今日係時侯我兩老蹺埋對手等佢哋服侍
其實隻雞都事前清潔好內臟洗乾淨,只不過想小朋友都體驗一下
不過呀芊一於少理,當隻雞係公仔咁武,先用五香粉搽勻成隻雞
哥哥就負責用刀砌薑同蒜粒
呀芊一邊搽雞就一邊攪隻雞,喺度用手掹開隻雞眼,重覆個動作等隻雞好似眨緊眼咁,笑死我!
雞:「你咁大力鍊住我條頸,我抖唔到氣呀!」
隻雞生勾勾嗰陣又唔見佢咁大膽,人哋死咗先至喺度攪攪震,如果隻雞突然識郁識叫一定嚇死佢
哥哥好比心機繼續砌好哂所有蒜同薑
呀芊搽勻五香粉之後,就要落老抽幫隻雞上色啦
一家人喺大自然森林中開心煮雞食真係好Happy
「呀芊,你想點呀!」佢話要同隻雞 K I S S,睇嚟佢同隻雞產生咗感情
然後將哥哥先前預備好的薑片蒜粒,全部塞滿肥雞裡面
見佢哋塞得咁開心,我正喺度諗不如我得閒都買隻雞番去俾佢哋玩下,玩完拎去煮嚟食
一個擘開個X,一個不斷塞蒜頭同薑入去,分工合作 ^.^
然後用錫紙包3-4層
可以拎過去火坑整「叫化雞」啦,其實呢味菜仲有幾個名「乞兒雞」,「富貴雞」係江蘇名菜
大家其實都可以用荷葉包,不過就會難熟D,但係開出嚟嗰陣係超香!
職員仲教我哋呢味新菜,將個洋葱掘空,然後打隻蛋入去,再用竹籤固定放落去燒
唔知效果係點架呢?! 我一定要燒到溫泉蛋咁!
放哂落去燒之後,就要起碼等成個鐘之後先有得食,呢個時侯就帶齊行李去我哋第一次住嘅觀星營! ^>^ ~ ~ ~
其實西園仲有好多唔同類型嘅營區,大家可以爬舊文睇詳細介紹
公眾浴室連洗手間,全部都起乾淨 (頭先我哋就係喺呢度洗雞~)
有汽水同零食機,當然大家都可以客務中心直接買,仲多選擇!
好興奮今次可以住觀星圓拱屋,諗起夜晚可以喺屋裡面瞓低望住個星空就開心
圓拱屋裡面好闊敞呀,足夠兩個跑嚟跑去同跳床...T.T
透明膠幕兩邊有紗簾可以夜晚拉埋佢,唔驚俾人睇蝕哂! 外面有私家獨立厠所(設有風筒)同埋戶外餐桌及椅,洗盥用品拖鞋都齊備,房內提供4支礦泉水同埋一盞手提電燈
哥哥呀芊一入到嚟就幫圓拱屋改咗個名做「菠蘿飽屋」,個名又幾得意好聽喎
屋頂中央位置有個抽氣裝置
休息咗一陣間,我哋又開始另外一個活動「馬騮上樹」啦! 呢個活動係今年新加的,我入營前同佢哋兩個講,佢哋都好大膽話一定玩唔會驚,睇吓一陣又會點?!
你大喊之前俾你扮下大隻佬威一威先
佢哋兩個身後的樹頂走廊,上次媽咪玩完都話幾驚,再下一次到佢哋高D有機會嚟,佢哋就要接受呢個挑戰啦!
戴埋個頭盔就攪掂哂,可以出發去「巨人梯」嗰邊玩啦!
先聽聽教練講要注意安全嘅地方,究竟芊芊聽唔聽得明?
行到棵樹前面終於開始識驚啦
我依家知咩叫「年少無知」教練問邊個想玩先,居然呀芊第一個舉手(我諗佢只係驚死蝕底,人哋問邊個想先,一貫作風都係想爭做第一個)
最細呢隻馬騮開始啦! 開始爬嘅時侯冇人夠膽出聲,就連打氣都唔敢,因為怕佢會望番落嚟仲驚.
第一眼梢番落嚟居然唔驚喎! 呢個時侯都離地有1米高架啦
真係咁勢利? (你見我影相呢個角度,其實已經有兩米多高)
呀芊,爹哋以妳為榮呀! 你居然可以爬到咁高
不過就停喺呢度啦! 佢開始面容扭曲不斷擰頭,教練同我都鼓勵佢多一陣,但係佢都話唔得!
之後就慢慢咁落番嚟! 不過全場都拍手掌讚佢好叻,因為之後有個同佢差唔多大嘅男仔只係爬到佢嘅一半咋! 呀芊爬到呢個高度係整段嘅一半,大約都有4米高,好叻豬囉
話咁快就到哥哥爬上去,一貫作風好心急咁已經上到頭先呀芊嘅高度(我都未嚟得切影相...)
距離搖鈴只係米半多...
順利搖響個鈴啦!! (咁快爬到上去咪好快玩完? 教練好好人的會問有冇小朋友想玩多次)
要好好捕捉呢一刻,因為哥哥又一次挑戰成功! 希望可以記錄低佢哋唔同時段的成長歷程
小朋友在這自由自在的環境下跑跑跳跳真係好享受!
西園的地方真的很大,相信玩伏匿匿可以匿埋成日都得
好快就天都黑哂,我哋番去睇吓「叫化雞」同「洋葱蛋」完成未!
洋葱皮外就梗係燶哂啦,但係掀開個蓋,見到隻蛋真係溫泉蛋,好吸引呀好正呀!!!
食入口嘅溫泉蛋好Creamy,仲有陣陣洋葱香甜,不過下次可以放番少少鹽吊味!
我哋嘅「乞兒雞」出爐啦,真係成舊石頭咁!究竟成唔成功呢?
個火之後仲可以用嚟燒下麵包燒下綿花糖咁
哥哥拎住碟大雞上去食,妹妹幫手照住條路,點知...
點解呀芊突然大叫,可能隻雞太香,有隻狗從後跟住走上嚟,嚇得呀芊急急腳走,笑死了
大肥雞上枱了
打開錫紙,一陣超雞香飄出嚟,當然有部份燒燶哂,但係裡面D肉都滑一滑,就咁搵手撕開都冇問題
雖然有一邊燶,但係另一邊就冇事,連埋雞皮一齊食,兩個食過唔停口
呢對港孩不停鬥快爭食多D,驚死蝕底
兩個食到佢哋個衰樣,咁我哋兩個點呀...咪「損」骨囉
用荷葉包嘅又如何呢?雖然有荷葉香,但係好似未太熟,時間要耐D
兩個食完仲唔夠喉,要離營到外面士多食唧唧冰
番入營再嚟個宵夜節目,就係拎住電筒去探險,其實天氣又冬又乾,昆蟲大人都番哂去冬眠
我就影到張靚相自我滿足,原來香港都可以睇到咁多星星(請抹一抹個Mon先再睇)
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分
呀劍評語: 今次第二次到西園玩,期待咗好耐!因為只係講個場真係無得輸,一嚟到已經內心平靜好舒服,加上今次可以做「叫化雞」同埋「雞蛋仔」真係好好玩,而且上次冇咩歷奇活動,今次可以玩「馬騮上樹」挑戰兩個細路膽量,真係好刺激好玩!
(以上資料更新至文章當日)


text:
終於都係要打.等咗咁耐,都係要趕喺佢就嚟無得打前走去打針,無得再拖. 究竟有乜驅使你去打針呀? 我如果話畀你聽係(愛),你信唔信? 咪玩啦,我自己都唔信. 咁做乜無啦啦走去打? 唉! 咪就係要返大陸囉. 就嚟成年幾兩年都無返過大陸公司,真係唔敢想像間辦公室會變成點. 另外就係考慮有可能要返去大陸做轉名手續.如果無打針,真係到時開關話要打咗針先可以去,如果無打就要繼續隔離 21 日,咁樣就真係煩.
咁點解又唔打科興? 我信科學. 暫時數據係講 BioNTech 對抗COVID-19 比較有效,再加上變種病毒都有抵抗能力,反而科興就…… 另一原因係由於多數西方國家都認證 BioNTech,將來要出國旅遊嘅時候,嗰本旅遊疫苗護照都係西方國家認證,咁當然打國際公認嘅疫苗啦!
好啦!講咗咁耐,上網 book 日期先.嘩!之前幾個月明明睇過元朗平時都有好多位,點解而家會變晒 full booking? 算啦,第一針改去屯門打,第二針先返元朗打. Book 好晒之後都係唔心死,不停咁 click 嚟 click 去轉地點,click 咗十分鐘左右,轉返元朗突然見到第一針可以呢個星期日喺元朗打,即刻改期. Yeah~~~ 跟手幫老婆 book 埋,又係不停咁轉嚟轉去,終於畀我 click 到一個啱老婆嘅日子同時間,搞掂.
話時話,當日嘅打針流程都算順利.約咗下午 6:30,我 6:15 到咗,佢都已經畀人入去.簡單咁簡介一下呢度打乜嘢針,畀本小冊子你睇下呢隻針有乜副作用,再等多陣就已經入得去打針.可能上次有人去錯地點打錯針,而家入門口講一次呢度係打 BioNTech,對身份證時又再講一次,去到見到姑娘打針時又再確認多一次,總之就係要你再三確認知道自己打乜嘢針.
姑娘循例都係嗰啲問題啦,近排有無唔舒服,有無乜嘢食物藥物敏感,有無長期病患,講完呢啲之後就再問我平時有無飲夠 2L 水,屋企又有無維他命 C 丸,打完針要多啲休息,唔好做劇烈運動.不過最後畀佢問咗個問題,我即時 O 嘴. 佢問我屋企有無平安藥? 吓,乜嘢叫平安藥? 佢見我 O 咗嘴,就即時講話即係止痛藥之類嘅藥呀. 我之後真係上網搵資料先知原來出門旅行要執定平安藥袋.
「平安藥」包括,但不限於以下的藥物:
第1類:止痛退燒藥,抗敏藥,止瀉藥,暈浪丸等.
第2類:藥水膠布,消毒藥水等
第3類:口罩,酒精搓手液
第4類:昆蟲驅避劑
講返正題先,姑娘其實一路問就一路打針,如果我唔係一直望住佢,我真係唔知佢打咗. 完全 feel 唔到拮嗰下痛嘅感覺,姑娘真係好手勢. 姑娘話我有食物敏感, 所以打完要坐低 30 分鐘先可以離開. 一直到無乜痛無乜特別,直到夜晚十點十一點,個針口有啲脹痛感,但又唔係好強烈. 不過唔知係咪始終都有少少副作用,搞到我成晚都唔係瞓得太好,半夢半醒之間,好彩第二日唔駛返工啫.
有啲人打第一針已經出現渴睡,頭暈,無力等徵狀. 但係我又唔覺喎,只係針口脹痛,其他病徵都無乜出現過. 希望打第二針時都係咁上下,唔好出現乜嘢徵狀就好囉!
P.S. 8月8號打完第二針,隻左手有啲痺,但隔咗半日就無乜嘢.反而第二日過咗大半日,開始頭痛,初時都忍住頂住,諗緊過一陣就無事,點知就忍到瞓覺都係痛.老婆就話食粒藥好瞓啲,就係咁食咗藥就去瞓.第三日一起身就乜事都無,返工.
圖片取材自 news.rthk.hk


text:
因為要推廣環保政策,市面上有好多種唔同風格嘅購物袋之外,好多公司嘅訂製禮物都從3C相關產品慢慢變成印上公司logo嘅訂製收納袋,而你知唔知除咗預算限制之外,喺揀製作收納袋都有啲重點要注意.
以下係訂做收納袋最常出現嘅袋型同功能,其中嘅差異可以針對唔同需求而改變.
目錄
體積細嘅購物袋型
可以發現好多藥妝店或者甜品屋喺推出crossover嘅滿額贈品,其中一啲都係會有呢種折疊式嘅購物袋型,外表就好似膠袋嘅大細,質料多數係用尼龍或者聚脂纖維.
- 優點:輕身又可以同卡通人物做結合收納,出門口方面帶,另外質料可以防水同唔易污糟.
- 缺點:唔可以載太重,所以唔建議放太多野,另外摸落手嘅觸感比較薄,小心勾爛或者拉長.
出國一定要有嘅箱上袋
好多公司嘅採購或者行銷喺揀禮物都會諗呢類型嘅訂製收納袋,因為大面積嘅關係可以印上去嘅字數比較多嘅活動名或者承辦機構名,係商務人士或者一般市民都會想要收到嘅訂製禮物.
- 優點:容量大,寬度深,可以放好多嘅野,而且有同行李拉桿做結合嘅互動功能,慳力之餘又減低袋爛嘅機會.
- 缺點:由於質料多數係牛津尼龍,都係屬於比較薄嘅觸感,雖然可以載比較重但都要小心有勾爛嘅風險.
可揹式束口袋
束口袋喺展覽會場或者跑馬拉松活動經常出現,可以印大面積圖案.除咗尼龍,不織布亦都係常見嘅質料之一,宣傳效果好.
- 優點:價錢比較低,袋嘅顏色選擇好多,喺設計方面發展性高.
- 缺點:唔可以載太重,揹袋繩容易磨斷,放太重嘅野也會造成肩膀負擔,雖然係重複性嘅環保袋但都係屬於容易消耗嘅款式.
車上多功能置物袋
長途旅遊要好好利用車內空間,車上多功能置物袋係好好嘅選擇,質料內部比較多用珍珠棉同鋁膜,係公司禮品中比較新興嘅選揀.
- 優點:有保溫效果,除咗放食物,野飲同3c產品都有規劃好擺放位置,另外亦都好容易清潔袋上嘅污跡.
- 缺點:屬於靜態嘅品項,唔可以好似普通嘅購物袋跟身帶,另外版型都比較多係屬於公版,提供訂製嘅設計比較少.
文青風托特帆布袋
布料厚,提供綱版印刷同埋凹版印刷,托特袋型流行,係好多人本身出門就會帶嘅款式,由於實用性高,收到嘅人多數都會重用.
- 優點:帆布質地厚,堅硬襟磨,又有唔錯嘅防水功能
- 缺點:唔易收納,重量亦比較重
唔淨只得上面五種,目前禮物商可以提供嘅袋型相當之多元化,下次喺揀訂製收納袋可以評估下收嘅人嘅習慣同埋您公司想要嘅需求,區區一個袋都可以係show出品牌形象嘅重要關鍵!


text:
風繼續吹...~真係好舒服好寫意呀,我話過一定要再番嚟呢度玩,黃泥涌水塘
黃泥涌~呢個地方大家都聽過個名,但係問你其實係邊度,可能大家都答唔出!其實大家只要在中環交易廣場搭6號巴士或者在銅記搭5號專線小巴就會到
其實就係陽明山莊前一段路就會見到,呢度係香港唯一一個划艇公園
入口已經設有洗手間及小賣部(其實在水塘附近都有一個),所以大家嚟到唔怕會餓親,可以隨時隨地買到嘢食!
這個小賣部賣嘅都係腿蛋麵,三文治等小食,仲有鹵水雞脾雞翼蛋同埋好特別的有西多士,真係即叫即炸俾你!
仲有好正好正嘅居然有啤酒賣,分別係喜力同生力罐裝啤酒,價錢真係唔算貴!
沿住扶手樓梯行落一層可以望到整個水塘靚景!
再落多層就到地面水塘邊位置,其實呢度有部汽水機,如果你喺小賣部買可樂就傻仔了!
湖邊都設有另一小食亭
亦設有幾枱供人休息食吓嘢!
呢度賣嘅嘢都係差唔多(應該其實兩邊都係同一老闆),不過呢度唯一唔同就係多咗雪條雪糕
我哋未划艇之前先醫飽個肚食少少嘢先,媽咪去咗買嘢食,佢哋兩個嘢就喺度包剪揼
新鮮腿蛋治+汽水!再望住呢個靚景真係好爽!
雖然已入秋,不過今日都係有D曬
記住要划艇先要嚟到樓梯口附近的售票處買飛,如果假日人多的話,職員會俾張飛你寫上時間,大概30-45分鐘內,再番去報到上船!
我哋兩大兩細,就揀咗架四座位水上單車,今日星期日就承惠$140,可以划一個鐘頭!
原來呢度除咗划艇仲可以玩搖控模型船!仲有咁多款型號俾人揀...不過要擺低$500按金,租就每小時$50
如果大家買咗飛又未夠鐘,可以沿呢條斜路行去水壩欣賞湖景
沿住斜路行上去會出番去大潭道,跟住轉左繼續向水壩方向行
今次呢個水壩建於1899年...
好嘢要講三次,「真係好舒服好靚呀!」
再向下走就出番馬路或沿住山路一直行
欣賞完水塘景就可以沿途折回,去番水塘邊準備上船
落樓梯行到上浮台,將飛交俾叔叔!
大叔會按記低每一隻艇出去的時間,若夠鐘就會用大聲公叫番艇編號泊番岸!如果大家想偷雞玩多陣,可以去到好遠等聽到大聲公話夠鐘,先至踩番過上岸(因為要踩番過嚟都要一段時間)
終於上咗艇lu...嚟番張合照紀念吓先!話說我哋好大鄉里,有事冇事都會拍照留念
大家唔好以為好易踩,因為風大,所以踩嚟踩去都係原位...幾經辛苦先至踩到出去離岸不遠嘅地方
踩吓踩吓原來又冇咩嘢做,跟住隔離艇一位好心叔叔分享咗少少方飽俾我哋,俾小朋友掉方飽落水塘餵吓魚
塘裡大魚細魚都有!兩個餵得好開心
話咁快,開心嘅時光過得特別快...又係時侯講拜拜,我哋好唔捨得咁泊番埋岸,我話過下年一定要再嚟多次!$140 四個人玩1粒鐘都幾抵呀!
踩完之後冇哂力,一於再上去小賣部食少少嘢!睇住老闆娘即做西多士,真係口水都流埋!熱辣辣真係好好食!WE'LL BE BACK
呀劍評分: 10分
呀劍評語: 踩水上單車,你可能只會諗起西貢康樂戶外水上中心或者迪欣湖,其實近近哋香港都有呢個黃泥涌水塘!一於假日同埋一家大細嚟玩吓
地點
香港黃泥涌大潭水塘道
設施
遊樂小艇出租亭
配套設施
花園內設有洗手間,小食食肆及小食亭
開放時間
每年五月至九月:上午9時至晚上7時
每年十月至翌年四月:上午9時至晚上6時
查詢電話
2555 0103
(以上資料更新至文章當日)


text:
消防迫害小業主 添煩添亂添民怨
消防處亂象叢生,醜聞多多,數到天光都數唔晒.嗱,話口未完又嚟啦,今次衰乜?之唔係迫害小業主囉.
係咁嘅,西灣河同筲箕灣一批舊樓業主日前召開控訴大會,話最近收到消防處通知,要求佢哋按法例規定,加裝天台水缸,水泵同喉轆等消防設施,雖然大部分業主都好合作,願意夾錢,但係遇到唔少困難,例如樓宇太舊搵唔到消防公司承判,即使有公司肯做,專業人士評估過認為費用高昂,消防處亦未必批.咁都未算,有大廈要喺天台加裝水缸,被業主拒絕,結果裝完喉轆後冇水用,搞到兩頭唔到岸,都咪話唔閉翳.
你知啦,好多舊樓業主都係基層長者,邊識處理咁複雜嘅問題吖,無奈之下惟有向消防處求助,點知對方唔幫手不特止,仲大發官威,揚言要控告班小業主,甚至出言恐嚇,問業主「知唔知花園街燒死幾多人」.最離譜嘅係,有業主喺大廈加裝水缸後,居然被屋宇署發信指水缸係僭建物,要求清拆.消防處擾民兼靠害,唔怪得業主怨聲四起喇.
最好笑嘅係,消防官僚對住老弱婦孺就話擺晒官威,公事公辦啫,但面對傳媒質詢咯喎,即刻鵪鶉咁款,話理解個別樓宇受條件所限未必可以跟足法例做,處方會喺唔損害消防安全嘅前提下酌情處理喎.
唔係啩,對業主百般恐嚇,又要拉人又要封艇,咁都叫酌情處理?正如有業界人士話齋,消防處執行條例從來都係一刀切,要求業主一係做足全套,一係暫緩工程,好多舊樓因為達唔到要求一直拖延,連最基本嘅火警鐘都未安裝.消防官僚一成不變,唔識轉膊,如果因為咁而搞出人命,呢條數邊個孭先?
講開又講,消防處一向不務正業,應做嘅唔做,唔應做嘅亂做,市民早就見怪不怪咯.近年唔少食肆向高空發展,搞到「食廈」遍地開花,安全隱患處處,消防處闊佬懶理,關人個關;又好似新界村屋咁吖,本報曾經踢爆唔少人走法律罅,按規定安裝消防設備,攞咗「滿意紙」之後即刻拆走,而消防處居然收到投訴都唔做嘢,到依家仲係零檢控,真係唔到你唔服.
嗱,咪話太一叮唔提醒,家陣香港七國咁亂,民怨一觸即發,任何小事都可能爆大鑊o架.消防處繼續無事生非,添煩添亂,遲早官逼民反,搞出個大頭佛嘅咋,叮!


text:
香港美容院 激光去斑推薦
-
香港有咁多美容院花多眼亂,有時真係唔知去邊間做好.無論係服務﹑環境﹑儀器同價錢都各有不同,今日就搵咗幾間美容院,同大家講下佢地嘅環境﹑服務同效果
Dr Reborn
環境
位於旺角嘅旗艦店係新開,所以整體感覺都好舒服
服務
都幾有禮貌同埋唔會係咁sell你
效果
-意大利進口DiscoveryPico
做完之後班淡咗同埋白咗
鼻嘅凹凸洞問題都有改善到
Beauskin
環境
幾乾淨衛生
服務
當然會有sell你買嘢啦,不過唔會hard sell令你覺得唔舒服
效果
-美國Candela Picoway 第二代皮秒激光
做完果一下即刻覺得自己塊而透亮咗
過幾日啲斑淡咗好多
Perfect Medical
環境
房間有空間感
服務
有啲hard sell同chur
效果
-Candela Picoway 第二代皮秒激光
同上一間嘅機係一樣,所以出嚟嘅效果都幾好,明顯白咗
Bora beauty
環境
環境同樣地好舒服~
服務
都係有禮貌同會細心睇下你有咩需要,就算sell唔到你都唔會黑面
效果
-pico3second皮秒機
去到我好耐之前嘅暗瘡印,做完之前覺得自己白咗同埋毛孔冇咁粗大
-
cylcylchung last edited by
有3間同分, 你會揀邊個
-
應該係bora,因為地點方便我 同個美容師比較好傾
-
cylcylchung last edited by
@hazel_leung book唔book到4月?
-
@cylcylchung 見到佢地ig話可以開始預約 應該OK!


text:
同買衫一樣,fast fashion 撞衫撞款, 一來冇個人特色,二來就算搵啱款但唔啱身,都唔會著得舒服同好睇.如果你之前係搵市面上現有嘅DIY網頁平台,可能你會發現自己嘅網站版面同其他人撞款,唔襯你公司/組織嘅風格路線,而功能上又未必切合你嘅需要.我地就可以好似裁縫咁,將現有問題唔啱改到啱,切合番你嘅需要.
好多人唔識設計或電腦程式,就算有唔滿意都唔識改,所以我哋特別強調客製化服務,唔主張使用一式一樣嘅模版(template).無論喺美觀設計或功能上,都會幫你度身打造最適合你嘅網站.
唔肯定自己個網係咪響應式網站?如果你個網唔識根據唔同裝置(devices)屏幕大細顯示適合嘅排版,就唔係響應式網站啦~如果其他人用手機/平板電腦睇就要拉大拉細,睇得好辛苦.
我哋提供嘅所有網站都係響應式網站(Responsive Website),自動感應到用家用緊咩裝置睇,再顯示睇得最舒服嘅排版,就唔駛再放大縮細啦~
唔少人因為唔識電腦程式編寫,就算有網站但內容就一直冇得更新.我哋嘅網站會包埋方便易用嘅後台管理系統(CMS),令你或你嘅員工就算唔識電腦程式編寫,都可以輕易更新網站內容.
如果真係完全唔識用電子產品而需要技術人員協助,我哋嘅升級方案仲可以幫你更新添~
網站有齊所有產品資料但冇得喺網站俾錢?宜家人人強調一站式服務,如果網站冇得直接俾錢,肯定會流失好多潛在客戶(Potential Customers).
我哋嘅網站可以透過信用卡(Paypal/ AsiaPay)或電子支付工具(e.g. Payme)付款,提供最佳體驗俾你嘅客戶,令你嘅網站成為一個唔只收到錢,仲搵到錢嘅網站.
有網站之後,最緊要多人搵到.如果搜尋關鍵字,要喺搜尋結果碌到最尾嗰頁先搵到你個網站,會非常影響網頁成效.我哋會為網站做埋基礎搜尋引擎優化(Search Engine Optimization friendly setting),令其他人更容易搵到你個網.


text:
塑料機械網> 全部分類> 橡膠機械> 橡膠擠出機> 單螺桿橡膠擠出機更新時間:2021-07-23                            返回產品中心
青島鑫城一鳴橡膠機械有限公
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
蚌埠佳德智能裝備科技有限公
蘇州德光精密機械有限公司
東莞市臣澤智能裝備有限公司
泰州銘嘉達橡塑機械有限公司
東莞市臣澤智能裝備有限公司
東莞市臣澤智能裝備有限公司
舟山佳誠塑料機械有限公司
舟山佳誠塑料機械有限公司
舟山佳誠塑料機械有限公司
舟山佳誠塑料機械有限公司
玖德隆機械(昆山)有限公司
玖德隆機械(昆山)有限公司
舟山佳誠塑料機械有限公司
玖德隆機械(昆山)有限公司
玖德隆機械(昆山)有限公司
玖德隆機械(蘇州)有限公司
玖德隆機械(昆山)有限公司
玖德隆機械(昆山)有限公司
玖德隆機械(昆山)有限公司
玖德隆機械(昆山)有限公司
無錫遠路貿易有限公司
青島鑫城一鳴橡膠機械有限公
溫州濱特爾控制設備有限公司
河北雙達橡塑機械有限公司
昆山森德莫瑞金屬制品有限公
昆山森德莫瑞金屬制品有限公


text:
中文科一向被稱為「死亡之卷」,經歷過幾次嘅「大改革」之後唔少同學都嗌哂救命.呢個時候每位 DSE 考生最需要嘅就係透過操練 Past Paper 熟習答題技巧 !為咗幫你慳翻搵 Past Paper 嘅時間,
AfterSchool
今次就幫大家搜集哂全港 HKDSE 香港中學文憑試同 HKCEE 會考嘅 Past Paper 網上資源, 涵蓋卷一 (閱讀),卷二 (寫作),卷三 (聆聽及綜合能力),卷四 (說話),仲有marking scheme!
考評局
將 DSE 中文卷主要分為兩個部分:公開考試(DSE)+ 校本評核(SBA).同學需要迎戰嘅有四份卷,包括:
卷一(閱讀能力)佔全科24%,考試時間為1小時30分鐘; 卷二(寫作能力)佔全科24%,考試時間為1小時30分鐘; 卷三(聆聽及綜合能力)佔全科18%,考試時間約為1小時30分鐘(實際卷長可能會受試場因素影響); 卷四(說話能力)佔全科14%,考試時間為25分鐘
校本評核(SBA)則有分為兩個部分.因為每間學校嘅校本評核方式都唔同,所以
AfterSchool
無法喺呢度詳細介紹,大致上會分為兩個部分:
必修部分:閱讀活動(佔全科6%的分數)閱讀活動並唔係每間學校都係一樣嘅,有啲會叫同學寫閱讀紀錄;有啲都會叫同學寫長達1000字左右閱讀報告.部分學校都會提供建議書單比同學~ 選修部分(兩個單元)(兩個單元共佔全科14%的分數) 日常學習表現(通常都係計功課分)單元終結表現
以下係 HKDSE 中文 2012 - 2019 年嘅Past Paper,有哂中文科 卷一,卷二,卷三,卷四嘅歷屆試題,仲有埋 marking scheme 㖭,歡迎同學下載〜
以下係考評局分別喺 2012,2016 同 2018 年出嘅 Sample Paper 同答案,目的係幫考生熟習試卷嘅新題型同模式,相信都可以幫到備戰 DSE 嘅大家.
* 2012年係第一年DSE,考評局為咗幫第一屆考生有參考,就準備咗呢份sample paper
* 2016年嘅卷三綜合能力,由卷三聆聽及卷五綜合結合而成.
* 2018年嘅卷一閱讀新增咗12篇文言文範文部分,佔試卷分數30%.
HKDSE 中文 Practice Paper 連答案
考評局除咗有準備Sample Paper外,仲有準備Practice Paper同埋marking scheme俾一眾考生,以下分別係有2012同2016年Practice Paper連答案.
如果同學做哂DSE Past Paper但仲想操多啲Past Paper鞏固自己嘅答題技巧嘅話,可以做埋CE啲試卷,佢嘅題型同模式其實同HKDSE都有好多類似嘅地方.以卷一為例,同樣有白話文同文言文嘅閱讀理解部分,識得做DSE嘅題目相信CE都難唔到你!
數數手指原來小編同DSE相隔都已經有一段時間,但都希望以一個過來人嘅身份同同學分享吓自己當時溫中文嘅少少心得〜
做閱讀理解最重要係分配好時間,尤其卷一多咗範文部分,要喺1小時30分鐘之內做哂3 part確實會好趕.小編建議同學用20分鐘做哂範文部分,剩低嘅時間就按白話文同文言文嘅分數而分配.
小編強烈建議同學要溫熟範文部份,因為呢part只要溫熟佢嘅語譯,中心思想,論證手法等等就可以攞到分,呢30分絕對值得大家投放時間同心機落去.另外小編都明白唔少同學都會好驚面對範文同文言文,但要消除對文言文嘅恐懼最緊要係識得克服!小編個陣溫文言文係會用一本簿仔記低經常出現嘅古詞嘅意思同同義字,久而久之小編就會認得某幾個「老是常出現」嘅字,從而慢慢睇得明文言文同get到佢嘅主旨〜
除咗要溫文言文之外,小編建議同學每個星期都做一份閱讀卷,除咗可以幫你做好時間管理,仲可以幫你了解到考評局嘅評分準則.每做完一份試卷透過對答案,你可以捉到你失分嘅位喺邊同埋考評局畀分嘅原因,每次花呢少少嘅時間就可以幫到你提升你嘅答題技巧同得分.
小編建議同學嘅操卷順序應該係:DSE Past Paper中文閱讀卷→CE Past Paper→學校Past Paper→出版社閱讀試卷.DSE卷應該要全部做哂先,因為係考評局嘅官方試題,而CE Past Paper小編建議大家可以先做咗2007-2011年個啲先,因為2007年之前嘅CE閱讀卷同DSE出題模式有啲唔同,所以參考價值相對唔大,同學有多餘時間先再考慮操.
想當年小編最唔鐘意做嘅卷就係寫作,因為平時冇閱讀嘅習慣令到自己文筆較差,但中六嗰年都堅持每個星期作一篇俾中文老師改,希望喺最短時間改善自己嘅文筆同表達能力.小編建議同學平時除咗睇多啲書,得閒都可能寫吓短文去紀錄低日常生活嘅大小事,相信一段時間後你嘅文筆都會有進步!
而喺試卷時間分配上,同學可以用5分鐘去畫吓mind map可以幫你組織文章結構,如果你想寫敍述文,你就要諗下文章嘅「起承轉合」同中心思想;想寫議論文嘅話要諗下文章嘅立場,每一段用咩論據同點樣論證.呢個方法可以幫你喺作文嘅時候冇咁易離題.
操卷嘅話,同學除咗DSE卷之外,CE嘅寫作卷都應該操埋,因為佢同DSE一樣都有議論文同敍情文嘅文章題型,而考評局CE同DSE寫作卷marking scheme嘅評分準則都差唔多,所以絕對做得過!
小編覺得綜合卷係一份好值得大家多溫習嘅卷,因為比較容易上到高分.小編溫呢份卷係會做哂Past Paper同其他免費模擬試卷,會對比自己嘅答案同5**作品,睇吓人哋喺作答嘅時候用咩角度切入,點樣用資料去支持自己嘅point.
雖然2016年開始DSE中文卷三同卷五合併,但兩份卷本質上都冇太大分別,所以小編都幾建議同學可以做埋2016年之前嘅Past Paper,可以俾自己練多啲綜合同聆聽技巧.
而說話方面,小編相對會放少啲心機落去,因為小編嘅中學每星期都會有兩堂說話堂,可以成日同唔同學一齊練說話.但小編都好建議同學可以去報聯校說話練習,可以從更多其他學校嘅學生身上學到佢哋思考論點嘅角度同說話技巧.正所謂「知己知彼,百戰百勝」,小編認為同人練說話係操說話最直接最有效嘅方法,當然同學日常生活都應該要睇多啲新聞去豐富自己嘅例子庫,喺適當時間拋出嚟用!
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.
分享文章


text:
李國麟曾被指直播賣假貨變劣評帶貨藝人 直認心理大受打擊
內地近年興起直播帶貨熱潮,唔少香港藝人都紛紛加入,當中包括68歲嘅TVB「綠葉王」李國麟,不過銷情未如理想,試過直播8個鐘只有大約一千人收睇,出貨量極低,當時仲有網民估計佢賺唔到兩舊水,慘被封為「最慘帶貨明星」.李國麟並無因此而放棄帶貨,仲堅持繼續做落去,更直播賣女性用品及喪食勁辣小龍蝦,睇到唔少網民心酸及叫佢唔好咁搏.
去年四月底轉戰內地發展嘅李國麟,日前佢接受內地電台節目《麗人麗語》訪問,期間就講到自己嘅直播帶貨嘅經歷,佢表示喺經理人嘅建議之下嘗試做網紅開直播帶貨,而佢喺杭州所舉行嘅頭兩場直播可以話係非常成功,當時成績好好.仲試過去到全國帶貨榜第一,短短兩至三個鐘就可以有300萬銷售額.不過佢之後被經理人告知,有人話佢賣假貨,除咗被退貨之外,佢仲變成劣評帶貨藝人,令佢心理大受打擊,同時流量亦有所影響.
之後,李國麟就話佢學識咗要對自己所賣嘅嘢負責任,所以如果佢對產品唔了解及有疑惑時,佢就會拒絕為該產品進行帶貨.李國麟再話有人話佢咁樣會得罪客人同粉絲,不過佢話唔緊要,佢唔會賺呢啲錢,如果佢直播所賣嘅產品有問題,佢唔會再喺粉絲面前講嘢.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可換領限量新人禮,立即下載!


text:
我同阿姐一早已經勢成水火,好多大大小小嘅事累積,有理說不清,總之如非必要都唔會直接講嘢,知佢想炒我好耐㗎喇,不過我喺工作上又冇甩漏或者做錯嘢,想郁我都唔係咁易,鬥長命囉!
好在我份工都係跟下單嗰種,多數由Sales Team畀嘢我跟,如果唔係爆鑊,實際上冇乜文件嘢要同阿姐交接,更加唔需要開會,還ok啦,不過同阿姐交惡嘅狀態已經維持咗一年,你話唔辛苦就假嘅,始終憎一個人都係對自己嘅一種折磨.
好好彩,早排有個headhunt搵我轉工,雖然人工,福利,title都同本身間公司一樣,location又遠咗,但諗深一層,其實轉下環境幾好吖,唔使再對住個乞人憎阿姐,心情都開朗啲,咁咪膽粗粗試下囉!可能我呢啲工作同層次都唔算好高,所以interview一take搞掂,請半日假就夠喇.
當時最擔心反而係reference check呢關,肯定阿姐會唱衰我,好在headhunt同我講,唔會搵我做緊嗰間公司嚟check,正!一天都光晒!走咗先算啦!
反正仲有9日大假未清,我決定扣假早走,返新工前當係有個break,近一年心情從未如此好過.
見工嗰陣已經知道新公司呢條team剛set up,直屬上司都係早我幾日返工,而我呢個position仲有一個空缺,咁咪打畀一個算幾friend嘅舊同事講囉,睇下佢有冇興趣轉埋嚟一齊做吖嘛!
舊同事話冇所謂可以試下,佢仲透露我走咗之後,阿姐成個人開朗晒,破天荒畀錢叫到會慶祝,嘩!咁闊綽呀?睇嚟我呢個眼中釘自己遞信走,阿姐真係極度興奮.
然後我打畀撬我跳槽嗰位headhunt,諗住益佢啦,新公司仲有一個位要請,我同事又話不妨一試,隨時可以幫呢個headhunt賺多份佣,點知佢竟然拒絕:「唔好喇,我另外send咗幾份CV畀你新公司揀.」
我:「點解唔加埋我舊同事份CV落去呢?你多個機會吖嘛!」
Headhunt:「我應承咗你阿姐唔再撬佢啲人㗎!」
我:「邊個阿姐?」
Headhunt:「咪你之前公司個阿姐囉!」
我真係嚇親:「點解關佢事?」
Headhunt:「我係撬你阿姐先㗎,因為呢個新部門初頭咩都未set up,你而家個department head都係早幾日先請到之嘛!不過你阿姐唔肯走,反而介紹你畀我,佢話你做得唔開心喎,叫我無論如何都要搵你過檔,係咁大力推薦你,係喎!佢叫我唔好同你講㗎,你當唔知啦!」
如果殺人唔使填命,我一定隊冧呢個headhunt,點解可以咁口疏,一係你就呃我呃到底,而家講個真相我知,仲叫我扮唔知?
我都奇怪㗎喇,雖然一直有喺JobsDB open自己份CV,但可能唔夠吸引,呢幾年都冇任何headhunt搵上門,突然有人對我感興趣仲積極彈份工過嚟?終於明白咩叫做薑愈老愈辣,我係扣假早走,人工照舊,返工location遠咗,仲要自己辭職,輸晒,真係輸晒!
正當我諗緊好唔好同headhunt講來龍去脈,佢又加多句:「記得唔好同返你阿姐講呀!佢叫我保密㗎!」
我嬲到cut線!
冇啦!輸就係輸,冇嘢好講,唯一安慰係新公司人事冇咁複雜,喺度做嘢都幾開心,你當我真心又好,安慰自己又好,唔樂觀啲都唔知可以點喇.
投稿讀者:Loser


text:
財叔 - MPF一條龍為退休做準備
而家好多人都濫用左財務自由,將財務自由當左係發達嘅途徑,其實財務自由係唔需要用被動收入(人工)去支持你嘅基本開支,就要首先控制你嘅基本開支,之後就要去計劃你嘅飛被動收入(例如租金,利息等),有好多人都忽略咗強積金,以為強積金係一件好長遠嘅事,但係其實佢對你嘅退休生活係好有影響,所以選擇強積金嘅時候要好小心,一般我認為揀選強積金可以分為三個階段,第一個階段係進取,第二個階段係中等風險,而係接近退休我10年就應該比較保守,唔應該因為市場變化而去隨便更改強積金計劃,好似係沙士嘅時候,有好多人將股票基金,轉為債券基金,咁其實係好錯,因為遲咗嘅價位好難追得返.另外如果覺得自己投資唔叻,亦可考慮強積金特別自願性供款,回報應該比自己更好,而且有靈活性,可以解決不時之需.
我講過要達到財務自由最重要嘅係控制基本開支,以基本開支之中最難控制嘅就係醫療開支,所以應該及早計劃一下財務自由或者退休之後嘅醫療安排,雖然政府推出左自願醫保計劃,但係個保障其實唔足夠,所以可以考慮吓某啲公司嘅醫療計劃,保障比較全面,但係記住買醫療保險係以實用為主,千祈唔好將扣稅放咗喺大前題,同時買醫療保險最好喺越年青買越好,到退休先諗可能已經買唔到或有好多不保事項.提到扣稅,其實政府亦推出左可扣稅自願性供款(TVC)及合資格延期年金(QDAP),大家如果想為退休作更多準備,就可以考慮善用這些工具,同時又可以慳稅.
至於到退休嘅時候強積金應該點樣安排呢,而家強積金業界同政府積極研究緊參考一啲外國嘅計劃,如提取收益產品(drawdown fund),絕對回報基金等.提取收益產品容許成員定期定額提取資金,其餘資金會繼續投資,意思就係退咗休嘅時候唔一定將全部金額提取,可以保留部份係MPF的平台上收息,咁就可以製造到非被動收入,應付基本日常開支.始終退休之後都唔應該再去冒太大風險投資,所以揀選安全和穏健嘅回報嘅投資好重要.
因此年青人唔好以為強積金係好長遠嘅事而忽略左,應該多留意有關強積金所推出之新產品,因為呢個係終生嘅投資,就算退休之後仍是持續.


text:
放復活節假期緊係又要去玩,今日就約埋SY哥哥齊齊嚟睇動物玩餐飽啦~
2017年4月17日星期一
( 親親動物月)海洋公園一天遊
16 APRIL 2017(SUN)
放復活節假期緊係又要去玩,今日就約埋SY哥哥齊齊嚟睇動物玩餐飽啦~
其實海洋公園為係4月14日至5月14日就舉行「親親動物月」活動,我地平日都成日入嚟睇動物,不過依個月就有啲唔同,因為可以同動物近距離接觸,同埋會有好多職員哥哥姐姐同我地講解各動物嘅特性呀!
原本小小豬想去探樂樂同盈盈,點知因為佢地準備生BB所以封左館,之後我地就轉戰睇金魚啦~
放復活節假期緊係又要去玩,今日就約埋SY哥哥齊齊嚟睇動物玩餐飽啦~
職員哥哥見到小小豬咁留心睇魚,所以就嚟同小小豬慢慢講解,我地眼睇就好似每一條魚都係差唔多,不過係哥哥心目中原來每一條都有特式,而且每一條仲有名添,真係唔聽講解都唔知呀~
之後我地就去睇天上王者~
大半年前小小豬都睇過,不過當時佢點到唔肯去同鸚鹉影相,今次終於大個仔勇去影相,而且仲好想摸佢地添(當然大會係唔容許啦)~
之後我地就匯合SY哥哥,齊齊去睇企鵝~
仲有去睇北極狐,去到剛剛有職員哥哥餵食,隔住玻璃睇佢地餵北極狐同埋表演玩蒸餾水樽..哈哈哈~
接住就當然係去北極之旅睇海豹~
行到最後又見到一位職員姐姐為我地詳細講解海豹特性~
終於等到兩位小朋友期待好耐嘅環節(重點係完全免費),可以同水獺玩遊戲啦~
首先就由職員哥哥同水獺熱身先~
之後主角就出嚟同大家見面啦~
職員哥哥先同我地講解水獺嘅習慣,然後就可以挑選一位現場人仕同水獺握握手.原本我係想幫小小豬爭取依個機會,不過因為怕小朋友或會傷害了小動物,所以只有成人先可以同水獺真接觸.所以機會就俾左我啦,水獺滑滑嘅手仔真係好得意呀~
我就極度興奮完之後,終於又嚟到兩小朋友嘅興奮時刻,因為兒童天地入面嘅新兒童遊戲部分已經開左,兩個小朋友就當然要去放電啦~
玩完遊樂場就再睇埋威威海洋SHOW~
正當我地一行六人玩到攰準備走嘅時候,驚喜又嚟啦,因為見到有貓頭鷹同二趾樹懶呀~
正當我地準備9秒9衝上前合照之際,職員哥哥就話為免嚇親兩隻動物,所以要保持距離影相呀~ 不過都啱嘅,咁個人如果個個都近距離接解,小動物生命都唔長久,所以同佢地保持距離都正確呀~
今次都係第一次近距離見到貓頭鷹同二趾樹懶,所以都幾興奮呀~
開開心心又玩左一日,其實小小豬都有啲未夠喉(但我地都玩左六個鐘哦),唔緊要....下次再約過SY哥哥嚟玩過啦!
訂閱: 發佈留言 (Atom)


text:
打工仔日做夜做,無非都係為咗份糧,應付日常開支兼且儲錢結婚,買樓,子女基金,甚至退休.政府搞份強制性公積金,即係 MPF ,就係幫大家每個月係你份糧度率先扣走5%,然後顧主再揼多5%俾你,儲埋一舊錢就係俾你退休之用.不過,間中睇新聞你會發現「平均每個打工仔份MPF蝕咗……」其實,MPF多定少,除咗同你份糧有關之外,亦都係同你點揀,有無轉plan,你間MPF公司收你幾多手續費等等有關,管理好你嘅MPF,就等於管理好你嘅退休生活.
1. 上網檢查MPF戶口
MPF公司基本上會一年兩次寄一份表現總結表俾你,等你知道番你嘅MPF戶口情況;但係大家可以主動一啲,事關大多數MPF公司都會有埋個網上戶口俾你,等你可以隨時隨地上網睇吓你嘅MPF狀況;而轉plan轉比例其實都已經可以上網做埋架啦,唔係一開始揀完就無得再揀嘅.
2. 根據年齡設定MPF組合
有人會問:咁多隻基金可以砌自己個 MPF 組合,而我又唔識財經,投資嘢嘅,咁點搞呀?最簡單嘅方法,其實你可以從你嘅年齡入手.
每一隻基金除咗有佢基本組合成份同過去數年表現俾你參考之外,仲有一part叫做「風險程度」,因為有啲基金就係買國債,咁相對風險就會低啲;而有啲就係投資喺歐美,香港,大中華地區或者係新興股票市場嘅股市,咁呢種基金嘅風險又會相當高啲啦.
一般嚟講,若然你係後生仔,啱啱畢業出嚟做緊嘢大把時間先退休,又或者你覺得自己承受風險嘅能力比較高嘅話,你可以考慮喺你MPF嘅組合入面,揀中至高風險嘅基金比例多少少,而低風險或保守型嘅基金組合就少啲啲;若然係年紀大,夠錢等退休嘅話,咁就倒反轉揀低風險或保守型嘅基金比例佔比多啲,而中至高風險嘅基金組合就盡量少揀啦.
積金局提出過一條公式可以俾大家計一計股票基金,債券基金同埋保證或強積金保守基金佔你嘅MPF比例大約係幾多,就係用100減去自己嘅年齡,得出答案就係建議股票基金可佔整體比例.舉個例:假如你依家30歲,就用100減30,得出70呢個答案,即係話股票基金可以佔你嘅整體投資組合70%;但積金局都強調,呢個只可以作為一個粗略嘅參考指標,有唔明嘅話就最好問返你哋嘅受託人啦.
3. 收費會影響整體表現
所謂嘅受託人,其實就即係你嘅MPF公司,根據積金局資料,目前市場上有18間提供 MPF 服務嘅公司,而佢哋嘅收費各有不同,大家可以望望:
你返緊個份工所屬嘅MPF公司你無得揀,不過政府都推出咗「強積金半自由行」啦,以前份工份MPF隨時轉,依家份MPF又可以一年轉一次,為咗你退休著想,得閒搞搞份MPF,咪咁懶啦!
除咗MPF外,每年搞到打工一族最頭痛嘅相信一定係交稅!啱啱過咗農歷新年,話咁快又要交第二期稅,你準備好未?而家MoneyHero.com.hk同Citibank有獨家稅貸優惠,送你高達$1,000現金券.
相關閱讀:( 綠表 買居屋)置業不是夢 綠表人士購買居屋需知
想知道最新嘅理財貼士,就要留意 MoneyHero.com.hk Blog,同埋緊貼我哋嘅 Facebook Page!


text:
台灣啲預防針幾隻款任揀,串啲講句佢哋啲預防針隻隻都靚過中國人打嗰啲4hing 國弱九條街喇,有得揀我都寧願去台灣自費打.
台灣開頭買疫苗遲左. 只有隻隻牌子都買d. 後來未打完, 佢舊年第二波已經自己完左. 反而好多牌子可以慢慢揀.
呢一波前, 佢長者接種率大概係7成, 高過香港得兩三成.
台灣打針死又有錢賠
連novavax 都訂埋
台灣上年疫苗好充足,因為日本唔打阿斯利康,大把死貨要派出去,第一批送台灣嘅貨係差 D,搞到每日死幾十人
上年台灣人地送俾佢嘅疫苗仲多過自己買
所以有「疫苗乞丐」稱號,但係咁樣政府慳好多錢.香港政府就白痴,買左 750萬劑阿斯利康,最後叫藥廠直接送俾世衛,錢就一早俾晒,貨就唔要
台灣上年全世界最貴嘅高端疫苗,未做完第二期測試,買左好多貨,最後放到過期拎去掉
台灣經世衛平台Covax買 Novavax,呢樣好過香港,香港直頭做樣都唔做,不過就算香港要同 Covax 買都無用,因為排隊都唔輪到你發貨啦
講到老人家打針台灣係好過香港好多呢樣真嘅,但係台灣行共存,細路就未打針
今個月頭先開始 6-11歲打疫苗,仲要係得莫德納,台灣同復星買嘅兒童疫苗,過幾日先開始打,所以台灣細路係幾乎無疫苗保護
台灣打針死都好過香港完全唔賠
不過台灣而家打齊3針,買左保險反而隔離無得賠
確診無開抗病毒藥保險又唔賠
買左多過一份保險又唔賠
保險公司諗盡方法唔賠,真係好癲


text:
巴士車長其實係一門專業工種,除咗表面上咁揸住巴士去接載乘客由一個地方去另一個地方,當中最重要嘅係要安全咁揸架巴士.
不過喺蘇格蘭格拉斯哥發生咗一宗巴士車長罔顧乘客安全嘅事件:事發喺當地時間10月26號下晝,涉及一班格拉斯哥第一巴士嘅60A號線巴士.
當地時間大約1350時,一名40歲嘅巴士車長喺格拉斯哥嘅公爵街登上一架顯示為行駛60A號線嘅巴士「開工」――不過巴士開出之後,巴士上嘅乘客好快就發現呢名巴士車長多次「轉錯路口」,明顯就唔係跟緊60A號線巴士嘅路線行駛,部分巴士乘客就埋去駕駛位向呢位巴士車長作出質詢.
但係巴士車長畀咗一個令巴士乘客感到驚訝嘅答案:「我依家揸緊2號線巴士呀!」 (◎_◎) 而且巴士車長要落車行到車頭,睇見個電子路線牌先至肯相信自己揸緊一架60A號線嘅巴士――巴士車長呢一種神智不清嘅表現,加上佢行嘅時候腳步不穩,巴士上嘅乘客就開始懷疑呢個巴士車長「揩大咗」.
正當大家以為已經夠驚嚇嘅時候,呢名巴士車長再做一啲更上一層樓嘅驚嚇情節:當地時間大約1420時,巴士去到當地嘅亞皆老街,巴士車長將巴士扭埋路邊,幾乎剷上行人路,然後唔拉手掣就已經跳出車廂出面…
面對仲溜前緊嘅巴士,其中一名乘客立即喺電光火石之間走上去駕駛位拉返實個手掣,以免撞到路邊其他車輛―― 好彩結果無撞到任何人或者物件,不過巴士上面一啲年紀比較大嘅乘客都已經嚇到腳都震.
當巴士停定之後,呢名巴士車長突然間又走返上巴士,喺佢嘅手提袋入面拎走咗一樽水之後,又再跳返落車逃走.
呢個時候其中一名巴士乘客立即尾隨巴士車長,並且要求喺附近巡邏嘅警員加入追捕.
咁當然啦,一個疑似「揩大咗」嘅巴士車長又點會跑得贏一班正常狀態下嘅警員,走咗唔係好遠就已經被捕 (^v^)
無幾耐之後,第一巴士嘅員工同埋另外三,四架警車十幾名警員亦都到場,陸續為巴士上嘅乘客同埋街上嘅目擊者錄取口供.等到警員為所有人錄取口供完畢之後,涉事嘅巴士大約喺事發後一個半鐘頭先至能夠揸走.
當地警方發言人回應傳媒查詢時表示,涉案呢名巴士車長已經因為違反道路交通法被捕,佢哋會盡快提交報告畀當地檢察官採取進一步法律行動.
至於格拉斯哥第一巴士公司嘅發言人就表示,安全永遠係首要考慮,公司亦會全力協助執法當局處理今次事件.
最後要提醒所有人:無論飲咗酒定食過藥,都唔好揸車呀!


text:
TransBus Enviro 200
TransBus Enviro 200係一款由英國TransBus International出嘅一款低地台中型巴士,喺2003年嘅Coach & Bus 2003車展亮相,原本打算取代丹尼士飛鏢SLF.
架車嘅設計同當時英國嘅中型巴士唔同,佢各有一道門喺車頭同埋車尾,而引擎就打直擺喺車尾右邊,令低地台空間可以伸延到車尾;而尾軸車轆直徑比頭軸車轆大,不過係用單尾胎,令尾軸上面嘅通道闊啲.車尾頂部有一嚿叫Enviro Pack嘅嘢,用嚟散熱同埋排放廢氣.Enviro 200係用底盤車身一體化設計,車身由TransBus自己出.
Enviro 200有柴油版同埋柴油/電力混合驅動版.柴油版係用康明斯ISBe歐盟三型引擎,經Voith DV500波箱去行尾軸.而混能版 (叫TransBus Enviro 200H)就用康明斯ISBe歐盟三型引擎做發電機,車頂有電池,由摩打去行尾軸.
管理英國倫敦交通嘅Transport for London曾經打算接收幾架Enviro 200H,批車原定喺2004年出.不過TransBus喺2004年3月31號連同佢嘅大股東Mayflower Corporation一齊被接管,其後TransBus俾人收購並改名為亞歷山大丹尼士之後又要做重組,結果批車冇晒下文.Transport for London喺2005年改訂另一款混能中型巴士Wright Electrocity.其後,亞歷山大丹尼士再向市場推廣Enviro 200,並且送咗一架樣辦車去倫敦畀幾間巴士公司試,但最終一張訂單都履行唔到.
亞歷山大丹尼士最終放棄咗Enviro 200設計,並改為研發Enviro 200 Dart.五架樣辦車(三架柴油,兩架混能)亦先後被賣出,而兩架混能車最終都改成柴油車.英國嘅Southdown PSV公司接收過兩架Enviro 200倉貨,佢哋其後俾服務英格蘭東部嘅Far East Travel買咗,兩架車喺2007年出.呢兩架車同埋架倫敦示範車輾轉俾英格蘭東南部嘅Buses Excetera買咗.


text:
英國留學/外國exchange必帶物品清單 | 咩嘢都可以唔帶但要帶XXX?| 超詳細checklist,包保你唔會帶漏!
出年打算去英國留學嘅你地唔知諗好帶咩過去未呢?我上年都有同樣嘅煩惱🤯😂 咁啱有follower dm我話想知,今日就同大家分享我當年嘅to-bring list俾大家參考吓~ 其實大部分嘅嘢喺英國都買到嘅,但由香港帶過去不外乎有幾個原因: 難啲喺當地買到/直頭買唔到 當地賣得好貴 自己用慣咗 自己帶定會方便啲 (大前提係嗰啲嘢唔算好重),因為通常你想買某啲嘢嘅時候就會買唔到🤣 日常用品 牙刷 浴帽 毛巾 梳,夾,橡筋 護膚用品 (尤其是保濕產品,因為英國好乾燥!) 化妝品 (必帶潤唇膏,原因如上!) (optional) 指甲鉗 帶定一套洗好嘅床單同枕頭套去 (英國一定有得買,但你一入去dorm嘅時候應該洗唔切) 衣物 衫褲鞋襪 (秋/冬天衫為主),外套 (最好係有帽同防水嘅,適合返嗰邊嘅天氣) Tips:9月開學嘅時候其實天氣已經開始轉涼,所以可以唔使帶咁多夏天短袖衫 內衣 (esp 保暖底衫) Formal場合可以著嘅一套衫同鞋 (鞋其實嗰度有得買,但我係嗰啲一著新鞋就會刮腳嘅人.如果你同我一樣,就自己帶對著慣嘅去啦) Tips:覺得啲衫好佔位嘅,可以放落壓縮袋到 (據我所知,aeon living plaza或者其他百貨公司都有得買) 電子用品 電腦, mouse, mouse pad (如果用Macbook嘅建議帶埋個USB-C hub去) iPad, apple pencil (如果你想用iPad jot notes嘅話) 差電線 (電話/電腦) Power bank USB (optional) 注意:以上好多都唔可以放落寄艙行李到! 煮食用具,食物 電飯煲 (強烈建議帶,因為英國唔係得好多地方有得賣,仲要好貴,model又少) 蒸嘢用嘅夾同架 筷子 即沖黑糖薑茶 (女仔必備!) 杯麵 (optional, 嗰邊有得賣但貴) 文儀用品 文具 (英國啲文具同日本嗰啲冇得比🤭) Cal機 幾個files 救命必備 自己食開嘅藥 (帶多好過帶少) 撒隆巴斯/休足貼/安美露嗰啲 其他物品 口罩 (就算之前冇疫情,我都帶咗去以備不時之需,更何況而家有疫情~) 整photo wall嘅材料 (e.g. polaroid) (homesick嘅時候睇~) Tips:如果想帶fairy lights過去,唔好帶啲要插電嘅,因為宿舍通常唔俾用,所以帶啲入電池嘅去) M巾 (可以帶定少少,但其實英國有個別牌子嘅m巾都好好用) 行李秤(好實用,可以俾你出trip前睇吓個行李有冇超重) 細/中喼 (for短途trips/field trips) Sim卡針 (換sim卡時需要) Tips:sim card我係喺嗰邊先買嘅,我用EE,買pay-as-you-go就可以,咁樣會flexible好多.嫌EE比較貴嘅,Vodafone都幾好.3好多人話比較慢,唔建議買. 關於sim card嘅一啲補充:我當時喺香港買咗少少data過去,所以到咗英國先再買sim card.你都可以喺香港買咗張歐洲電話卡先,等去到可以用十幾日數據先再買sim card.Pay-as-you-go嘅意思即係你每月需要用幾多data,就俾錢買幾多.個plan每個月會renew一次,有啲都可以俾你有data rollover (上個月用唔晒嘅data下個月繼續用)~ 我自己會比較prefer呢個,因為我通常有假期都會返香港,咁變相簽一年contract嗰啲就冇咁抵.我對EE,Vodafone同Three嘅評價只係綜合咗個人經驗同其他人嘅feedback~ 想知道揀邊間電訊商嘅訊號喺你嗰區嚟講係最強,可以事先上佢個網到check吓你嗰區嘅network status~ 雨傘 Tips:英國成日落雨,所以都需要用 (不過通常細雨就唔會有人開)~ 最好買啲擋到風嘅,因為嗰邊好大風🤣 長途機枕頭 (optional) ID card photo (optional) (方便你需要嘅時候唔使出去影) 希望個list幫到大家~~ 有更多英國留學疑問可以喺下面comment或者dm我🇬🇧❤


text:
《由你去推介,我幫你表態! #陳柏宇》
📝 [Written by @caang.1 ] 🎵
第一次嘅歌手,就係曾經嘅「隱世歌神」陳柏宇,之所以係曾經,係因為而家大家都知道佢嘅歌唱實力啦!但佢喺娛樂圈,真係好特別,就如黃子華所講「不主動,不拒絕」,對獎項同名聲都唔太在意.但責任就會負啦,而家個個都知佢係一個好有責任感嘅父親.到底大家最鐘意陳柏宇嘅幾首歌係邊幾首呢?我哋而家即刻開估!
Top 5 #斷絕來往
柏宇嘅第二首派台歌,係出自佢嘅第一隻大碟《First Experience》.當年呢首歌都幾紅㗎,亦令好多人認識Jason,而呢首歌亦有個合唱版本,係由Jason同作詞人黃凱琪合唱,唔知有幾多人聽過呢?
Top 4 #對得起自己
呢首喺舊年推出嘅歌,係柏宇去年演唱會嘅主題曲.歌曲除咗旋律動聽,最緊要係啲詞寫得好正面,為情緒低沉嘅香港人打打氣,鼓勵大家做咩都唔可以咁易放棄,所以先令咁多人鐘意呢首歌.
Top 3 #你瞞我瞞
可能大家都覺得呢首歌太代表作,所以反而冇想像中咁多人提及.但無可否認,直至今日大家都仲好鐘意呢首歌,喺YouTube嘅點擊率已經超越一千五百萬.另外,大家有冇喺K房點過呢首歌?有冇都俾個Sharp-Cut伏到呢?
Top 2 I will be loving you (版權問題要用第二個MV)
呢首歌都係柏宇另外一首代表作,但相信大家更有印象嘅係佢喺MV入面對住個電話唱歌嘅片段,可惜因為版權問題冇得喺呢到俾大家睇.MV入面嘅Sony Ericsson,真係一代回憶~
Top 1 #逸後
呢首歌喺Jason嘅演唱會都有再唱,相信最多人揀呢首歌都係咁嘅原因.官方上載嘅YouTube片都有好多人睇過而且大嗌感動.除咗因為Jason真摯嘅演繹,相信片中嘅動畫,對香港人嚟講感觸好深.另外,呢首歌原版真係好高音,唔識唱歌嘅真係會唱到斷氣,再次印證陳柏宇真係好強.
最意想不到之選 #所多瑪城
Jason嘅Sidetrack作品,應該同大熱嘅一樣咁多.但估唔到都有幾位朋友都有提及呢首「所多瑪城」,呢首歌同另外一首「巴別塔」相對應,都係用聖經出現嘅名而命名,而所探討嘅訊息都好深,相信需要一啲時間去摻透.
除咗大家揀嘅歌,我都節錄咗一啲觀眾嘅留言,都表達咗一啲對柏宇嘅印象,大家估下觀眾講咗啲咩?
觀眾留言vol. 1
有啲古怪 但係我對佢嘅印象係好鍾意望住地下唱歌 #親愛的仇人
觀眾留言vol. 2
佢攞最男真係好感動!! #認真如初
觀眾留言vol. 3
第一次認識佢,就係佢嘅百果園廣告🤤 #永久保存
陳柏宇,加油啊!
購買Fight For_Live in Hong Kong Coliseum (2Blu-ray + 2CD)-陳柏宇:


text:
「法例」
好多國家都無法例去迎合共享經濟嘅發展,就好似係日本,佢哋都係啱啱通過修改法例令房屋可以作短期出租之用.每年出租嘅日子唔可以超過六個月,與此同時亦有好多唔同嘅法例需要遵守!當然係香港基本上將屋企作短租用途,或者私家車用嚟接載乘客收取酬勞都係違反現今嘅法例.但係點解會有咁多人選擇使用嗰啲服務?當然有故中嘅原因,而通常係不滿現今嘅服務種類同質素.
「共享」
共享經濟其實唔係一啲乜嘢嘅新構念,而共享嘅原意係善用社會資源減少浪費達致最大嘅經濟效益.最常見嘅係住宿同汽車,因為好多時嚟啲資源嘅使用率都比較偏低.例如一架私家車嘅使用率係百分之十,咁則係有百分之九十係被閒置,咁就做成資源浪費.如果提高私家車嘅使用率,就有可能減少交通擠塞.問題係在於大家需唔需要擁有,而且願唔願意同其他人共享!
「扭曲」
當然好多人將共享變成一盤生意,而將本來共享嘅概念扭曲.打個比喻,有人會專登買間屋然後利用共享平台將物業租出去,而其實嚟過係唔係共享經濟?定係有人利用共享經濟嘅概念去賺錢?如果係咁就完全違背咗當初嘅意義!除咗無減少資源浪費嘅問題,反而有機會製造更多嘅浪費.雖然共享經濟係會對社會帶嚟唔同嘅改變,只不過有啲公司係唔係濫用咗共享嚟兩個字?
Also published on Medium.


text:
夏天為大地帶來美腿之餘,都仲有一梳梳好似蕉嘅腳⋯⋯趾!
一直深信香港坊間傳言嘅毛毛最近無聊,無論坐車,食飯定行街都喺度觀察各位市民嘅二趾,究竟係二趾長過公,唔死一世窮?定係二趾長過公,最終會成功呢?毛毛喺呢個人口密雜嘅香港地搵咗50個市民做一個小小嘅普查.
(唔使數喇,得49隻腳咋,毛毛唔記得影埋自己嗰隻,sor囉.)
發現一:每5個人有1個二趾長過公
喺毛毛嘅調查中,發現50個人入面有10個人係二趾長過公!原來總有一個喺左近~(望下你隔籬嗰個先啦!)
發現二:最誇差距9mm
二趾長過公嘅市民入面,最誇張嘅差距有9mm.
發現三:長度一樣最常見
喺普查中,二趾同腳趾公一樣長嘅,足足有24人.
二趾長過公 唔死一世窮?
其實「二趾長過公,唔死一世窮 」呢句係鄉下話嚟㗎.呢句民間傳言一個傳一個,又加多少少唔同鄉下嘅口音,結果就變成咁.實情係「二趾長過公,唔使一世窮」.其實毛毛就覺得大家應該改口為「二趾好彩長過公,輕輕鬆鬆鄧梓峰」.
根據網上資料指出,二趾長過公嘅市民追求個人獨立,性格唔單止進取,仲好有talent去搵錢,係旗開得勝嘅機會呀哈利!咁二趾短過公呢?有人話係一世做鹹蟲.哈哈,信唔信得過就唔知咯~
大家要記得,睇左腳先係睇天命,睇右腳係睇後天.所以毛毛做嘅調查都只係做左腳.(毛毛望住一堆腳趾望到就快反胃,冇咩毛毛都係返出去做野先⋯⋯)


text:
傑志入十球其實未在狀態
南區今季勢壓倒東方進前三
大埔0:1南區
大埔再顯防守攻架 南區攻力或比東方強
大埔繼守和東方之後,再一次面對上游球隊大打爭氣波,對住潛在爭標南區頂足大半場,可惜臨天光瀨尿,比賽尾段走甩咗倒戈相向嘅巴西帶刀侍衛杜度,最終前功盡廢全失三分,繼續開季不勝走勢.
戰況同之前東方個場一樣,而主教練李恆匯再次大玩低位防守,加比爾同李家豪續任中堅猶如銅牆鐵壁 ,加比爾再一次展視佢嘅搶截能力,而李家豪雖然身高處於劣勢,繼續用位置感同經驗補救,效果一流.中場則利用活力十足嘅陳曉峰同羅振庭去收窄空間,阻止對手進襲.成場比賽對面嘅攻擊主力佐佐木周同艾華可以製造到嘅威脅,真係十分有限,證明大埔只要泊大巴,任何港超球隊要入波都唔係咁容易,競爭力比港會同深水埗為強.今場對比東方嗰場唔同嘅係有利馬喺中場策動攻勢,不過久疏戰陣嘅佢仍然需要時間重拾比賽狀態.
可惜嘅係大埔雖然有一定反擊機會,可惜無論係鄭子森,王力威,定係後備張力行同趙少維,喺港超嚟講,火喉都未夠班,對面龍門伍瑋謙根本無乜嘢要做……至於大埔嗰位巴西前鋒保連奴對東方頭三十分鐘有一定威脅,話唔定復出之後會對大埔有極大幫助,但係如果佢長期受傷,而球隊又受資金所限未能增兵嘅話,大埔教練團真係要要諗諗計點樣用現有人腳產生威脅.因為照現有比賽走勢,幾乎有防無反,咁樣落去只會場場和波,或者比賽尾段力戰而敗...
至於南區,儘管正選十一人未必夠東方強,東方話哂都有孫銘謙,梁振邦同巴杜姆呢啲實力派球員,只係東方板凳深度薄過張紙,幾乎全部都係入世未深嘅後生仔,而南區後備席,以今場為例,至少有簡嘉亨同李嘉耀呢類未必好強,但至少有一定經驗既球員可用,點都可以補充下場上活力.另外南區又有杜度呢位巴西帶刀侍衛,可以喺進攻上帶黎唔同變化,因為就算係生波,杜度都可以失雞無神走上黎攻門.用九十分鐘計,南區入球能力隨時係東方之上,成季流流長,長命賽下聯賽排名壓過東方真係唔出奇.
香港U20 1:2 東帝汶U20
張健峰責任大
呢一場真係離譜至極,唔好話對面打得幾好,而係要鬧主教練張健峰賽前準備有幾差.早兩場已經多次搞唔掂對面快攻,長傳同身後波,一隊波重覆犯同一個錯咁多次,主教練張健峰賽後純粹用體能差做藉口更唔合理,對手難度唔係五日三賽?而就場上所見,根本都唔係體能問題,而係基本上係意識都有問題,有乜可能防守企位亂七八糟,攻守轉換系統崩潰,一而再中門大開,俾對手直闖龍潭?由對越南到最尾對東帝汶,豪無改善過.球員能力就算再有限,教練都可以做啲 damage control,改善防守戰術部署,令場面無咁難睇,例如收窄禁區頂空間,減低對手攻勢殺傷性.仲要其實呢班小將已經有趙聪悟同馬希偉呢啲喺成人賽場有經驗嘅球員,佢哋喺球會亦有唔錯嘅演出,論實力唔會差過東帝汶,唯獨到張健峰手上呢班球員好似唔識踢波咁,中場多次傳失波,亦多次毫無目的亂噤向前踢,浪費哂啲控球機會.其實張健峰上季執教香港U23成季都無乜進步,反而今季臭名遠播嘅司徒文俊上任之後,香港U23整體上踢得更好……或者足總要考慮下係咪應該俾啊張生繼續教後生仔.
深水埗0:10傑志
深水埗零競爭力
傑志其實未上力
今場波可以顯示得到深水埗呢個班底係完全未有能力踢港超,上半場傑志丹恩奴域同明加索夫都未出,誰不知一個角球就已經一擊即中,俾潘佩軒輕鬆得手搞掂你.成場波深水埗基本上都搶唔到個波,幾次拎到個波反擊都係傑志自己球員大意交失波,但係就算好彩拎到控球權,深水埗都無乜辦法,好快又俾傑志搶得番.就算係對比大埔同港會,實力上深水埗似乎都有一段距離.相信深水埗大敗只會陸續有嚟.至於傑志雖然作客攻入十球,但可以見到好多球員都不在狀態,唔少攻勢都仲可以處理好啲.以傑志今場有嘅機會,假如傑志球員係上哂力,今場真係炒夠兩打都唔出奇!


text:
(吸塵機買邊隻好?)一文睇盡買吸塵機嘅注意事項
- Joanna
- |
- 2021-12-15
- |
- 13
- |
- 生活情報
為咗提高生活嘅質素,人類不斷發明唔同嘅新科技.吸塵機就一個好例子,不過吸塵機都有分好多種,今次就探討下邊隻吸塵機好,同埋講下買吸塵機有啲咩要注意啦!
吸塵功效
講明係吸塵機,吸力固然係購買嘅一大要素啦!而用嚟數算吸塵機的吸力嘅單位係瓦特,一般嚟講瓦特嘅數值同吸力係成正比,而家用吸塵機其實大概850瓦特吸力已經好夠.市面上有唔少吸塵機都設有唔同強弱度,用家可以喺吸塵機控制鍵揀好邊隻強弱度適合相應嘅家居環境.
體積
所有吸塵機都有一定嘅重量,冇乜邊隻吸塵機係會好輕,大部吸塵機都需要一定嘅氣力去推拉.所以近年就衍生咗吸塵機械人,唔少人貪佢夠方便,可以自己運作,當然都有人喜歡選擇一啲較輕型嘅傳統吸塵機自己落手落腳清潔.
靈活度
每個屋企唔多唔少都有好多窿窿罅罅,床下底,櫃底等等,唔係邊隻吸塵機都可以好好清潔到,個吸頭大少少都入唔到去.所以要清潔好每一吋家居,吸塵機嘅靈活性係十分重要.
噪音
吸塵機雖然方便,但始終有一個大缺點,就係嘈!每次一開吸塵機都好似轟炸自己對耳咁,大部分吸塵機發出嘅噪音差唔多達78至90分貝,好少話有邊隻吸塵機會好安靜,所以揀吸塵機嗰陣記得聽下運作時會唔會太嘈.
外形
雖然話做人唔應該咁膚淺淨係睇樣,不過每一件家品嘅設計都應該同自己屋企配合,邊個款,邊隻色都應該好好選擇,吸塵機都唔例外.
保養
電器嘅保養係好重要嘅一環,所以購買嘅時候應該注意一下保養期同保養項目,亦強烈建議大家喺正貨商店購入,當電器出現問題嗰陣就可以立即更換或者拎去保養廠維修.
考慮緊買邊隻吸塵機好嘅時候,應該要因應吸塵機嘅功能,平日嘅吸塵習慣,同家居嘅面積大小.JNC新推出呢個吸塵機械人就正正適合香港嘅家居環境,輕巧嘅體形容易收納,最緊要係佢夠薄,只有2.95cm薄,唔好因為呢個吸塵機咁細就睇小佢,就係因為佢夠細,所以每一個角落都可以清潔到,連雪櫃底都入到!佢仲唔會喺低矮空間停運.
另外吸塵機械人有陀螺儀傳感器,佢會知道自己旋轉咗幾多度,配備三種路線模式:弓字形,螺旋,沿邊,邊隻都冇難度!吸塵機仲有個好處,就係夠靜!佢只會發出少於60嘅分貝,即係相當於普通交談的聲量,夜晚吸塵都冇有怕啦!加上佢只需要叉2個鐘頭電,就可以用80分鐘!簡單易用,以後唔洗再自己掃地!
講到外形方面,JNC嘅吸塵機械人一啲都唔輸蝕,佢貫徹簡約主義,提供優雅嘅紫色同sharp醒嘅橙色,最啱型格家居!
JNC由意念,產品到包裝,每一個細節都充分展現我們致力秉承時尚,簡潔,實用並存的信念.
#吸塵機邊隻好#吸塵機#吸塵功效#家居


text:
深水埗違泊多塞車多,就算你想比錢入停車場,都地獄到你唔想泊.本文會教大家喺深水埗既黃金高登一帶為中心點,去介紹泊車泊邊好.如果你係想去以下地方既請參閱另文介紹:
1. 金必多大廈 (按我導航)
3星地獄場,價錢貴,加上元州街長期塞車.其實都無乜理由會泊佢,除咗近高登.
2. 石硤尾邨 (按我導航)
如果你唔介意穿條隧道行8分鐘的話,泊過黎石硤尾邨係最平嘅.仲有日泊添.不過,有日泊既場缺點就係排長龍好難等.啲車唔走.所以要泊就最啲黎,11點前要入場.
3. The Campton (按我導航)
呢個新場絕對係呢一區依家既首選,雖然價錢貴過西九龍中心$3,但係呢度又闊又多位.仲有中速充電器同Tesla Wall Connecter,喺呢區黎講,係電動車主既福音.加上佢行過去高登都只係5分鐘唔駛,去運輸署都係過條馬路,所以小編極力推薦.
4. 長沙灣政府合署 (按我導航)
呢個場真係好貴,閒日中午時段要成$40一個鐘,所以只適合喺附近攞一攞就走既朋友,唯一優點係出入口喺長沙灣道,可以避塞車.佢既收費都幾覆雜,詳情請按下面地圖.
註:呢個場仲係用停車票出入,所以出閘前要去繳費處比錢.
5. 西九龍中心 (按我導航)
西九龍中心基本上唔駛介紹,唔駛排隊的話實係泊佢.時租算平,又有免費泊車優惠.唯一係佢上落部電梯又熱又多人.
6. 麗安邨 (按我導航)
如果你需要日泊,就要考慮佢喇.喺正西九龍中心後面.不過又因為有日泊既關係,請早啲黎排,11點前唔入車都幾難有位.
如果你係想去V Walk / 南昌薈附近,而嗰邊又經常無位.泊邊好介紹個冷門選擇比你,係冷到$5.5/半小時咋!!
註:網絡相片


text:
今次同埋公公婆婆表哥一家一齊嚟玩3日2夜, 行程 Q立方 > 大潭山滑草場 > 澳門科學館 到咗第3日朝, 即係我哋要走既日子, 好唔捨得間房所以影番張合照先!
上一站>>CLICK HERE!
最後一日我哋既行程先去在房間簡單食個早餐, 跟住就執埋行李出發去科學館,
我哋搭車去到金沙酒店寄存行李, 然後就行去科學館, 大概行20分鐘,
因為沿海邊所以好大風, 行過一條天橋就到咗科學館啦,
我哋先係裡面的餐廳食少少嘢, 跟住開始玩,
裡面既結構好似一支火箭, 所有館都係沿住旋轉斜路上,
當然唔想行就有電梯搭, 我哋冇上到最高行番落嚟玩, 我哋一路行上去, 順住每一間館入去玩
準備入第一個館既外面就有4支火箭可以影相
呢個可以踩得既琴, 但有一格壞咗囉!
呢個館講水力! 掉個膠波入去水龍捲度, 跟住會噴番佢出水池!
呢個講磁力, 介紹磁浮列車, 冇咩特別但勝在冇人!
左上角見到一個係模擬列車廂, 入去好似搭緊火車架, 好真架!
認識機械臂. 按唔同掣, 機械臂會夾起不同的東西!
芊芊最開心係玩呢個哈哈鏡...
Photo by CANON 5D Mark III, Len | EF 35mm f/1.4L USM
呀劍評語: 館內唔係話太多特別既嘢玩, 可能香港的科學館還要好, 不過夠大! 行起上嚟都特別舒服, 影相唔駛周圍都係人咁囉!
往觀音像方向的3A,8,10A及12號巴士可抵達澳門科學
網址


text:
希臘同丹麥王子安德烈亞斯
安德烈亞斯(希臘文:Avδpέaς;丹麥文:Andreas;1882年2月2號—1944年12月3號),全名希臘同丹麥王子安德烈亞斯,係格呂克斯堡王朝嘅一個王子,希臘國王佐治一世第四個仔,丹麥國王基斯頓九世個孫.佢同時係愛丁堡公爵菲臘親王個老豆.
安德烈亞斯1882年響希臘雅典出世,自細響王宮度大.雖然佢有近視,但佢都喺1901年參軍.後嚟佢響希土戰爭入面出任師長,但係希臘軍輸咗,佢大佬康斯坦丁一世被迫響1922年退位,之後安德烈亞斯就被人拉咗.最後佢被人驅逐出境,一家人之後去咗法國.
1930年代,佢老婆因為有精神障礙而被分開,四個女都嫁嗮去德國,而個仔菲臘被送去英國返學,得安德烈亞斯自己繼續留喺法國.1937年,佢三女塞西莉同佢老公同埋兩個仔喺比利時撞機身亡.
響二戰期間,安德烈亞斯自己被困響維希法國,老婆就喺希臘,個仔菲臘就幫英國打仗,而淨低三個女婿都係幫納粹德國打仗.佢同佢老婆同埋個仔冇得見面之餘,連通訊機會都冇.
當二戰就快完嗰陣,佢響摩納哥蒙地卡羅因為心臟衰竭而走咗,終年六十二歲.死後,佢將遺產嘅十分之一畀咗個仔菲臘,但佢亦留低咗唔少債務,所以佢外母愛麗絲公主話佢攞嗮啲錢畀法國二奶.
屋企[編輯]
佢老婆係巴騰堡愛麗絲公主,兩個人有四個女一個仔,分別係:


text:
(家居儲物之三大危機)
有無想像過家居儲物都會危機四伏?小編分享屋企最常出現嘅三大儲物危機,如果屋企屬於高風險嘅話或者存有價值嘅貴重物品,就要多加留意,妥善保存!
- 危機1﹕寵物破壞
貓狗破壞力驚人,相信有養毛孩嘅朋友都試過返到屋企一片混亂,不時出現破壞家居用品嘅行為.香港曾經有位主人被貓咬爛價值約4萬蚊嘅名牌手袋,雖然心痛但只怪自己無收好,類似遭遇不時發生,唔想成為下個受到害者,記著留意以下方法!
應對方法﹕放喺屋企有被寵物破壞嘅風險,不妨考慮將有價值嘅物品儲存喺城市迷你倉,安全又放心,更可以為家居騰出更多空間.
- 危機2﹕潮濕發霉
香港天氣潮濕,屋企易受回南天氣影響,容易潮濕.夏天常開冷氣,熄冷氣後地下及牆身有機會出現水珠,久而久之衣櫃,書櫃等木質傢俱容易受潮發霉,連放置在內嘅物品如紙張,皮革製品都無一倖免.
應對方法﹕將吸濕盒放入櫃中,並定期使用抽濕機.
- 危機3﹕惡劣天氣
夏季不時出現惡劣天氣,當然要防患未然,避免屋企因大雨或暴風而招致財物損失!不過香港空間有限,就連窗台,窗邊都要用嚟儲物,一旦遇到惡劣天氣,呢類物品就最高危.
應對方法﹕將放近窗台,窗邊嘅物品用密實容器儲存,避免因雨水而損毀.
屋企唔夠儲物空間?想搵地方存放各類家電用品?不如考慮選用城市迷你倉啦!我地全港十多間分店任你選擇,設有恆溫系統,嚴格控制濕度,仲有好多優惠tim,而且總有一間喺你附近!
記得追蹤埋城市迷你倉同城市搬運嘅Facebook Page, MeWe同埋Blog,定期同你分享最新優惠同埋家居資訊!
歡迎查詢或預約參觀,請致電 +852 6888-9008


text:
開始踏入30週,個人有啲怯,無論係日本既280日嘅BB app,定係健康院嘅姑娘,一係就叫你帶定產檢手冊(日本限定)以應付突如其來發生嘅事,一係就叫你執定走佬袋.非常淆底加緊張.好彩我係一初唔算太緊張嘅時候,已經整定project august 嘅google sheet XD所以可以跟着照單執藥.
仲需要列出埋,邊啲係消耗品,最方便嘅就係加晒落去HKTVmall嘅我的清單,到時BB出左世,揦手唔成勢,都可以咁幾個制就會送到屋企.
中後期購物
特別係香港地小人多,寸金尺土,冇理由神咁早就買晒啲嘢埋晒係屋企,特別係BB床,BB車咁,就算係人哋傳承落嚟嘅都好,都有屋企有位放先至OK.然後再因應自己預產期嘅時間,去查詢一下Aeon BB展,一田BB展嘅時間,大概預產期前三個月就要買定BB野,以應付突如其來嘅意外.
記得留意埋申請信用卡嘅時間.詳見「孕期 – 入院前準備 (走佬袋,申請信用卡)」
家居用品,洗澡用品,換片用品,哺乳用品,外出用品,媽媽用品
家居用品
嬰兒房
如果有BB房,又要諗吓冷氣嘅安裝,最好笑係我嘅裝修師傅,堅持要響我入院嗰幾日先至過嚟裝冷氣,為免動土影響bb咁話,都係一片好心嚟嘅.
嬰兒衣櫃/換片平台
不過又咁講,BB衣櫃最好早少少買,因為始終物料會有味道,要花啲時間等佢散味.先可以將人哋轉贈嘅BB衫褲鞋襪洗乾淨,比太陽曬乾,再入櫃.然後我而家31wk,等緊個實惠衣櫃散味⋯⋯
由於屋企唔想再擺張接枱,上面開放換片膠墊,所以直接買一個三桶櫃,到時直接將個換片膠墊放上邊,又可以泊響BB床隔離,方便就手.記得要因應照顧BB嘅人嘅身高,去衡量換片膠墊嘅高度要幾多,唔係條腰骨就會好似斷.
隔尿墊
思詩樂送嘅(好似係),有啲似漏M墊,到時鋪響張床或者鋪響換片墊上面.有聽到媽媽谷,有啲陪月建議放廚房紙響BB換片墊上邊.我就覺得BB好似會瞓得唔係太舒服,定係爆屎爆尿嘅機會真係好高?真係要出咗世先見真章.
仲可以買一盒pigeon即用即棄嘅隔尿墊,可能都比廚房紙好啲.
旋轉垃圾桶
初生BB大便次數比你想像中多, 雖然未加固但係嗰陣屎味都已經頂唔順.響carousell 買咗個可以旋轉冚蓋嘅垃圾桶,揼完條屎片落去一轉,佢就落咗下面個膠袋,就算個垃圾桶擺響BB房都唔會臭親BB.
嬰兒床
朋友介紹嬰兒床響淘寶買Faroro,好結實硬正,係實木,成個大人企上去都夠硬正.經過小寶深入研究之後,發現Faroro係仿日本牌子Farska.所以結論係佢又響日本訂Farska返嚟(JPY50288~=HK$3620)⋯⋯
今次仲要等到七月中(即係我36週)⋯⋯我好怯.我嘅情況係,張bb床響我37wk1都仲響船上面,仲有delay未ship到黎香港⋯⋯小寶表示好驚死.所以奉勸各位要運來佬貨嚟香港嘅爸爸媽媽,真係真係要早啲訂.唔緊要嘅初生嬰兒可以瞓high chair,到時咪用combi果張囉,再唔係叫小寶抱住佢瞓,但由於大人同bb一齊瞓有風險,所以小寶冇得瞓.
終於響37wk6,張BB床終於送到黎,真係一額汗.即刻放個3M甲醛淨化劑.
本身Farska就送咗枕頭,涼席同埋床褥.小寶話最新研究BB床最好唔好有軟圍欄,驚會令到BB有睡眠窒息症.
再視乎屋企環境,睇下需唔需要加多張蚊帳.
BB Cam – Cubo Ai
Cubo Ai 智慧寶寶攝影機,台灣製造,冇夜燈(即係唔會有棧好似紅外線咁樣嘅燈着住),但有夜視功能.28wk嘅時候我迫小寶快啲買,然後佢響美國亞馬遜免運費咁訂返嚟.好似聲稱話平過喺香港買(USD249~=HK$1965).31wk嘅時後終於到咗香港.
Cubo drawback:淨係得28日嘅record,小寶想一次過響Piyolog入返晒啲睡眠時間,但係過咗去嘅已經入唔番.過去嘅過唔去,未來就一直黎緊.
嬰兒安撫餐椅 High Chair
Bedi Long就多咗個蓋,多咗床墊比初生BB,但我懷疑BB根本就唔會鍾意有嘢蓋住佢,所以冇咁嘅需要.亦都聽過朋友講,如果買純粹搖床Combi Creamy,同bb差唔多六個月左右,張搖床就淨係要黎放奶粉罐.電動版就唔好考慮啦,因為唔會長期用電郵呢一個function,BB會嘔.
結論係應該會選擇Combi Joy.Aeon BB展or 友和最抵,一田BB展要加運費所以冇咁抵.
洗澡用品
浴盆
朋友俾咗個b duck嘅我,好彩陪月都覺得呢個浴盆合格.陪月仲提醒我浴盆千祈唔好買,下邊有個膠失,可以掹開防水嗰種,因為好快趣漏水.同埋幫BB沖涼嘅時候長期都要抱住,托住佢咁滯,所以就算家居環境細,將個浴盆直接擺上冚左蓋嘅馬桶上邊,其實都可以.
同埋嗰啲防滑墊,同埋浴網,雖然都係安全為主.其實要用嘅時候又要消毒多樣嘢,到後期基本上大家都會棄用,所以我直接慳返唔買.
但朋友經驗就係,如果BB肌肉太發達,未夠六個月就已經可以踢得郁裝滿水嘅浴盆,其實都幾考媽媽嘅肌肉肌力.
產後一至三個月,買左Shnuggle月亮盆,盆底有個突出位置,可以令到BB坐響度沖涼.見「產後購物清單(1-3個月)」.
浴巾
費事用大人用過嘅毛巾,直接買條新既大浴巾比BB.
洗澡海綿
小寶響日本訂咗つやの玉(JPY660~=HK$50),好似係天然嘅海藻.
理論上用一個月就要揼,但我叫小寶留返黎俾我洗面.
嬰兒洗髮精,沐浴乳
大家嘅建議都係BB沖涼唔好沖太耐,費事凍親,最好揀唔使過水.二響朋友屋企亦都問過mustela,唔係太鍾意嗰浸香味.睇過消委會報告,又參考左護士Vi媽三小火嘅建議,直接用Aveeno Baby洗髮沐浴二合一.首先去Aeon買一支泵裝,其後補充裝可以喺HKTVmall買,平行進口平啲.
乾清毒棉
BB出世嘅時候係夏天,應該都會開冷氣.但如果係冬天出世嘅BB,如果要用濕消毒棉,就驚凍親佢哋個pat pat.所以最好買乾消毒棉,直接沾熟水或者暖水.
所以簡單啲我求其揀咗softtouch,貪佢周圍都買到.見到佢包裝上面仲可以寫可以抹埋口腔(牙齒),咁BB嘅乳齒就冇咁容易蛀啦.最緊要我又去咗HKTVmall度加入我的最愛清單,到時有咩用曬,就直接落單.
棉花球,棉花棒
棉花球都係買咗softtouch,陪月話要用黎洗臍帶.BB棉花棒有少許唔同,棉花棒頭會大嚿啲,費事伸得太入整親BB耳仔.
換片用品
濕紙巾
小寶用咗5000円(~HK$3xx)買咗三箱LEC,total 3700張⋯⋯一款抹手,一款抹屁屁,一款揼落廁所.日本銷售No.1嘅濕紙巾(好似係),號稱係99.9%純水.
再睇埋Testing媽媽嘅介紹,如果喺香港買LEC太貴,到時揀Huggies濕紙巾都可以.
紙尿片
朋友俾咗一袋Merries初生,連埋其他媽媽會送嘅贈品試用裝,到時再決定邊隻好着.
哺乳用品
奶樽
陪月堅持要買Pigeon Premium直樽,唔好買闊口樽,因為啲奶會long住喺條邊度,BB會食到風.加上闊口樽BB需要用多啲力去吸啜,如果BB懶起上嚟,就成日懶得飲,飲唔夠奶.闊口樽只適合幾個月大以上嘅BB.
又有人講,用直樽喂奶,BB食得太快又好易喂奶⋯⋯都真係唔知聽邊個講.
安撫奶嘴,收納盒,掛鍊別針
我研究咗勁耐先至知道安撫奶嘴≠奶嘴.我一路都以為失比BB食嘅係奶嘴.點知原來奶嘴係指奶樽上面嗰個咀⋯⋯小寶話好似又有研究話,頭一個月唔好俾佢食安撫奶嘴,所以直接慳返唔買,或者買定但唔拎出嚟.
收納盒都好緊要,因為安撫奶嘴好多時候都要帶出街,起碼都要乾乾淨淨.
好笑在,我同小寶討論緊嘅時候,BB勁出力咁踢我,好似知道我唔買安撫奶嘴比佢咁.當我打緊呢段嘅時候,佢又好似聽得明咁,再踢我⋯⋯
奶瓶清潔液,奶瓶刷
朋友用過話Combi好用,HKTVmall買補充裝又唔貴HK$61@3包,所以直接入去加入我的清單.傳送門
都有睇過Testing媽媽嘅簡介,最緊要揀係去油脂能力.有人會揀有泡嘅,因為一沖水落奶樽,唔起泡就知乾唔乾淨.有啲保濕程度都高嘅,冇咁傷手,但好可惜佢冇測試Combi清潔液⋯⋯
奶瓶刷,小寶又買咗個pigeon日本直送嘅海綿頭.陪月話海綿頭好容易發霉,要求我哋用返傳統嗰隻台北101放煙花頭.小寶堅持,如果用硬刷,會令到奶樽內部刮花,會藏污糟野.令到陪月好勞氣,佢堅持用傳統嗰隻.99好好,豪氣地表示,如果刮花左,到時陪月走咗,我哋成批奶樽換過佢囉.
蒸奶樽機,奶樽夾
Ulmuka多功能烘乾消毒煲,由Healthbaby大約會響32wk送出(係因為我追問佢幾時會送黎).係因為買咗臍帶血嘅Package送嘅(懷孕 – 臍帶血儲存),就算到時用唔到呢個服務,都可以全數退款,到時俾返原價買返呢一個蒸奶樽機就可以.
試過開到機,只係就算用過濾水,個底盤都好容易出現水垢,唔通真係要用蒸餾水?
然後去Aeon想買奶樽夾,問個問姐姐可以響邊一區搵到,俾個姐姐串,你買咗蒸奶樽機點解佢無送?我點知啫.都係10幾蚊啫.
奶樽收納箱
就算蒸奶樽機有埋烘乾功能,都唔排除佢會唔會完全乾透.所以求其響HKTVmall見到有個西松屋日本製造嘅收納箱,就直接落單,但有少少迷你,唔適合想要大收納盒嘅家庭.奶樽收納箱傳送門
奶粉/奶粉攜帶盒
見孕期 – 奶粉選擇.我直接打咗去荃灣港安問,醫院有幾個牌子嘅水奶你揀,如果bb食開無問題,就照買番果隻比佢食.所以首先要揀定一隻奶粉牌子,費時到時姑娘問到你口啞啞.
無論有冇人奶都好,都要買定一罐細罐嘅同一款牌子放喺屋企做後備奶粉,呢個時候又可以上carousell到望吓格下價.Just in case,以預防突然阿媽食咗藥喂唔到人奶嘅突發情況.細細罐得㗎啦,容乜易到時阿B唔鍾意食呢個牌子,又要再買過第二款.
奶粉攜帶盒就求其買一隻三為一體就夠啦,都係幾十蚊.當初為咗帶媽媽奶返公司飲,已經買咗一盒.
泵奶器
朋友收奶之後,就送咗一個Haakaa俾我,又可以慳返.
溫奶器
知道有樣咁嘅嘢先,但我見好多人都話溫奶器要時間預熱,不如索性坐落熱水,想BB喊緊嘅時候仲可以慳啲時間.所以暫時唔打算入手.
最後又係朋友送咗一個俾我,又可以慳返.所以幾時都話朋友好緊要.
外出用品
嬰兒車
朋友俾咗部英國名牌子Silver Cross,成架車嘅結構好穩陣,仲重到我差啲拎唔起.絕對唔適合出入要帶住BB搭巴士嘅媽媽,開車收車真係要鬼佬先至做到好順手,唯有當附近散步用.成架車嘅配件可以拆晒出嚟洗.
仲要買多㗎輕盈小小嘅,方便我呢一隻廢手臂開閂車,帶阿B出街.
但應該唔會揀Combi嘅BB車,因為某個姐姐教我地睇Combi係冇調校腳位嘅部份,所以淨係適合初生嬰兒.如果果日之後喺商場見到大概一歲以上嘅BB,又仲用緊Combi車,多數兩隻腳都凸咗出架車出邊,響度fing fing吓.
初步應該會揀Capella Coozy,因為夠輕,單手可以開收車.Aeon見.
涼席
如果budget有限,其實可以用返BB床上面嗰張,但如果懶得拎出街之後,拎返張床之前又要消毒,就不如直接買多張.
背帶 孭帶
因為早期產檢做咗T21,有一張換領券可以優惠價買Chicco (HK$399).
嬰兒安全座椅Car seat
本身諗住買Combi prime long.但突然有一日朋友送咗個唔知乜嘢牌子,用得就用,慳返.
媽媽袋
響樂天買左隻JPY3880(~279)嘅背囊款,仲有自帶換片墊.樂天傳送門
媽媽用品
溢乳墊
朋友俾咗Pigeon我,到時試一試好唔好用,再追加.我亦見到台日媽媽都比好高評價Pigeon.傳送門.我見媽媽谷都話護協好抵用,去公立醫院嘅走佬袋內容都好齊全,只要持有惠氏媽媽會,雀巢會員卡,就可以去護協買嘢,唔一定係護士先至可以入去.
響醫院嘅時候,當咁多年來都冇用過嘅乳頭,突然受到傷害,原來一個好嘅乳墊係可以好好保護個乳頭.所以就算唔係富媽媽,都好需要一個乳墊.我嗰陣時係用試用裝捱過咗醫院嗰幾日,但一啲都唔舒服.產後用pigeon,不過不失.再後來先知pigeon原來有個防溢特柔防敏感母乳墊,直程搵返做女嘅時候嘅感覺,直到BB五個月,我仍然係用緊pigeon敏感肌乳墊.
母乳收集袋
又係個朋友俾嘅,收埋咗,唔記得咗係邊隻牌子.如果好用就唔轉啦.
哺乳巾
求其響Carousell見到有人買美贊臣哺乳巾贈品,連運費都係$28,即刻買咗.
安睡褲
Whisper, Laurier同埋Kotex係候選.Kotex好似係窄身啲,所以應該冇咁舒服.因為Whisper嘅M巾真係好吉,所以結論係樂而雅.樂而雅嘅超薄甜夢安睡褲好着好多,我去到出院之後惡露時期都一直着.HKTVmall傳送門
購物清單全集:
懷孕全集:
-
- 懷孕產檢時間表 – 深度research
- 懷孕產檢時間表 – 早期懷孕檢查(包括T21,鴨咀,B鏈)
- 懷孕產檢時間表 – 中期懷孕檢查(包括照結構)
- 懷孕產檢時間表 – 後期懷孕檢查(胎位不正)
- 孕期 – 早期購物清單
- 孕期 – 飲食
- 孕期 – 滴雞精嘅比較
- 孕期 – 臍帶血儲存
- 孕期 – 媽媽會
- 孕期 – 媽媽會贈品
- 孕期 – 中後期購物清單
- 孕期 – 入院前準備 (走佬袋,申請信用卡,買陪月勞工保險,家居維修)
- 孕期 – 出世後 To do list
- 孕期 – 一孕傻三年
- 孕期 – 朋友們常見問題 Q&A
- 孕期 – 奶粉
- 孕期 – 改名
- 孕期 – 英語學習之比較(Disney/Oxford/D Mind)
- 育兒 – N/K班


text:
文,圖:網主
93-95年間一次巴士迷世界活動,參觀九巴訓練學校,仲可以喺師傅指導之下揸巴士,十幾歲人車都未揸過就可以揸巴士,仲要係日日都坐嘅珍寶(雖然坐港島嘅為主),一世難忘
當日活動攪手話若果夠某個歲數的話就可以揸,我唔夠所以無得玩,只能夠揸聰明巴士!朋友話長期三波係咁繞圈好好玩!後尾攪手好好放埋俾我地玩,嘩,心中無言感激!
唔識揸車的話其實唔太知自己做緊乜,總知師傅話行就行,扭軚就扭軚,好記得去到近出入口嗰邊度牆,心諗就快到牆喎仲唔扭軚,師傅話唔好扭住,再行前啲仍然話唔好扭住,嘩就快埋到去撞嘞喎然後佢先至叫扭,而家諗番其實係仲有好多位…..
一波起步,轉二波就一定啦,跟住師傅叫轉三波,吓我十幾歲人仔你叫我轉三波,我話吓?佢話你轉啦唔駛驚,咁當時部車其實唔快,係低轉數轉三波而唔係日日睇司機打波子扯到行高音轉三波,佢其實想我玩拖波,咁就試咗人生入面第一次三轉二,嗚嗚聲好親切,日日聽….
揸完仲同同組嘅另外幾個人同師傅合照,好似學完考埋牌咁,其實只係揸咗一陣!雖然只係玩咗兩三個圈,但已足夠記住成廿幾年,而家就算俾部珍寶我都搵唔翻嗰種感覺
而家車靚咗但要跟規矩做,呢種安排當然唔會再發生
曾喺電視節目「巴士情真」中接受訪問嘅傅先生當日都喺度協助活動進行,我初時只能玩聰明巴士,記得佢好緊張咁叫我唔好俾油住,因未放手制,後尾諗番當然明佢點解咁緊張,而家唔係中巴司機上斜要俾住油放手制咁彈住起步,咁樣俾油又鎖住部車就好快俾我呢啲唔識嘢嘅?仔玩完…..
多謝收睇!


text:
廣福邨
廣福邨(Kwong Fuk Estate)係香港大埔一公共屋邨,響林村河同大埔河匯流同大埔海之間.廣福邨八棟樓1983年落成,全邨響大埔海填地之上.邨中間有廣福邨商場.
地理改
廣福邨喺大埔新市鎮東側,林村河南岸,太埔河東岸.隔元洲仔公園到大埔海西岸.邨東南係已連地嘅元洲仔,西南係運頭角.
邨南有大埔公路,係南面入大埔市區主要道路,直入廣福道,而廣福邨亦由此而名.
歷史改
廣福邨所在,原為大埔海.運頭角同元洲仔係最近陸地.兩地之間,係大埔河口.英國1898年入主新界之後,1900年代起九廣鐵路同大埔公路.其中大埔公路近黃宜坳落山之後,起堤駁住元洲仔同運頭角,通去大埔太和市.
條堤令大埔河口積沙成地,河口推遠至元洲仔附近出海.之後大埔響香港政府規劃之下,變成大埔新市鎮,一方面大幅填海,另一方面改變河道,同時道路網路亦大幅改變.
因為堤外大埔海邊,大幅填地,大埔河改向北走,同受填地影響嘅林村河匯合再向東出海.1983年,呢笪地,起好廣福邨.同邨有中小學同社區會堂.
樓改
廣福邨1983年起好,一共有八棟,其中廣仁樓同廣惠樓都係新舊型.而廣禮樓 ,廣義樓,廣祐樓同廣平樓係雙塔型.同埋廣智樓同廣崇樓皆係Y2型.


text:
小編哈利找數!之前ig問大家想唔想要
想見你想見你想見你 嘅結他譜
結果反應異常熱烈
於是小編就小試牛刀
第一次錄音同埋編寫結他譜
並做咗小小改編
令到首歌唔同啲又唔太複雜 等大家都彈到
希望大家會喜歡
咁有歷史性嘅一刻 就嚟個Q&A真情剖白啦!
Q:小編哈利點解要學結他?
A:中學一直希望學結他 希望同朋友夾Band
但係又覺得電結他啲聲好刺耳(sorry電結他迷)
中四個年 偶然一次見到峰校長一次訪問
就覺得彈fingerstyle好型(擦鞋mode)
同埋覺得峰弦峰語自己編譜 呢件事好有心!
於是膽粗粗咁報名求學…
原來不知不覺已經學咗六年
回望過去 其實無諗過
凡事三分鐘熱度嘅我 居然走到呢步
更加成為咗生活的大部分(因為買結他買到就破產了)
Q:因為有音樂天份,所以先可以彈成咁?
A:其實唔是
係初班嘅時候 小編係班上進度最落後嘅學生
人哋個個係度彈 師傅明白了(Level 2)
我仲彈緊生日歌 一直落後好多
直至有一次 無意間背咗譜 (天下無雙)
覺得好有成就感 先變得有動力Chur譜
係呢度特別多謝Wilson(小編嘅第一位結他導師)
雖然我成日走堂 又唔練習(細聲啲先)
但你無放棄我 多謝
後來轉班峰校長嘅班
心諗 死梗啦 好似好chur 好嚴格咁
會唔會鬧我㗎
個陣仲係中學生嘅我 真係好驚…
但係其實校長係好和譪可親(除非你一直唔練結他)
上堂係非常爆笑同歡樂嘅(聽講有好多人唔敢上校長堂 諗多咗啦你)
然後係呢幾年
衝譜 學拍子 學樂理 學編譜
一次又一次咁「逼死」小編
係咁同我講 你得㗎啦 哈利 你唔係彈唔到呀嘛
等等之類嘅說話欺騙小編嘅感情…
於是突破一次又一次嘅樽頸位
多謝師傅 不斷咁push呢個懶惰嘅小編
小編同大家一樣
所有技術都是拼死練翻嚟嘅
所以 新學嘅同學仔 千祈唔好放棄
彈結他係需要時間
你哋都會練到好似我哋一樣嘅程度
同埋唔好覺得自己資質比人差
要知道 總係有啲人
學得比自己短時間 但係又比自己更厲害
(係呀 無錯 係講緊你 黃x陞同學)
(介紹翻 係彈Señorita個位 )
Q:有無諗過放棄?
A:其實真係無 因為我覺得如果連自己最鍾意嘅嘢都放棄
咁我真係無得救
同埋去到依家 先覺得自己係真正企係Fingerstyle嘅大門前
仲有好多嘢需要學 需要練(感覺以前浪費咗太多時間 要勤力啲追翻)
畢竟 要型 係需要付出代價嘅
Q:點樣先可以快速進步?
A:只有一個答案
就係要有一支好彈嘅結他!
咁就啱曬啦,依家即刻嚟峰弦商店…
(咁感性嘅時刻都賣廣告 得唔得㗎..)
放心啦 我哋之後會有大把文章同片教識你哋
所以Stay tuned!
好啦 寫到呢度先
大家如果有咩想問 可以係ig度留言
睇下出唔出到個Q&A下集
再一次多謝大家支持小編寫呢份譜
同學仔們 想要嘅話 唔好怕羞
問你哋嘅導師拎譜啦!


text:
11月4號凌晨喺將軍澳尚德停車場三樓墜落二樓重傷科大學生周梓樂,經醫生搶救多日後,去到11月8號0808時證實不治死亡.香港有幾批市民喺多區上街舉行悼念集會,期間有市民自發堵塞部份馬路,其中喺旺角港鐵站一帶,多條街道無法行車,大批公共巴士被困.
主戰場一定係彌敦道,其中喺旺角道交界,市民用「水馬」封路,公共巴士全部停低,車長都落地集合,方便聽取現場車務督察進一步嘅指示.
當一旦穿過唔到彌敦道,原本喺新填地街,旺角道一帶行嘅公共巴士好快就積聚…
加上亞皆老街都有市民自發堵路,令到行上海街都唔得,咁又儲多一堆公共巴士喺度.
既然亞皆老街都被堵塞,新填地街咪又係行唔到…又加多一堆公共巴士參與「停駛」.
至於以為行塘尾道就甩到身?少年(定係中年?)你太天真喇!
旺角呢幾條街道被堵塞嘅情況維持咗幾個鐘頭,相關部門喺夜晚十點半開始陸續嘗試清理路障,喺馬路被堵塞期間,九巴,城巴,新巴都有大批路線受到影響.
呢幾個月以嚟嘅社會抗爭,令到香港市民內心不斷積聚怒氣,相信呢一種堵塞馬路嘅抗議行動將唔會喺短期內完全消失.當港鐵已經失去唔少香港市民嘅信任,令好多香港市民轉投路面公共交通服務,相信呢種堵路嘅抗議行動會影響唔少香港市民嘅出入.希望嘅係相關部門處理呢類市民抗爭行動嘅時候,唔好再濫用暴力,而其他受影響嘅市民亦要準備好隨時有其他出入路線同方案,更加重要嘅係萬一有員工需要返工而備受影響,僱主應該體諒到現時社會情況,唔好濫加壓力畀基層員工.


text:
時下無論你係任何嘢後面加個Tech字,成件事當堂勁咗,就好似啲咩FinTech,EdTech,MedTech咁,好,咁今次就為大家介紹返個「FriendTech」啦!
今日要介紹嘅主角就係一個叫做ReU鳥嘅工具,近排身邊仲讀緊書或者啱啱畢業嘅朋友差唔多逢親搞ReU/組聚都會見到佢嘅身影.
快速整好問卷,投完票自動計算結果
簡單嚟講ReU鳥係一個網頁版嘅投票工具,搞手可以輕易Set啲common嘅投票選擇,例如可以用個calendar噤啲日子同時段出嚟比人揀,當然仲可以自由Set其他選項例如比大家揀下地點呀,活動呀咁,最後一噤個完成制就會gen到條link出嚟send比friend填.
用戶體驗人性化,玩味十足
投票個過程都幾user friendly同好玩,首先搞手可以寫返個搞鬼嘅聚會主題,投票嘅人可以自己改個搞笑嘅名,又可以隨時加多啲日子時間或者地點/活動嘅建議比大家投票,有個貼心嘅位係佢仲有得比大家揀返自己埋budget,而budget嘅選擇係不記名架,姐係如果你果排手緊想慳啲又唔想比其他人知嘅話,就不妨提議搞手用依個工具啦!
慳番搞手嘅功夫同時間
之前唔知有依個工具,如果我做搞手,通常都要睇住個日曆打晒啲日期時間落一個message道,又長又多字,然後send去group道比大家填,整嘅又辛苦填嘅又辛苦.最麻煩嘅位係大家填完之後仲要人手搵番邊日最多人揀.ReU鳥嘅功能就啱啱好解決晒以上問題,佢有個查看結果功能呀一噤就睇到邊日邊個地點/活動最多人投票,再比你一Click send返個結果返Whatsapp.
近年少有嘅貼地生活工具
其實之前都見過有其他公司整類似嘅工具,但就唔太貼地,一係就要download個app,一係就複雜到好似google form咁,所以冇乜friend用.反而ReU鳥都算係個驚喜,首先佢係web-based,搞手同Friend都唔洗download任何嘢,同埋幾中意佢同Whatsapp個結合,一整完個投票就可以即刻Send去Whatsapp group/或者Whatsapp比幾個指定嘅friend,大家投完票又可以一噤就send返個最新結果去Whatsapp道,的確慳番大家唔少功夫,佢哋網址好易記,一上 www.reubird.hk 就會見到依個夾時間工具,絕對推介各位搞手試用!
如欲了解詳情,可瀏覽:
ReU鳥網站
ReU鳥Facebook Page
ReU鳥Instagram
以上資訊由 ReU鳥 提供


text:
若果一間公司有Natural Monopoly(自然壟斷)嘅優勢,但就受到政府管制;又假設呢間公司向居民提供多於兩種服務,即係好似一間電訊公司同時提供簡單電話網絡,亦有IDD接駁服務.咁如果政府為令呢間公司可以收回固定成本開支,容許間公司向旗下一種服務收取高於邊際成本嘅收費,問題係應該點決定邊一種服務要收得費啲呢?
經濟學上有一個名為Ramsey-Boiteux Rule嘅簡單原則,我地都知道收費高於邊際成本嘅問題係消費者會減少購買量,令到生產量/消費量低於理論上最理想嘅情況.如果按呢個道理,間Monopoly企業考慮旗下兩種服務邊種加價時,就要睇下邊個服務對加價嘅反應較大,亦即係兩種服務嘅需求彈性(Elasticity of Demand).反應較細,即係加價之後減少嘅購買量少啲,理論上就會較接近理想產量.
所以簡單嘅邏輯就會指出,Monopoly應該以各種服務嘅需求彈性黎判斷應該收取高於邊際成本幾多,彈性愈低個Markup就應該愈高,呢個就係Ramsey-Boiteux Rule.理論上,政府應該用呢個原則黎管制壟斷價格,而實際上私人企業都應該有呢個定價嘅傾向,因為低彈性嘅顧客對加價無反應,企業當然會盡量加價增加盈利.
但Jean Tirole係書中指出,現實世界中政府對壟斷管制方向往往同Ramsey-Boiteux Rule嘅邏輯相反,例如電訊公司嘅基本電話網絡服務嘅彈性低,但收費往往唔俾加;但彈性高嘅IDD接駁服務,就反而容許收取較高嘅價格.Tirole解釋,呢個情況係因為政府嘅政治考慮,因為唔少低彈性嘅壟斷服務都係生活基本服務,大部份居民都會使用,加價就會令居民反感,帶黎政治反對壓力,所以政府管制往往違反Ramsey-Boiteux Rule,令壟斷企業更欠效益.
呢個就係我睇Jean Tirole著作《Economic for the Common Good》時學到嘅野.


text:
中環要食日本料理其實都有好多選擇, 不過想食DINNER又要質素ok, 我食過幾間普遍都好貴, 但花串一直都係我去完一次又一次既日本餐廳, 因為環境雖然唔係好靚但就好大, 早幾日book枱多數都有位, 但最重要食物質素好, 所有野都好新鮮, 地方又易搵, 籣桂芳隔離條街上電梯就到,
如果想價錢優惠d, 佢有dinner set 由$1xx - $4xx不等, 我如果趕時間就會食dinner set, 大約2百幾蚊一個, 睇下圖相下面一大碟刺身配吞拿魚容飯為一個set 或者右上角亦係我至愛, 海擔+三文魚+杜丹蝦飯為一個set.刺食厚切大大件, 好有口感, 最重要好鮮, 好肥美, 超滿足, 咁樣埋單2人都唔洗 $600, 中環區呢個價錢己經算非常合理.
不過如果想慢慢坐, 或者肚餓d, 其實餐廳有時令2人餐, 價錢大約$9xx, 不過超多野食, 先來一碟超新鮮雜棉刺身
海哲豆腐沙律細細碟, 但用來先開開胃
海膽吞拿魚容手卷 + 時令魚sushi (sorry唔記得個日係咩時令魚 :p )
燒串8大串, 燒汁好入味, 其實食到呢度我己經8成飽
再來一條燒魚
仲有炸牛肉暑餅
清酒煮蜆, 好鮮甜, 但湯底就淡左dd, 最後仲有一個飯或烏東, 次次食2人 餐都飽到上心口, 我覺得2個男人 或者 3個女仔 呢個份量就剛好, 不過呢個餐就可以慢慢食慢慢傾計, 埋單連埋加一大約 $1100, 係一個合理價錢食到有質素既日本料理, 花串係一個好好既選擇.
花串日本料理
中環威靈頓街2-8號威靈頓廣場M88 8樓


text:
武漢肺炎有幾可怕唔洗我講大家都知,但面對突如其來嘅「DSE延期」,作為應屆考生又可以點樣好好準備呢?
2020 DSE:考評局最新安排
以下為 3月 21日 考評局對應屆DSE之最新安排重點:
- 中國語文及英國語文科的口試將會取消;
- 所有筆試將延期至 4月24日 開考
2020 DSE 最新時間表
以下時間表只列出各科嘅應考日子,想查詢應考時間可以㩒呢度:
取消中,英文口試後各卷嘅分數佔比
考評局表示口試所佔的分數會按照餘下各卷之分數佔比去作出調整,以下為調整後之比例:
- 中文科
詳細改動可查閱考評官方更新
- 英文科
詳細改動可查閱考評官方更新
2020 DSE 嘅 Curve 將會被大幅拉高?
卷嘅難度不變,但準備時間延長咗一個月,按常理去推斷條 curve 係好大機會被拉高(除非所有考生呢一個月都唔溫書).
因此你呢一個月絕對唔可以鬆懈,需要繼續備戰.
如果你本身數學拎緊 ~80% 嘅分數目標拎 lv 4 - lv 5 的話,你就要將自己推去 85% - 90%,而確保自己可以穩陣咁拎到你心目中嘅 Grade!至於點樣先可以係呢一個月入面提升自己嘅應試表現?就睇埋下面嘅部分喇!
DSE延長一個月.考生應如何調整備戰策略
小編明白面對突如期來嘅延期,並唔係人人都喜歡.但現實始終係現實,與其擔心倒不如諗下點樣用多出嚟嘅一個月去提升自己嘅表現喇!
#1:立即安排你嘅溫習時間表
If you fail to plan, you are planning to fail.
以往大家都會好依賴翻學嘅時間表,自己唔洗用腦去諗果日要做啲咩.但而家呢個情況相信大部分考生都會失晒預算,無從入手.如果你唔想白白浪費嚟緊呢個長期假的話,麻煩你馬上為自己定下一個可行動,具體嘅時間表,開始認真準備你嘅DSE!
如果想知多啲點樣去訂立一個真正有用嘅時間表的話,可以睇睇呢篇文章.
#2:好好利用網上嘅DSE資源(免費)
每日肺炎嘅確診個案都係度上升緊,你驚唔敢出街都係人知常情.正正因為咁樣,你要更加好好咁利用網上嘅資源去學習.坊間無論係YouTube定係其他平台,啲DSE資源真係多到你用唔晒!
但正正因為免費資源太多,所以AfterSchool已經幫你做好全方位嘅整合,等你唔洗再花時間去搵邊啲啱你用.下面係幾個重點推介嘅DSE資源庫:
- (全港最齊)歷屆 DSE Past Paper 資源庫
DSE前最緊要就係狂操Paper摸熟考評局嘅要求,呢個資源庫入面就有齊晒所有科目嘅歷屆試題,唔洗你再左搵右搵!(連音樂呢啲冷門科都有!)
- 免費DSE資源庫
入面有近100個唔同科目嘅免費DSE資源,你要範文筆記又有,DSE英文作文5**真跡都有,不過內容比較多,可能用學要花少少時間去「尋寶」.
- DSE網上補習課程
你可能會問「呢啲唔係要錢㗎咩?」,其實入面有唔少導師整咗啲免費課程比大家做試堂用,仲有PDF筆記比你免費下載,課程內容絕對有質素保證!(提示:你可以用排序功能極速搵晒啲免費課程出嚟)
一句講到尾,資源就擺晒係度,唔好再用「出唔到街」嚟做藉口喇!要知道有好多考生一早已經利用緊呢啲資源去備戰DSE!
#3:針對性咁報名DSE網上課程
AfterSchool平台上面聚集咗坊間各科名師開設嘅網上課程,比你報完名之後可以隨時隨地,安在家中,輕鬆上堂!
最正嘅係筆記仲可以免費寄到去最近你屋企嘅順豐站(有需要仲可以叫佢哋送上門)!真係門口都唔洗出,口罩都唔洗帶就可以適適服服咁上堂!
而且仲有「十四日無條件退款保證」,報完唔啱退錢再報過另一個課程,零成本零風險就可以安在家中輕鬆備戰DSE!點都好過你提心吊膽帶住口罩出去上堂喇!
#4:加入全港最大嘅DSE學習社區(免費)
溫書,上堂,操卷果陣有嘢想問但係又翻唔到學校問老師?WhatsApp問人又覆得慢?點解唔下載埋AfterSchool嘅DSE學習神器呢?
成個APP只有三句講完:「免費,匿名,十分鐘內有人答」.當你仲等緊某老師,同學覆你機果陣,呢個平台上嘅學霸,大學生同導師就已經解答緊上百條問題!仲唔快啲下載?!
今次篇攻略就嚟到呢度,希望可以幫到大家(特別係應屆考生)應付今次突如其來嘅肺炎假期喇!最後都提提大家無咩事儘量唔好出街,真係要出街就一定一定要帶口罩!無論咩事都好,AfterSchool都會全天侯24小時陪住你!


text:
「遊客」
相信香港好耐無試過一個無遊客嘅黃金週.當然好多人以前係靠內地遊客係假期嚟香港旅遊同消費.當然最受惠嘅都係旅遊業,零售業,飲食業等等.但係香港人就覺得好攰,除咗平時自由行,水貨客搞到好多地方都人多擠迫.最大嘅問題就當然係質素問題!而當大家過去咁多年都好容易賺錢嘅時候,當遇到逆市嘅時候,就好似而家咁.其實太過依賴單一收入來源先至係問題所在,而且係市況好嘅時候唔改變,到問題出現嘅時候就已經太遲了!
「黃金」
黃金週係唔係真係有黃金?或者過去十幾年對某啲人係,只不過近年已經出現咗好多問題,只不過上年嘅社會運動同今年嘅武漢肺炎加速咗整個問題.高舖租,四處都係金舖,藥房,其實就知道問題所在.香港人真係需要一式一樣嘅商舖?當然經濟係重要,只不過人民嘅生活亦都重要.當然沙士之後放寬自由行的確令經濟有所增長,只係已經太過依賴內地旅客消費,當再無黃金週嘅時候,亦都係應該覺醒嘅時候!
「依賴」
真係好難得條街可以無旅客,香港嘅狹窄嘅街道終於回覆正常,俾返我哋香港人用.當然香港係需要旅遊業,只係當一個城市已經超出本身嘅負荷,而且影響香港人嘅信活嘅時候,其實就應該檢討.過咗咁多年政府其實都無做過任何嘢,與此同時好多人都已經習慣咗依賴旅客消費.真係希望今次嘅疫情可以做一個洗牌嘅動作,等香港可以變返一個多元化嘅社會.


text:
位於油塘同調景嶺之間嘅魔鬼山山頂,可以用另一角度去觀賞維港.而呢座被稱為炮台山嘅小山沿途都係水泥徑,就算係行山嘅初哥都吾會有難度!全程大概120分鐘,漫遊魔鬼山!
油塘站穿過大本營商場喺油塘社區會堂過馬路,左轉沿住去將軍澳華人永遠墳場車路旁邊嘅行人路上斜路,慢慢行大概15分鐘,留意左手邊,會發現有一條樓梯接上衞奕信徑,上樓梯後左轉沿小斜坡慢慢行上山,一邊呼吸下新鮮空氣,又可以回望一下三家村碼頭;加上沿途指示牌都好清晰,唔洗擔心搵唔到路!
魔鬼山
個名字好霸氣,聽都好似好恐怖,而佢嘅別名係炮台山,就同港島區嘅炮台山同名.但其實兩個名都同香港嘅歷史息息相關;魔鬼山山腳正正對住鯉魚門海峽,而海峽正正就係維港嘅出入口,係船家嘅必經之路.喺清朝時候,香港海盜猖狂,鯉魚門係危險區,相傳仲有好多海盜匿藏喺山上,所以附近嘅居民先稱此為魔鬼山.後來香港成為英國嘅殖民地,解決咗治安問題.但亦因為魔鬼山所擁有嘅地理戰略優勢,英軍喺山上建造咗堡壘同炮台去鎮守海峽.可能因為個名唔太吉利嘅緣故,政府喺90年代將魔鬼山嘅官方名稱改為炮台山.魔鬼山炮台同歌賦炮台都被列為二級歷史建築.
啱啱提及過嘅軍事設施,到今時今日仲留守喺山上.向山頂進發途中會有指示牌指住山腰嘅歌賦炮台,上面寫住軍事設施.呢D設施喺1902年先後建成,直到現今已經有超過100年歷史.當中包括歌賦炮台嘅兩座6吋大炮 (1909年將其中一座擴大為9.2吋)同砵甸乍炮台兩座9.2吋大炮.到咗30年代,由於調防關係,歌賦炮台嘅一座6吋大炮喺1910年移走,魔鬼山其餘三座9.2吋大炮亦先後被移往香港島嘅赤柱炮台同鶴咀半島嘅「博夏勒炮台 」.所以導致香港保衛戰期間,日英兩軍喺陸路嘅醉酒灣防線開火,魔鬼山炮台並無發揮到大作用.不過宜家仲有機會見到舊時嘅炮台,彈藥庫,戰壕等等,都好有歷史價值.
之後繼續行,臨上到山頂炮台有一段梯級,企喺果度可以睇到由2018開始動工;將會係全港最大跨度嘅鋼拱橋 — 將軍澳跨灣連接路.
上到梯頂就係山頂砲台入口,真係好似迷宮咁架,兩層嘅高石牆,有唔少通道進入砲台中間;昔日嘅槍口依然保留住,可以感受到昔日嘅戰況.
除咗欣賞古蹟之外,山頂更加可以欣賞到山下嘅景色.270度大海景,東邊嘅可以遠望東龍洲,南邊嘅筲箕灣避風塘同西邊嘅啟德郵輪碼頭都可以一覽無遺.而且魔鬼山面向正西邊,很多攝影發燒友都喜歡喺度影日落.如果想影到日落美景,就要預早上山.有時間嘅話,仲可以等入黑欣賞五光十色的維港夜景,過一個舒適的黃昏.
一場黎到,緊係要去睇埋魔鬼洞拉!系茅湖廢堡向住華人永遠墳場方向,跨出石牆就會見到有一條唔太闊嘅石徑,應該都係山友們行出嚟,單邊有繩作扶手,接近落山一半嘅時候,左邊有一個明顯凹位,有一個小山洞,有人話係礦洞,亦有人話係日軍洞;入面漆黑一片,記得要開住電筒先好入去!基本上都係要鴨仔式行入到,因為個洞真係好窄,另一邊出口就係山區,所以大多數人都係會沿山洞行番出入口!
探險完就繼續沿山路落番衛奕信徑去油塘走,大家可以自行選擇落番去油塘/藍田/調景嶺,沿路都會有指示牌.
*切勿塗鴉或破壞山上的軍事遺跡.另外,入夜後山路沒有街燈,記得要檢查手機是否有電着燈或請自備電筒.


text:
薛凱琪 湯駿業 – 給十年後的我
親愛的十年後的我:
十年後嘅你, 你宜加喺邊? 做緊d咩呀? 唔知你宜加去左世界嘅邊一個角落? 你呢十年你怏樂嗎? 我宜加喺美國五年喇, 中間停左一年去南美唔使我提你啦. 暑假去左Point Reyes Summer Camp 做左兩個月, 仲唔記得Scout 同Burl 呀?
16年八月中我返返去Berkeley, in 左兩份工, 兩份都俾人turn down左. 其中一份係SF Department of Environment 做 unpaid intern. 我一直都好想入去做, 希望博一個機會, 入到去就可改變世界, 同時改變我自己生活. 9月1日前, 我收到通知, 佢地已經請左另外一個人. 我頹左一日, 同自己講第日可能會搵到份更適合你嘅呢?
踏入9月份, 我開 turbo, 每日報一兩份工. 同時為左解悶分心, 每星期跑三日步練半馬, 希望籍長跑訓練自己突破心理同體能嘅關口, 而鼓勵自己搵工難都可以捱過. 每個星期我睇住自己愈跑愈長, 我同自己講繼續 push 一定好快到去21km. 踏入9月份, Kyle送左塊滑板俾我, 我從此每日都踩板返學, 仲愈踩愈快, 愈踩愈斜. 9月10日, 我上午踢完波後(farewell Victor去Switzerland讀書), 原本佢地話夜晚想落bar,不過我踢完波已經好攰加上想自己一個靜靜地咁過, 所以拒絕左. 到左夜晚, 我又 send 左一份job application. 之後我好想出一出去抖下氣, 所以一個人出去踩左轉板.
經過兩星期每日練習滑板, 的確進步左好多. 既然進步左,我決定踩微斜. 微斜冇問題, 跟住! 就試左一條好短好斜嘅(斜落然後斜上). 呼, 第一下差少少仆. 之後試左左四五次, 完全冇問題. 好興奮咁諗住返屋企啦, 有一條比剛才1/3咁斜, 但係長15倍, 加只有落冇上. 一路落愈來愈怏, 快到一個點我已經冇能力減速. 我一路保持平衡, 去到就到盡頭嘅平路, 速度亦去到最高. 呢個時候我一失平衡, 個人離板, 我好似平時咁雙腳落地, 希望可以好似平時咁好快咁向前跑卸左度力. 但係果時速度實在太高, inertia不等人, 我向前一仆, 右手著地, 立即有人走日問我有冇事. 我見到右前臂有個位卜起左, 皮膚自己彈下彈下, 右手前臂完全控制唔到, 手指痲痺, 然後四周變白, 差d就想暈低. 路人幫我call左架uber去emergency room.
因為冇保險, 手術幾皮美金點玩… 同一晚決定盡快返香港. 3am我個德國roommate仲喺廳未瞓, 終於可以搵個人傾訴下…. 瞓前我喺床上諗到要走, 流左幾滴眼淚, 因為我唔想美國夢就咁一跌粉碎. 之後好好彩我可以買到保險. 我決定買個機會, 第二日落San Diego呀哥度養傷,繼續搵工同快d好返. [手術三皮變九舊真係好好彩]
唔知你仲記唔記得, 你做手術俾人打左high針, 然後全身痲醉果種感受. 做完手術冇得沖涼, 右手暫時失去左活動能力, 寫字揸筷子都要用左手.. 不過我真係完全冇氣餒. 我繼續每日send job application, 終於俾我有多兩次interview機會.
事到今日, interview仲未有回音, 手已經郁得返, 距離90 employment days 嘅visa要求已經得返25日.
踏入十月份, 我in左另外一份工後失哂動力, 只係報左兩三份工, 另外我打返未打好嘅遊記, 四日打左十篇! 因為未有job offer, 我開始懷疑自己, 開始愈來愈大壓力. 又好驚會墜入同人比較嘅困局, 同年同學早已喺兩二三年前已經做緊野, 究竟點解好做mut都要遲人一步?
呢種念頭一閃我就叫自己要停. 我要保持樂觀, 同時作最壞打算. 可以做住unpaid intern 吊住鹽水先, 不過唔ideal. 返香港? 我掛住香港, 同時好驚香港人性格同生存模式, 好驚返去會變返做冷漠,事事批評人嘅工作奴隸. 英國同歐洲都係一個考慮. 至少我做咩工都得, 唔似美國visa有限制. 我大可以喺cafe做assistant, 教廣東話, 或者做hostel staff!! ok wor! 岩岩見到Sheffield 同Prague都有份ok嘅hostel 工!! 做一兩年有經驗可以去唔同地方嘅hostel做!! 去歐洲好去喇Brexit之後時勢唔知會變到點.
好奇怪. 好多好朋友都同我講, 神會安排.我一路都唔信神, 我信只要努力, 做個好人, 命運會安排. 不過自3月返返Vincenes, 我同Jarquis飲酒吹水, 佢同我講神無處不在, 我又係半信半疑. 我跌斷手Fabi同我講可能係神安排. 我interview 前Natalie 話會替我祈禱. 琴晚Njeri又同我講會幫我祈禱. 感覺好似有人要透過佢地同我講野咁. 唔知呀.
喺十年前, 你入summer camp又開始寫journal. 你寫低左好多短中長嘅目標. 今日諗左去英國嘅option, 令我多左新諗法. 我有好多野想嘗試, 我想有氣有力就去試, 我唔想你後悔呀你明唔明呀. 希望你宜家讀緊呢封信嘅時候, 即使未必可以將所有野實踐, 但至少你要試過!
1) 我好希望可以喺美國city government做三年環保/ 能源工作, 唔得就去英國做
2) 我想pick up返結他, 有一日搞個屬於自己嘅音樂會
3) 我想學跳舞, hip hop, salsa, lindy hop都正到喊
4) 我想參與至少一次三項鐵人 (但係自由式有待改善…)
5) 我好想三十前做一個職業足球員 (我知好發夢)
6) 遇到鍾意嘅人要去馬! 我感覺到你已經出現左 🙂 不過睇下將來我會去邊再考慮啦
7) 在職學習: 不論係做環境好, 定係真係做hostel. 因為太多野唔識太多野要學喇. 其中一樣係web design. 如果學成可以一邊做野, 一邊環遊世界
8) 發展事業, 儲多少少再backpack
當然仲有好多, 不過大目標就係呢幾個. 十年後嘅我, 如果你8 點都達成到, 我會好尊重你哈哈. 如果你一樣都做唔到, 我會對你好失望. 十年後嘅我, 我知你會笑我, 但係唔準笑! 十年後嘅我, 希望你會多謝我十年前為你做左d咩. 希望你一切安好, 繼續追你嘅夢, 用同樣嘅態度面對任何事. 記住覆信呀!
十年前的我上
今日係二零一六年十月十五日. 寫於San Diego


text:
-
香港西端舂坎角泳灘賞絕美夕陽餘暉 海水清澈見底完勝赤柱沙灘 西環兒時回憶傳統餅店月餅預告(野餐隨行)
(#西面沙灘)踏入8月,代表已經係盛夏季節,同時象徵夏天逐步進入倒數階段,拍拖兩個人去玩水絕對係不可或缺嘅活動,但獨木舟,直立板,風帆等多數都要付費,沙灘就變成免費嘅消暑活動,而邊個沙灘值得去呢?eatwo曾經...
-
泰國小通道!西營盤正宗泰國菜極高水準 離海旁僅10分鐘步程
(#泰國通道)現時,香港有好多以泰國菜為主打嘅小店,但地道正宗泰國菜又有幾多呢?西營盤就有一間隱藏於大街小巷內嘅小型泰菜店,由泰國人主理,炮製傳統泰國菜,水準係區內之上,步入店內,有如拍拖兩個人乘搭Bangko...
-
西營盤招牌豬扒酸辣米線川味濃郁 一碗麻辣湯到底有幾多種辣椒?
(#酸辣米線)提到四川麻辣米線或酸辣米線,通常都難以搵到合心水嘅食店,單靠招牌豬扒配酸辣,麻辣湯底相當足料,一碗已經足以滿足街坊胃口,如果拍拖兩個人行過西營盤,亦不妨一試呢啲街坊餐廳.
-
PMQ日系咖啡店轉移西環 改良親子丼打卡度高
(#西營盤新店 )由PMQ轉場西環嘅nggy&咖啡店,繼續以日式設計為藍本,食物更加以改良,幾吸引,適合鍾意相機食先嘅朋友.
-
西環低調家庭式餅店 超萌Pepe連登豬蛋糕最平98蚊
想搵平價蛋糕店?除咗部份網店,其實仲有即叫即有嘅實體餅店,西營盤有一間隱藏港式餅店,訂一個蛋糕最平只係98蚊,仲有超可愛嘅Pepe同連登豬設計嘅蛋糕,百份百係屬於香港人嘅餅店!


text:
作為一個對所有會員負責任,同對整體公共衛生負責任嘅一個主持人,SBC自一月中已即時停止晒一切活動,直到五月底疫情緩和咗好一段日子,我哋六月初先嚴陣以待咁嘗試重新開始人數較少嘅活動.正當以為一切終於慢慢重回正軌,政府又放寬幾十個免檢疫群組入香港播毒,七月初又出事!令我哋啱啱重開嘅活動又再次暫停落嚟,到今日都未有人可以見到曙光.
我明白好多會員都好痛苦,加加埋埋停咗成半年有多嘅時間,不過我依然認為暫停所以活動係最正確嘅做法.
一來為咗保障會員健康著想,二來唔想有朝一日響報紙見到有sex party群組確診,三來我都希望見到香港可以好快recover返.大家盡可能出多一分力,正所謂,玩少一陣換嚟更長久嘅路.
忍多一陣啦大家!
「沒有最白痴,只有更白痴」嘅林鄭政府,由提出令人貽笑大方嘅禁酒令俾人鬧爆之後,終於慢咗一百拍嘅情況底下,出咗啲唔知佢點實際執行,用嚟減低民間聚眾嘅特別法例.
唔知點解,佢推親出嚟嘅法例總係俾人感覺唔湯唔水,佢班所謂智囊,離地不特止,到底係咪搵個屎忽諗嘢㗎?家居隔離其實已經唔湯唔水,叫啲人自律唔好周圍走,叫人戴條手帶以為好醒,結果俾人剪手帶,又去行街,食嘢,乜都有齊.收集口水樣本又係要求自律,派六千幾個樽收得返四千幾.
另外政府庫房有咁多錢,嚟到咁嚴重嘅社會災難都唔善用嚟救民生救企業,寧願叫啲餐飲業坐一半人,點解唔直接了當好似英國咁,立令酒吧,餐飲業,娛樂地所停止營業兩至三星期,或者只准外賣,然後subsidize返某個百分比嘅人工開支俾受影響企業,設個上限,救企業救失業率都好丫.但個政府寧願俾幾百億嘅大白象超支,幾十億警察嘅新震壓武器同裝備,都唔用嚟做啲真正直接幫到社會大眾嘅正事,唉~~~
今時今日鬧政府雖然變成日常,但係生活都要繼續.我哋創會十二年嚟,都未試過兩個幾月都無攪一次活動嘅.暫停大型活動係一個社會責任,但係點解決大家嘅性需要呢?
呢隻Magic Motion出嘅第二代遙控震蛋,都可以…或者…勉強…俾大家遙距玩一下!「喂Dr.,淨係得女仔玩,咁男仔呢?」
定啲嚟,介紹呢隻叫SayberX嘅遙控飛機杯俾大家啦,一樣用手機app嚟遙控.我知我知,呢個完全係兩回事,不過依家除咗可以搵呢啲嚟頂下癮之外,仲可以點丫?搵命搏咩?我哋純粹玩咋喎,又唔係做生意,無必要不顧責任,不顧會員安全咁去攪活動丫嘛?
利申:我或者SBC都無收廣告費㗎!?


text:
前日mama音樂頒奬體在港舉行,但係比我嘅感覺係一種對香港樂壇的一種諷刺.
利申:RUNNING MAN,LEESSANG&BIGBANG的粉
本文冇話香港歌手唱歌難聽,而係話兩地嘅樂壇生態.
人地韓國做歌手要做練習生,10幾歲就做起.日日朝早番學番工,夜晚練習歌舞.目的都係想有出道嘅一日.好似G-DRAGON咁,做左7年練習生先有得出道.對比香港,近年D音樂人上位快如閃電,靠關係.就算你做到歌手,你可唔可以打出國際呢?加上香港D唱片公司,經理人公司個Q個都要評頭品足,你即使有甜美聲線,但其貌不揚.你唔洗喺香港樂壇生存,ED人才就走去做網絡歌手.究竟香港仲有幾多個陳奕迅郭富城呢?好啦,即使你想打出國際,都唔係咁容易.好似某的士佬咁,自封「亞洲舞王」,佢當郭富城周杰倫死架?加埋黃曉明句而我不知道之後,即刻收左皮.ED就係欲打出國際嘅失敗例子.仲有,人地D MV 吓吓都用成億圜拍,似香港D低成本MV?得幾條友彈下結他就算?
香港樂壇已死講得冇錯,大部分年青人都轉聽網絡歌手同日,韓,台歌手.香港人如果仲停留緊話韓國歌手整容同廢嘅電子音樂.咁你就反思一吓點解香港樂壇點解仲係一蹶不振,慘得過人地肯比錢人整容,D所謂廢嘅電子音樂咁受歡迎.
按:小弟睇睇吓MAMA頒奬禮嗰陣,見到無啦啦出現鄭俊弘.跟住我就聽到有D人話:「哇!!鄭俊弘打出國際名堂喇」我不禁報以冷笑.喺一個咁盛大嘅頒奬禮入面,佢算乜水?試下去問G-DRAGON鄭俊弘乜水,人地鬼識咩!鄭俊弘嘅出現,只係俾面TVB炸傻仔.


text:
Thermatrix有效激活自身膠原修護系統,膠原蛋白即時收緊,同時刺激膠原蛋白組織斷裂繼而重組新生,令組織間粘合力增加,拉緊肌膚支撐網,承托起鬆弛下垂肌膚,令肌膚回復緊實,飽滿,有彈性,還可收細毛孔.膠原蛋白重新摺合成膠原蛋白線,為肌底建起整個網狀支架,令皮膚飽滿,回復緊緻及彈性.無痛,無需復原期,無創傷,無須手術,無需麻醉.但係都有一部份人係唔適合做Thermatrix,到底係咩人?
如果你曾經做過植入式療程,包括用透明質酸隆鼻,傳統侵入式水光針,Volite等等,就唔適合再Thermatrix膠原槍了.因為Thermatrix嘅射頻熱力,可能會干擾已經注入身體嘅填充物,導致變形嘅情況.
如果你屬於暗瘡型,未做療程之前已經有好多發炎嘅暗瘡,就唔適合做Thermatrix膠原槍了.因為Thermatrix射頻嘅熱力,會激發暗瘡,溫度過高亦容易令皮膚敏感情況下灼傷.等到皮膚進入穩定狀態,無再發炎做Thermatrix,就可以令到暗瘡疤痕,凹凸洞得以慢慢改善.
如果體內有金屬,例如心臟起搏器,內置體內嘅任何醫學儀器,都唔適合做Thermatrix.
如果Thermatrix做身體部位,就一定要避開有紋身嘅位置.因為紋身本身有機會影響Thermatrix能量嘅傳遞,令能量傳遞不平均,做成某啲位置吸收過多能量,對皮膚造成傷害,亦都影響紋身.
1⃣ Follow IG即享驚喜Extra折扣🌟
2⃣ Follow咗?截圖WhatsApp我哋就OK啦📱
截圖顯示已下載手機APP,即攞每日驚喜折扣🌟


text:
「珍惜」
好多人會好重視父親節,而我真係比較簡單,只要可以同個仔渡過開心嘅一日就夠,因為真係要珍惜每一日.就算日子有時幾難過都好,做父親嘅責任就係要盡自己嘅所能俾到佢哋一個開心快樂嘅環境成長.見到佢開心真係做乜嘢都無所謂,一個小朋友無嘢緊要嘅得過一個開心快樂嘅童年.時間真係過得太快,真係希望時間可以過得慢啲.
「父親」
今日係父親節,祝各位父親,父親節快樂.做咗人哋老竇三年,見證自己個仔一日一日長大,健健康康成長就已經好足夠.雖然到今日仍然未俾到最好嘅環境佢,自己亦都有啲內疚,甚至乎可以話為無進步之餘反而不斷倒退.而做老竇最開心嘅莫過於見到佢開開心心咁過每一日,自己亦好珍惜每日可以同佢一齊嘅時間.為咗佢嘅將來,真係要加倍努力!
「責任」
自問真係未必係一個稱職嘅老竇,只係好簡單咁希望佢可以開心過每一日.雖然唔知係佢心目中我係一個點嘅老竇,只係希望佢大個嘅時候會記得我同佢相處嘅時間,日個充滿開心嘅回憶.希望佢大個咗之後會睇返我寫嘅嘢,從中令佢對我嚟個老竇嘅認識更深.雖然唔講得係啲乜嘢人生大道理,只係我一啲自己嘅人生閱歷.父親節其實用嚟提醒自己作為父親嘅責任多於子女對父親嘅感恩.
Also published on Medium.


text:
前港姐陳庭欣(Toby)呢排喺熱播劇集《換命真相》中,飾演林韋辰嘅二奶,更有浸喺浴缸自殺戲,表現令觀眾留深刻印象,出街都畀粉絲叫劇中嘅名.
陳庭欣除咗做嘢之外,一得閑就會同有米老板楊振源(Benny)拍拖,呢日就見到佢喺社交平臺大曬同男友去水上樂園玩嘅相.
不過未知係咪驚畀人睇蝕,定係男友覺得女友畀人望會呷醋,陳庭欣封胸包到冚,仲要著長袖,搞到一班網友好失望,皆因冇得睇咪神發威,紛紛表示往事只有回味.
講到陳庭欣,其實佢係2010年港姐冠軍,直到呢幾年佢演藝事業發展得越嚟越唔錯,有唔少角色都獲得觀眾關注同好評.
之前,陳庭欣憑借住喺《多功能老婆》中嘅出位演出爆紅,佢飾演小三挑戰原配一幕更加成為網上熱話,人氣急升.
陳庭欣宜家除咗事業得意之余,喺愛情方面亦同樣得意,早喺舊年佢正式公開咗與圈外富商男友楊振源(Benny)嘅戀情,因而大受關注.
陳庭欣同楊振源拍拖以嚟感情好好,人前人後表現得好甜蜜令人羨慕,佢哋除咗經常齊齊公開亮相之外,仲經常會喺社交平臺公開「放閃」,佢哋愛得越來越高調.
唔理點樣,都係希望陳庭欣喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
《同居生活體驗談 001 雪夜》
到埗嘅呢一日白雪紛飛亂舞,狂風颼颼,落車之後第一件事唔係拎行李,而係除帽:我唔想一頂咁靚嘅紅椿色純羊毛帽就咁俾風吹走,跌落地下整污糟晒唔知點洗,更怕吹咗唔知去邊,想搵都搵唔返.
「你真係好彩,聽人講呢度一年通常只會落一次雪,早兩個星期先落完一次,估唔到你會遇到呢度嘅雪景.」
當我等緊司機哥哥幫我拎行李嘅時候,嚟接車嘅人咁樣同我講.未來一段時間,我就要同呢個接我車嘅人同住好一段時間.就好似神待ちっ娘同神様咁樣嘅關係,佢俾地方我住,但我要完成佢嘅要求:基本上,無論佢要求啲咩都唔可以拒絕.
有人問我食飯未,我如實答佢未.九洲呢個地方據說最出名嘅食物係拉麵同モツ鍋:我都唔知中文叫咩,好似話係豬牛內臟煲之類嘅嘢.基本上個做法就好似打邊爐咁,整好一個高湯,落啲豉油或者味噌落去校好個味,再擺韭菜同埋豬牛內臟入去煮.當然上菜嘅時候通常都係煮好咗嫁啦.
可惜,其實都無咩可惜嘅,今晚我哋唔係食呢個鍋,而係簡簡單單咁樣,拖住一大件行李去咗食拉麵.講到九洲嘅拉麵,理所當然係會諗起豬骨湯,尤其煮到都幾濃厚吓嘅豚白湯.下晝想去買蛋糕買唔到,成日無點食過嘢,不如大食少少要個叉燒麵.呢間拉麵舖個湯底真係好濃厚,濃到入口嘅時候我會覺得有啲化唔開,甚至有少少太過刺激:不過呢個我諗係我問題,平日喺屋企自己煮飯,一般都食得比較清淡,調味都有啲輕手.不過講返轉頭,嗰間拉麵舖個叉燒真係幾好食,而且切得好薄好薄,但唔散之餘個味好香,香得嚟又無冚過豬肉本身嘅味道,雖然食得出調味料只係一般貨色,但煮出嚟個味真係好食.
一邊食拉麵,一邊望出面散亂嘅風雪,有少少驚會唔會返唔到屋企.後來發現,拉麵舖距離屋企大約係我平時行十至十五分鐘嘅距離:當然我一向都行得慢.呢晚食完麵喺風雪之中,呢段短短嘅路程,我哋足足行咗半個鐘頭.返到屋企四肢都僵硬晒,凍到幾乎無晒知覺,手手腳腳好似唔屬於自己咁樣.
放低行李之後,我哋竟然唔係暖返個身先,走返落街去便利店買嘢,買算係生活入面最重要嘅兩樣嘢:雪糕同埋酒.早幾日先喺網上面見到最近出咗期間限定嘅三重綽科拉味雪糕,被引誘咗咁耐終於買到其實真係好感動;同時見到一直好中意嘅,之前一排期間限定估唔到仲有嘅冧酒提子味.
「ちょっと困るんです~どっちがいいの?」我望著個雪櫃,托住腮咁樣諗得好認真,配合動作咁樣唔小心,其實係好自然咁樣講咗日文.「Why not Both?」喺雪櫃嘅對面傳嚟一把聲音,咁我一望其實都知邊個,其實都無邊個會咁樣答我,又或者更簡單啲講,應該無邊個會理一個望著個雪櫃自言自語嘅人嘅.佢當然已經揀好要買嘅酒,拎咗一枝智利嘅Rose,同埋一枝叫澪嘅有汽清酒.
再一次返到屋企,除晒啲厚重嘅保暖衣物,我哋坐喺茶几面前飲酒,同埋食一個喺福岡買嚟嘅梨撻.喺福岡雖然食唔到嗰間令人上癮嘅蛋糕舖,食唔到嗰間蛋糕舖最出名嘅蛋糕,鋪上煮過嘅洋梨同埋蜂蜜嘅一件蛋糕;見到呢個有類似組合而且可以常溫保存嘅撻,我都二話不說咁樣買咗落嚟.
到後嚟差不多瞓,開咗床先發現無多張被,而外面白雪紛飛.
「不如聽日去買被吖?」佢咁樣問我.
「好呀~話我知聽日Schedule吖♡」


text:
以往喺我哋印象之中,顏料,畫筆,紙係構成一件藝術品最主要嘅元素之一,但你有冇諗過平凡無奇嘅生活用品,其實都可以經過其他人嘅巧手之下蛻變成超乎想像,巧奪天工嘅藝術品?下面小編將為大家介紹幾款奇幻藝術品,絕對會超乎你嘅想像之外!
膠紙都可以出名畫?黏貼界嘅顏料大王
日本藝術家船原七紗 Nasa Funahara 由於對紙膠紙非常著迷,所以開始收藏,喺日本紙膠紙嘅金額唔算太高,換算港幣大約12至22元左右,由於紙膠紙有各種唔同嘅圖案,寬度同顏色,會令喜歡蒐集文具嘅人忍唔住越買越多,同時都係文具迷心目中最好嘅文具小物之一.喺一次嘅大學課堂作業,Nasa Funahara 決定用紙膠紙喛完成,除咗得到非常大嘅回饋之外,同時亦開啟咗作者佢繼續用紙膠紙創作嘅大門.
Nasa Funahara 大部分嘅作品都係以複製世界名畫為主,好似係:戴珍珠耳環的少女,蒙娜麗莎的微笑,吶喊,最後的晚餐.為咗令作品更有溫度,佢堅持用手撕而唔用鉸剪將膠紙剪成佢想要嘅形狀,因為咁樣先可以呈現作品質感嘅真實.
刺繡企起身?跳出平面嘅思維
「刺繡」,中國古代人嘅智慧.至今已經有兩三千年嘅歷史,曾經有人咁講過:「針係畫筆,布係畫紙,而線就係五顏六色嘅顏料.」
從古到今,刺繡唔單止可以令衣衫成為加分點.生活用品例如手巾,手袋,行李牌……等等都可以經由刺繡嘅技術同繽紛嘅繡線令佢變身成為唔同風格嘅物品,正因為刺繡線條唔變,裝飾性高,藝術效果強,所以成為電繡商品嘅商機!
以往我哋對於刺繡作品嘅印象都只係侷限喺平面上,但波蘭藝術家Justyna Wolodkiewicz 佢就嘗試咗一個唔一樣嘅創作,結合軟陶同刺繡,利用呢兩種唔同性質嘅用品創造出一個全新嘅空間概念,更加令傳統刺繡工藝推上一個更唔一樣嘅巔峰!


text:
俠盜獵車手V
《俠盜獵車手V》(英文全名Grand Theft Auto V,通稱GTA V)係開放世界動作冒險電子遊戲俠盜獵車手系列嘅第5個主線系列作品,亦係第一人稱或第三人稱遊戲,由Rockstar Games發行.場景模仿美國南加州地區,喺2013年9月17號出PlayStation 3同Xbox 360版,2014年11月18號出Xbox One同PlayStation 4版,而PC版2015年4月14號發售.
內容係玩家喺「聖安地列斯州」入面嗌「洛聖都」嘅城市玩,呢個世界其實係按家下嘅洛杉磯做遊戲背景藍本.故事模式有3個主角,玩家可以自由噉轉(某啲任務唔得),三位角色夾埋要搞6次搶劫任務.佢亦包括喺同年10月1號發放嘅線上多人模式,每次玩家玩時會隨機加入戰局(最多入到30位玩家),大家可以互相攻擊.
《俠盜獵車手V》喺商業上極大成功,上市後喺短短24個鐘內,有8億美金收入,3日內賺咗10億美金收入,成為銷售量最快嘅動作冒險遊戲[1].
遊戲內容[編輯]
遊戲入面有四個角色欄(羅盤樣),分別係:
故事模式嘅故仔會按情節發展而逐漸重疊[註 1],一開始淨得一個,之後三個都有份.任務入面,主角血量得返好少會眨紅燈,有利位置時會眨白燈.隨住時間越長,搶劫任務同埋難度會增加,玩家必須揀某啲NPC嚟完成任務,技術越高嘅NPC,要求嘅分紅就越高,玩家要諗清楚.
遊戲中亦有唔少策略,例如智取定強奪.每位角色體力,射擊,力量,潛行,飛行,駕駛,肺活量及特殊能力等8個能力,需要做相應活動嚟提升.不過,特殊能力喺三個角色都唔同:
- 崔佛——增加1倍戰鬥力兼大幅減少傷害
- 富蘭克林——駕駛時畀慢動作
- 米高——射擊時畀慢動作
角色有特殊能力條,用時會減少,可以通過逆行,超速駕駛,高速穿插等嚟恢復.
喺故事模式入面,靠完成各種目標嚟推動遊戲進度發展.除咗做任務,唔理係鄉下地區到虚構城市,玩家都喺世界入面自由穿梭.佢嘅地圖大過其它公司嘅任何先前嘅遊戲,玩家可以由一開始就冇限制噉探索地圖,隨著故事情節發展,會有好多嘢解鎖.除咗探索世界,戰鬥方面——玩家可以用拳腳近身攻擊,槍,炸彈嚟同敵人打,重可以跑步或跳,游水同揸邊種交通工具嚟睇地圖.佢亦配備咗輔助瞄準同埋避開系統.若果主角受傷,一段時間內冇繼續受傷時,血量會自動恢復至一半.
玩家可以揀主線同支線任務.若果玩家出啲違法行為,就有可能俾差佬通緝,遊戲右上角可以睇到通緝級數[註 2].若果繼續做,會加通緝級數.喺線上逃離模式,越高嘅通緝級數成功取消,會拎得越多經驗.重可以喺遊戲世界入面做各種活動(例如游水或跳傘).雖然遊戲入面可以用iFruit手機嚟打電話報警,嗌的士,打畀其他角色嚟聚會,但係有時因為地理關係而打唔通.另外,iFruit手機同電腦可以搞投資股票,買車等活動,而買樓喺線上模式先至有.
通緝級數[編輯]
正常情況下有5個通緝星級.一般嚟講,級數越高,警察會採取更激進嘅行動.有啲玩家可以通過改MOD嚟升級到大於等於六星嘅通緝.
若果離開咗警察視線,地圖會有扇形藍色搜索範圍,同時星星會眨.若果玩家喺一段時間內成功冇俾差佬望到,就係成功取消通緝;期間若果俾差佬望到,又會恢復返顯示狀態.
第一級通緝(★)[編輯]
警察會拘捕玩家
若果玩家俾差佬拉咗就要繳交保釋費用同沒收犯罪時嘅武器,其它冚唪唥武器都冇晒彈藥.
第二級通緝(★★)[編輯]
差佬會射殺玩家.
- 出現條件
- 第一級通緝時,玩家拒捕或走佬.
- 破壞差佬調查嘅作案現場(直接兩星).
第三級通緝(★★★)[編輯]
差佬會出配備兩個射手同埋搜索範圍更大嘅警用直升機,路上有警用貨車放釘去銡爆玩家揸緊部車嘅車肽.
- 出現條件
- 第二級通緝時,玩家拒捕或走佬或實施繼續犯罪時.
- 殺死是但邊隻差人(直接三星)
- 經授權入軍事基地後,喺軍事基地入面殺死邊隻軍佬或擅自揸走坦克或戰鬥機(直接三星).
第四級通緝(★★★★)[編輯]
會出現着住重型裝甲,配備卡賓自動步槍嘅FIB(影射現實FBI)——坐喺公務車射殺玩家(探頭射擊)同埋喺直升機垂降.
- 出現條件
- 第三級通緝時,玩家繼續實施未停過嘅犯罪行為.
- 未經授權而擅自入軍事基地(直接四星)
- 擅自跨越邊界而入第國領土(直接四星)
第五級通緝(★★★★★)[註 2][編輯]
進入最高通緝狀態.FIB比例明顯多咗好多,道路上幾乎冇平民,追擊嘅車同直升機都會多好多,但直升機最多唔超過三部.連街上都有軍隊同坦克車嘅影.
完成度[編輯]
遊戲入面有好多活動,呢度淨包括自由模式嘅活動.
- 水上競賽
- 陸地競賽
- 三項全能
- 靶場競技
- 定點跳傘
劇情[編輯]
起因[編輯]
2004年,銀行專業綁匪米高湯利(Michael Townley)同埋佢個死黨——崔佛·菲臘(Trevor Phillip),布拉德·史奈德喺北洋克頓魯登道夫策劃咗場打劫,結果布拉德被殺;米高受咗重傷;崔佛消失咗;米高·湯利改名做米高·迪·聖達(Michael De Santa)同屋企人洛聖都生活,期間加入咗FIB證人保護計劃.不過成日同老婆阿曼達嗌交.
黑人富蘭克林·克林頓住喺洛聖都紅燈區,佢同拉瑪一直喺亞美尼亞裔汽車商幫斯蒙(Simon)收返差車貸唔還嘅人.2013年因為米高個仔——占美(Jimmy)未還錢,令富蘭克林同米高開咗段關係.咁啱米高推斷到個仔就快俾人收數而逼富蘭克林[註 3]開車打爛斯蒙間舖頭,之後米高打斯蒙,但冇打死佢,跟住富蘭克林同拉瑪劈炮唔撈,令富蘭克林見到米高咁把炮而決定做朋友嚟一齊打劫賺錢.占美突然打電話嚟話佢諗住靜鷄鷄噉賣咗米高部遊艇,不過俾人呃咗,自己亦有危險,米高同富蘭克林就揸阿曼達架車去救占美,雖然架車壞咗而救唔返遊艇,但係占美冇事.整好架車後,富蘭克林車返占美返屋企;阿曼達同米高成日大家唔妥大家,米高有一日發現佢老婆同位網球教練出軌,而同富蘭克林拖爛咗佢間屋,點知間屋企根本就唔係網球教練,而係墨西哥毒梟——馬田·馬德拉索(Martin Madrazo),阿三向佢告狀,馬田嗌米高還返二百幾萬美金,令米高重操舊業.為咗完成打劫任務,佢聯絡咗間專業黑客——李斯特(Lester),話願意幫佢搶間珠寶檔.另一邊,富蘭克林,拉瑪同位啱啱出獄嘅基佬——哈勞德·祖些夫(Harold Joseph)去到回收工廠傾生意,點知係個局,幫派嘅人殺緊上嚟,哈勞德即刻將幫派啲人殺咗,從而米高,富蘭克林,李斯特個打劫任務大獲成功而結束.李斯特喺度處理緊批珠寶同米高,富蘭克林喺屋企傾緊計時,FIB探員地夫諾頓(Dave Norton)問珠寶單嘢係咪佢做嘅,米高唔認.地夫撳着電視畀米高睇,不過俾米高順手撳熄咗.崔佛·菲臘聽到米高喺北楊克頓搶劫講到嘅名言「你每日都唔記得成千單嘢,點解你認爲係呢樣?」[註 4]時,發現原嚟米高未死,所以一口指明呢單劫案係佢嘅傑作,結果崔佛成功搵到兼去咗米高嘅屋企.米高同佢屋企人又嗌緊交時,崔佛突然出先喺大家面前,望到崔絲(Tracy)唔喺度,崔佛隨口問下佢喺邊,占美即刻講漏口,話佢去咗參加《出名或出醜》(Frame or Shame)節目拍攝.崔佛同米高去到體育場時,發現原嚟崔絲喺度跳鹹濕舞,崔佛已經睇唔過眼兼諗住打主持人拉斯洛(László),於是佢哋一路追到河邊,崔佛鬧完拉斯洛一餐後就放走咗.同崔佛離開之後,米高接到李斯特嘅電話話錢已經還曬,戴夫同米高傾咗,話有事要米高幫手[註 5],米高要幫地夫入CAA內部查下,结果俾地夫揼暈.米高喺CAA入面疑似歌舞廳之地「死過翻生」,重睇到費迪南·克里莫夫(ФepдиHaHд KepиMoB)個名牌,咁啱CAA啲探員衝緊上嚟,令米高成功走甩.無耐地夫打電話嚟,話有計可以綁走FIB同IAA啲警匪,要嗌米高幫手先至得,佢約咗富蘭克林喺油井高地傾.富蘭克林見到佢咁嚴肅,都知米高有啲大事要準備話畀佢知.米高同佢簡單講返崔佛同佢啲故仔重嗌富蘭克林幫手,富蘭克林都唔客氣噉話願意幫手.
發展[編輯]
故事嘅發展都講返每位角色嘅私生活.崔佛成日出現盲縱行為,令米高嘅行為越嚟越旖旎,使家人一度離開.米高自己白手起家,重成日同攞咗億萬身家嘅風險投資家——迪雲韋斯頓(Devin Weston)有牙齒印,最後爆發咗場衝突.富蘭克林亦因拉瑪受到幫派份子——哈勞德嘅影響,最近啲行為開始心掛掛,原嚟哈勞德坐監時入咗敵對幫派,爲咗諗住兄弟證明自己,一直打算暗殺拉瑪,但每次都肥佬咗.崔佛亦唔多好,佢用咗盲縱縱嘅方法同敵對幫派「打仗」,而佢嘅對手就係販賣冰毒分銷商,政府僱傭兵,三合會首領陳偉同埋丹尼爾.開戰前,莊尼·克列比茨(Johnny Klebitz)俾崔佛踩爆個腦死咗.
米高喺威能街FIB總部留低嘅咖啡廳同行動長官——史提夫·海尼斯(Steve Haines)見面,海尼斯要挾米高打擊CAA.喺海尼斯指導下,佢同崔佛,富蘭克林傾咗下,三位仁兄做打劫載有政府黑錢嘅運鈔車.馬田嘅弟弟——夏維爾·馬德拉索(Javier Madrazo)諗住要指控馬田兼有埋對馬田有害嘅嘢,咁啱佢搭緊飛機返自由城.馬田諗住射冧部飛機拎返資料,點知俾米高知道計劃而激嬲咗馬田,崔佛因冇拿到應有嘅報酬而綁架左馬田個老婆——派翠莎·瑪德拉索(Patricia Madrazo)兼咬爛咗馬田嘅左耳.馬田向全家族成員下達封殺崔佛同米高嘅通緝令,點知米高,崔佛同派翠莎唯有喺沙漠間爛屋消聲匿跡.富蘭克林發現米高間屋得個吉,就問米高發生咩事,米高話佢自己喺崔佛屋企,要跟住佢,費事崔佛亂嚟.無耐,FIB探員地夫等人搵到佢哋,因為話要買裝備,所以要求佢哋去打劫帕勒托灣(Paleto Bay)一間銀行.結果米高聯絡咗富蘭克林同埋李斯特而搶咗軍方嘅重型裝備,成功打劫兼全身而退,三人亦搵到唔少錢.另一邊,海尼斯嘅做嘢方法俾上司質疑而嗌咗米高同富蘭克林滲透入FIB內部,兼消除冚唪唥同海恩斯有關嘅負面資料.米高亦順便剷埋自己嘅資料,令海尼斯冇得再威脅自己.崔佛送返派翠莎馬田後返去弗萊(Floyd)間屋企,因為弗萊個女友——狄波拉(Deborah)喺屋企,所以佢根本唔想崔佛入屋.崔佛夾硬入屋後同狄波拉發生衝突,之後佢摱槍指住崔佛同弗萊,威脅佢哋離開,同時鬧「弗萊根本唔係男仔」,弗萊亦拎起把刀警告狄波拉唔好同波比(Bob)接觸.出事後,崔佛成身血而出返嚟,咁啱撞返要上樓嘅韋德而帶咗去除衫褲舞會.而米高突然受到李斯特嘅電話,話有個「聯合儲蓄」嘅打劫任務,而聯絡咗崔佛同富蘭克林,最後佢哋決定做有史以嚟最大單搶劫任務——打劫聯合儲蓄.
返到洛聖都後,崔佛發現原先布賴特(Bright)根本冇坐監,起喺北揚克頓嘅「米高之墓」係流嘢[註 6].米高俾崔佛嘅對頭敵人——陳偉叉住兼要挾崔佛救佢,富蘭克林都覺得唔多妥,所以嗌李斯特追查返米高喺邊度,但一無所獲.唯一在場嘅崔佛因太憎米高而唔理佢,最後富蘭克林用追蹤器成功搵返米高.米高俾地夫約咗喺山後面座露天商場見面,之後發現係個局.關鍵時刻,崔佛出場兼射落咗部直升機,重講:「若果有人可以殺咗你嘅,噉嗰個人一定係我.」但係佢冇殺兼唔原得諒米高,淨掛住打完尾劫後散兵.
雖然打劫任務順利完成,但係崔佛同米高嘅關係正式玩完.同時,地夫,海恩斯認為崔佛因十分唔穩定而覺得應該被剷除,迪雲諗住報復返米高嘅背叛而將最後決定交畀富蘭克林.一係:
- A——爲咗地夫同海尼斯而殺死崔佛.
- B——為咗迪雲而殺死崔佛.
- C——兩邊都唔揀,寧死不屈,將大家夾手夾腳,一齊殺返佢哋.
結局[編輯]
- 揀A——「明智」嘅選擇
結局鬧緊崔佛係隻癲狗.因為富蘭克林同米高為咗誘殺崔佛而引到油田嚟殺佢,崔佛死咗之後,雖然搶劫分紅由富蘭克林同米高平分,但係富蘭克林同米高兩人唔會再見面.
- 揀B——因果循環
結局鬧緊米高當初反轉豬肚就係屎,最後都俾人反叛死咗.因為富蘭克林唔理崔佛嘅反對而殺死米高,從而富蘭克林同崔佛兩人既唔會再見面,又唔會拎到任何分紅.因爲李斯特將錢過晒數畀佢屋企人.
- 揀C——寧死不屈
結局係殺晒冚唪唥敵人.富蘭克林嗌李斯特組合返米高同崔佛,重放流料畀FIB,CAA同埋Merryweather,話「佢哋會喺間工廠熔咗打劫搵到啲金條」.富蘭克林同埋拉瑪先趕到現場化解返崔佛同米高嘅衝突而達成三人合作後,殺晒冚唪唥收到料到咗嘅傭兵同各自嘅波士.其中:
- 米高殺死富蘭克林嘅敵人——哈勞德·祖些夫同埋佢班手下;
- 富蘭克林殺死崔佛嘅敵人——陳偉同埋佢班手下;
- 崔佛殺死FIB嘅海尼斯重入埋Tongva山,重拉走兼綁咗迪雲(Devin)[註 7]喺懸崖邊,隨後三人集合兼鬧佢兼一齊推裝住迪雲嘅車落海爆炸而死,而成功拎到各自分紅兼保持良好嘅關係.而地夫因幫過米高而留返條命仔.
註同攷[編輯]
- 註
- ↑ 遊戲入面,一個任務可能3個主角都有份.
- ↑ 2.0 2.1 正版嘅GTA5入面,五星係遊戲嘅最高通緝.
- ↑ 嗰時富蘭克林喺架車上面,米高喺後面用手槍指住富蘭克林嚟威脅.
- ↑ 英文原文係「You forget a thousand things everyday, how about you make sure this is one of them?」
- ↑ 因為有個探員似乎未死,佢可能直到勾結到地夫同米高為止.而地夫因為噉而俾人入咗office耖佢料而搞臦成單嘢.
- ↑ 原先米高中槍係假死,瞓喺棺材條鹹魚係布賴特.
- ↑ 呢度講嘅「迪雲」係GTA5入面,崔佛,富蘭克林同米高呢三人嘅共同敵人,佢嘅全名係迪雲韋斯頓(Devin Weston).
- 攷
- ↑ "Best-selling action-adventure videogame". Guinness World Records (英國英文). 喺2021-01-30搵到.


text:
呢期FB同IG經常見到一個洗版式明星扮live廣告,就係可以平價做嘅溶脂減肥療程!咁究竟溶脂係乜嘢嚟呢?有無效?價錢係幾多?係咪真係做足10次?會唔會好hard sell?好多人想試,但又唔敢試,驚唔知會唔會係黑店.
溶脂廣告的理想和現實
減肥,溶脂,纖體,個個都想!咁溶脂個價錢唔單止唔貴,係極平! 超平做10次!百幾蚊一次,真係飲餐茶都唔得.
如果真係有興趣想做溶脂減肥,呢個時候,大家真係要停一停,諗一諗!
除咗要計算儀器本身嘅價錢,每次要搵幾個reception ,美容師,茶水姐姐幫你,仲未計背後醫學美容公司必須要嘅會計,廣告費用.
就算我當佢哋全部係最低工資,條數已經一定超越$150.
有良心嘅醫學美容中心可能會平啲,但一定唔會用蝕本價做生意,因為咁樣根本生存唔到,亦都唔係健康嘅營商之道.
平價溶脂其實係乜嘢嚟?好多人都唔知,有啲人甚至做完,都唔會知.
既然係咁樣,大家又點解會覺得係好平?
想知道究竟係自己精明,定係已經俾人呃咗,就一定要留意以下嘅教學.
平價溶脂原理的驚人真相
咁係咪代表做10次一定係黑店?咁又未必喎.
因為,每間醫學美容中心,都會同廠商有唔同類型嘅協議同折扣,視乎買幾多,大家關係等等,都會有唔同類型嘅折扣同批發優惠.
純粹因為價錢平,唔可以一口咬定一定係呃人,或者係黑店.
想搞清楚件事,要首先要蒐集多啲確實嘅資料同資訊,先至可以幫大家決定做唔做.
第一件事,就要了解平價溶脂究竟係咩黎.
平價溶脂其實係一種生物激光,佢嘅作用,就係利用光嘅能量,令到脂肪溶化.如果長期使用,達到有減肥,纖體,苗條嘅效果.
激光對於脂肪,係有一定嘅作用,但係時間一定要足夠,同埋你要做足夠嘅次數.
激光,相比起抽脂手術,熱光溶脂,冷凍,超聲波HIFU減肥等等,部機嘅能量一定冇咁勁.就以市面上比較流行嘅熱光溶脂神器,韓國醫美品牌上市公司生產GTG WELLNESS ABAS SR全能綠精靈,或勁多模特兒做嘅Cluederm REFIT,呢兩部機嘅效果已經勁好多.
而且做機,就好似你去做運動減肥減,做得多,效果梗係好啲!密密做,效果一定好過只係做一次.
究竟有用定冇用,視乎你有幾勤力,做得有幾密,同埋你有冇做其他嘢去幫助療程嘅結果.
平價減肥幫唔幫到你?
做機減肥,減肥機一類嘅醫學美容儀器,好多人真係完全冇印象,亦都冇任何概念.
簡單來講,如果你係小小肥,可能成身都纖瘦,只係一兩個部位有少少脂肪,咁樣平價溶脂呢部機的確幫到你.激光對於少部份脂肪,效果比較明顯.
如果你本身係屬於偏瘦,得少少地方有少少肥,用千零蚊10次(假設你真係去晒10次,又冇耳仔軟買咗其他嘢嘅話),咁呢部機可以做.
但係,如果你本身係肥底,肚腩,粗腰,拜拜肉出晒嚟,其實呢類機就真係冇乜用.就算我俾你去晒10次,個效果都唔方太明顯.
唔關儀器本身事,係呢類型嘅激光儀器,本身就唔適合做大面積嘅脂肪.
之前有朋友去過是做平價溶脂減肥,發覺原來佢竟然係幾個pad,就咁粘貼上身體, 20分鐘就叫做做咗!
上去之後仲俾個顧問話,「你咁嘅身形做平價10次溶脂呢部機冇用,應該做第二部機」.
我個朋友覺得俾人呃,自然黑口黑面,咁當然換來顧問嘅黑口黑面啦.雙方就咁樣不歡而散.
朋友本身並唔太熟悉醫學美容嘅運作,就問我地究竟真係咁樣,定俾人慫恿佢買多啲嘢.佢好想知道,呢類型嘅儀器究竟有無用.
我唔響現場,所以唔能夠百分百肯定.我嘅估計係,可能係兩樣都有啲.
我就同朋友講:「其實你都明白到一百零蚊一次嘅treatment,商業上係咪可行.」
佢唔出聲.
「其實有啲嘢你真係唔使問,內心都已經有答案啦.」
我都明白朋友嘅心態,想靚同瘦,但又偏偏極其孤寒,又唔想投資自己.淨係抱住搵試做R著數嘅心態去周圍試,周圍trial,偏偏越係咁嘅心態,距離真係可以健康減肥,只會越嚟越渺茫.連嗰千零蚊都浪費埋.
老實講,呢個世界一分錢一分貨,高質素嘅醫學美容機,係一定要錢,因為部機返嚟都幾十萬.可以百零蚊俾你?唔好玩啦.
最經濟做機減肥方法
市面上做機減肥嘅方法極多,包括左冷凍溶脂,熱光溶脂,Laser,唔知係一啲物理性嘅儀器例如LPG M6等等.
成日都會有朋友問,做呢類型機器點樣做先最抵,老實講,其實係有方法,亦都唔需要比街市面上一般價錢咁貴.
如果你真係想做到唔反彈, keep住瘦,有三樣嘢一定要做.
一,你要有正常嘅運動量,因為正常嘅活動量會令到你身體嘅胰島素處於正常狀態,胰島素處於正常狀態,就唔會咁容易累積脂肪.你去配合做醫學美容儀器做機減肥嘅時候,效果就會快好多.
二,你要有健康嘅飲食.即係話,唔可以大量進食碳水化合物,否則,你做乜嘢機都係嘥錢.你要從源頭嗰度減少脂肪積聚,正常飲食,再配合做機減肥效果會最好.
三,做機減肥嘅時候,最好睇清楚部機嘅原理係乜嘢,問清楚究竟係超聲波?激光?射頻?冷凍? 唔好見到價錢平就即刻衝入去做,因為每種肥胖嘅狀態其實唔同,相應使用減肥機亦都唔同.最好先行了解.如果自己屬於普通肥,而唔係超級肥,建議你用「熱光溶脂」,呢個係最平最快嘅方法.


text:
唔知大家仲記唔記得,大家細細個既時間有食過"雪糕蛋糕卷"??
我就好記得啦~
呢期興懷舊~
連迪士尼今期既主題都係懷舊兒時遊戲 !
尋日放咗張自製雪糕蛋糕既相,
大家都好多人LIKE 仲有朋友問我點整
好啦!等我今日再做多次整個 >俾大家,
大家都可以試下.
未食過既大人同小朋友都可以試下 !!
由於呢個 雪糕蛋糕卷做法超級簡單,可以好快咁做好整比小朋友食..
係夏天可以整定放係雪櫃
比小朋友當茶點又得
當宵夜又架!!
材料:嘉頓瑞士迷你卷一至二條,
其實咩味都ok既,你地接受到就得,
不過俾個意見,花生味好似有d怪怪
牛奶公司雪糕杯一至兩杯,一條蛋糕就可以包一杯雪糕
[以上所有野都可以買家係屋企,仲要係Supermarket 就有]
註:我試過其他雪糕牌子...都係牛奶公司先似當時兒時既味道
我今次整左朱古力同芒果味~
芒果味係好食D
Fresh D ~
用具
刀一把
匙羹一隻
保鮮紙
較剪一把
做法其實好簡單
2 - 開條瑞士卷放上保鮮紙
3 - 打開條瑞士卷
4 - 打開雪糕杯
Marcus: 媽咪,食得未呀??
5 - 用刀整個雪糕出黎
[呢個先係重點]
6 - 將雪糕放上蛋糕面
7 - 因為條蛋卷係包唔晒一杯雪糕,所以要切一d放係最開
8 - 最後將蛋卷包返起
10 - 用返張保鮮紙包住,雪落雪櫃一至兩個鐘
等d雪糕咗就可以食喇!
個賣相拍得住出面架~
連Mancent哥哥都話好味呀!
註:其實文迪媽媽煮野食都ok架...
不過其實識得用d工具幫妳手就快好多
不過當然唔似得其他飲食blogger(何帥奶/大少奶/笨b媽媽)佢地咁犀利啦
佢地會由用麵粉整蛋糕卷做起,
我就買番黎.
不過大家最尾既目的都係為搏屋企既小朋友(大少同二少)
食得開心又健康 !!
其他之前既飲食blog
想知道我地失驚無神整d咩?快d黎Like 啦~


text:
六歲嗰年,我喺一本書入面見過幅好得人驚嘅圖畫.嗰本書叫做《真實故事》,係關於原始森林嘅.幅圖畫入面有條蟒蛇張開咗血盆大口,吞緊一隻野獸落肚.下面就係呢幅圖畫嘅摹本.
本書入面話:「啲蟒蛇會咬都唔咬噉,將獵物成隻監生吞落肚.蟒蛇之後會飽到想郁都郁唔到,然後要足足瞓成六個月,先至消化得晒肚裏面嘅食物.」
嗰時開始,我就成日都幻想森林裏面嘅奇遇,仲成功用木顏色畫咗我人生第一幅畫.我叫佢做「大作一號」.幅畫係噉樣嘅:
我攞咗呢幅傑作畀啲大人睇,仲問佢哋我幅畫有冇嚇親佢哋.點知佢哋睇完之後,竟然好冷淡噉話:「唓,一頂帽啫,有乜咁得人驚喎?」
我幅畫明明都唔係一頂帽,而係一條大蟒蛇消化緊隻大笨象!噉我唯有將條蟒蛇肚入面嘅情況全部畫晒出嚟,等佢哋睇得明啲.佢哋真係要畫公仔畫出腸㗎.我修改完之後,「大作二號」就誕生:
啲大人睇完之後,就索性勸我無論係蟒蛇嘅裏面定係外面都唔好再畫,不如畀心機讀下地理,歷史,數學,文法等等仲好喎.就係噉,六歲嗰年,我放棄咗做畫家呢個偉大嘅夢想.大作一號同埋大作二號嘅失敗實在令到我好洩氣.呢啲大人,自己成日乜都唔明;係都要啲細路仔解釋呢樣,解釋嗰樣,真係令人好攰.
我唯有揀過另一份職業,而最後我去咗學揸飛機.我差唔多飛勻晒全世界.冇錯,原來地理知識真係好用得着,我可以一眼就分得開中國同埋亞里桑那州.如果夜晚飛嗰陣盪失路,地理真係好有用.
就係噉,我人生中接觸過好多好認真嘅人.我喺大人嘅圈子裏面生活咗好耐好耐.我曾經好細心噉觀察佢哋,但係噉都冇改變到我對佢哋嘅睇法.
每當我遇到個頭腦好似比較清晰嘅大人嗰陣,我就會拎我一直保留住嘅大作一號出嚟.我想知道佢會唔會睇得明.但係每次,都總係聽到啲類似「一頂帽啫」嘅答案.噉我就唔會再同佢提起大蟒蛇呀,原始森林呀,星星呀嗰啲嘢.我唯有遷就佢哋嘅水平,同佢哋講下打橋牌呀,高爾夫球呀,政治呀,領呔呀之類.於是啲大人就會覺得搵到個啱傾嘅人而好開心.


text:
默劇
默劇(英文:Mime artist)係一種以身體表演嘅藝術,演出者基本唔用文字同語言,只用自己身體嘅形體動作,表現出唔同嘅情緒,情節同故事. 喺好多現代默劇表演之中,演出者甚至唔用任何道具,只以動作畀觀眾感受幻想中嘅無形道具. 有啲默劇表演者為咗令觀眾注意力集中喺佢嘅身體而唔係面部表情,會戴上素白色嘅面具演出[1].
歷史改
默劇開始進入劇場演出係喺古希臘時期,當時期嘅默劇演員所演出嘅內容係用複雜嘅動作同手勢來描述每日生活嘅片斷.嗰陣時嘅默劇演出原則係建立喺動物行為學上,以教化人心,端正品格為主. 從希臘羅馬時代發源嘅默劇,其實一直存活喺正式劇場演出嘅邊緣,以諷刺或者滑稽嘅方式呈現喺觀眾眼前.
默劇娛樂大眾嘅最高峰係喺中世紀16世紀嘅意大利,為意大利即興喜劇,喺街市或者市集嘅地方演出.街頭演出者開始帶個誇張古怪嘅面具,以彌補技能不足.劇團會離開家鄉到外地去巡迴,傳播至歐洲各地.默劇藝術喺法國廣為流傳時期,好多傳統默劇手勢同默劇動作變得更加廣為人知.
模仿模式改
- 狀況中嘅模仿
模仿一件事情發生,呢個係喺默劇中最常見嘅模仿方式,例如:拉繩,摸牆,爬梯等.
- 舞蹈中嘅模仿
喺舞蹈動作之中,模仿事情嘅發生.
- 單純嘅模仿
意思即係同戲劇或者舞蹈冇任何關連,只係單純噉利用身體描述事件本身,唔存在任何固定嘅形體作為模仿嘅對象.


text:
TVB處境劇《愛回家之開心速遞》自播出以嚟收視一直高企,兼夾口碑不俗.每一集都有讓人驚喜嘅劇情,特別系最近備受關注嘅熊若水終于與龔燁喺埋一齊,觀眾對呢部劇嘅走向都系越嚟越關注.
喺劇中飾演熊樹根(劉丹飾演)嘅細女「紅衫魚」熊心如(蘇韻姿飾演),戲份頗重嘅佢,就表示自己好好彩可以做劇中嘅主要角色,都同其他嘅演員相處得好融洽.
不過呢一部處境喜劇,基本上每一集都會有一個爆笑點,噉唔知蘇韻姿,會唔會喺拍攝嗰陣會經常忍唔住笑出嚟呢?
於是蘇韻姿就直言:“我系一個可以忍笑嘅人嚟嘅,又或者我要過好耐先可以get到嗰點,見到人笑嘅時候,我先會笑!不過當大家玩得好開心嘅時候,有時連幕后人員都會忍唔住一齊笑,所以有時系一take就要拍十次.”
不過都問咗蘇韻姿有冇諗過嘗試其他角色?蘇韻姿馬上表示自己想拍攝古裝劇:“拍古裝劇要學歷史,禮儀,所以拍一套劇就可以學到好多新嘅嘢.”睇嚟蘇韻姿系一個好愛學習嘅人,不過現實生活中嘅蘇韻姿都系一個學霸嚟嘅.
1993年出世嘅蘇韻姿,現年26歲嘅佢,唔好睇蘇韻姿可以講流利嘅廣東話,其實蘇韻姿從細喺加拿大多倫多大嘅.大學主修戲劇副修音樂嘅佢,蘇韻姿都曾經喺加拿大新時代電視上面參加過歌唱節目,最后蘇韻姿都都獲得咗亞軍好成績.
喺蘇韻姿返香港參選港姐之前,佢曾經擔任過加拿大節目嘅主持人,客串過加拿大嘅電視劇.有住咁樣實力嘅蘇韻姿,唔怪得佢止步于港姐十強,獲得第四名嘅佢,都可以獲得咁好嘅拍戲資源.
雖然喺加拿大讀書嗰陣,蘇韻姿系主修戲劇,但系選完港姐入行嘅蘇韻姿,佢都入讀咗TVB為期三個月嘅演藝進修班.而蘇韻姿喺TVB嘅首部電視劇《愛回家之開心速遞》,比起其他同屆嘅香港小姐,佢起點就比較高,佢就已經畀率先讓觀眾注意.
雖然蘇韻姿入行嘅時間唔算好長,但系佢已經有咗屬於佢嘅角色,都可以話《愛回家之開心速遞》系蘇韻姿嘅代表作.蘇韻姿既然能夠憑借“紅衫魚”一角成功入屋,misshk都相信假以時日,蘇韻姿實可以喺娛樂園創造出屬於自己嘅一片天地.
misshk希望蘇韻姿可以創造出熊心如“紅衫魚”之外嘅角色,都希望自細喺外國大嘅佢,可以如愿可以接到自己想做嘅古裝角色.噉唔知一直以來都以時裝示人嘅蘇韻姿,著起古裝又有咩唔同嘅感覺呢?唔知道大家期唔期待呢?
Like MisshkNews Facebook!不出门也能知天下事~


text:
「簡單」
二十幾年前,係呀講緊上世紀嘅事呀,啱啱學寫網站嘅時候真係慢慢一行行咁寫.去到今時今日整一個網站真係簡單到一個點係一個鐘頭就已經有嘢睇.由買 Domain 到 Hosting 再安裝埋 WordPress 最多搵個 Theme 裝好晒真係超方便.而家有啲甚至乎好似 Elementor 嘅 Plugin 咁,可以自己左切右切,真係俾少少錢就可以輕而易舉咁搞掂一個網站!
「網站」
而家咁嘅情況最好做啲乜?當然就係做啲平時無時間做嘅嘢啦,除咗諗點樣行之外,最好就係執返好啲網站.通常最頭痛嘅都係內容,因為真係無人幫到你.當然而家越嚟越少人會自己寫網站,就連一個網購嘅平台都已經可以係手機搞掂.所以十幾年前就已經知道幫人寫網站真係無得做!網站最頭痛嘅係啲圖同字!因為內容先至係網站嘅核心,所以應該用最多時間去處理.
「管理」
其實咁多年都係用 WordPress 為主,當然好多人會同其他平台比較.或者自己用慣左,所以基本上所有自己嘅網站都係 WordPress 做底,而自己用咗好多時間去搵咗幾個 Theme.當然要搵啲大啲嘅開發者,最起碼會經常更新,如果唔係就會出現兼容性問題,最後又係要重新整過個網站.當然一個網站希望用佢三五七年,不過其實一般都會三年轉一轉.


text:
上次我哋同大家分享過AARRR增長漏斗,喺呢個漏斗嘅第一步「獲取客戶」入面,小編提到吸引顧客嘅途徑有好多種,包括經由搜尋引擎(search engine)搜索到你嘅公司從而幫襯.
今次,我哋集中講搜尋引擎最佳化(search engine optimisation),SEO係數碼營銷人員必須掌握嘅技巧之一,佢係指透過自然,唔依靠落廣告嘅方式,掌握搜尋引擎嘅運作規則嚟改善網站排名,令到網站係搜尋引擎嘅曝光提高.
做SEO都有唔少地方要注意架,而SEO策略多數分為站內(on-page)同站外(off-page),即刻等我哋嚟睇下站內同站外分別有啲咩策略啦!
站內最佳化(On-page SEO)
站內最佳化最主要受網站本身網站內部嘅元素影響,一般策略包括改善網站內容,加入關鍵字,建立內部連結(internal links)等等,當然仲有一啲IT層面嘅因素啦,例如係網址結構,網站速度等等.
先講下關鍵字方面嘅策略,唔少企業都選擇以內容營銷嚟做SEO,但係並唔係每篇文章都可以提升網站嘅排名架.希望撰寫一篇對SEO有利嘅文章,我哋必須要制定寫作框架,當中要選取一啲合適嘅關鍵字,提高關鍵字喺篇文出現嘅頻率,咁先可以令到篇文喺搜尋引擎排得比較前,但係當然唔係盲目重複關鍵字就可以啦!因為Google曾經係2013年推出一個叫Hummingbird嘅演算法,用以打擊一啲過分利用相同關鍵字嘅網站,所以我哋要適可而止,唔可以過度投放關鍵字.
選取關鍵字方面,我哋可以利用喺Google搜尋時所提供嘅延伸搜索去幫助我哋得到更多Google認為有關嘅關鍵字.例如,如果你想寫一篇有關「海外升學」嘅文章,咁你可以喺Google搜尋「海外升學」之後用空白鍵隔一隔,就可以搵到一啲Google建議嘅延伸字眼啦.
同時,Google搜索頁面最底部嘅同樣有一堆延伸關鍵字可以俾大家參考.呢啲字都可以被視為長尾關鍵字(long tail keywords),所指嘅就係原生關鍵字所產生出嚟但流量比較低嘅關鍵字.當我哋網站唔夠競爭力嘅時候,我哋就要搵一啲長尾嘅關鍵字,以呢個情況嚟講,「海外升學顧問」會比「海外升學」相對少競爭,所以可以分佈一啲呢類嘅關鍵字係文章當中.
網站結構方面,我哋需要確保一個網站裏面有好多內部連結,將一個網站嘅唔同頁面環環緊扣咁連埋一齊,就好似以下嘅一張圖咁.
最簡單係寫文章嘅時候,當提及到嘅內容同網站嘅其他頁面有相關性嘅時候,就可以利用錨點文字(Anchor Text),去到將兩個頁面相連起嚟.以我哋以前出過嘅文章為例,我哋嘅網站都有做到相關嘅內部連結建立,從而去令到我哋嘅網站內部嘅緊密性提高.
此外,嵌入多媒體內容嚟豐富文章內容除咗有利搜尋引擎嘅最佳化,都可以吸引訪客逗留更耐.由於單純得文字嘅文章容易令人造成閱讀疲累,亦可能因為太過單調刻板而令到訪客放棄閱讀.透過加入相片,影片,圖表或者數據等等嘅多媒體,唔單止可以豐富你嘅內容,仲可以提高訪客喺網站當中嘅停留時間,從而增加佢哋分享網站而獲得外部連結嘅機會.
站外最佳化(Off-page SEO)
站外最佳化指嘅係除左自己網站以外所有導向你網站嘅流量來源,可以係你嘅社交媒體或者係其他網址咁,呢啲就係外部連結(backlink)啦.
外部連結呢個字,相信行銷人員都唔會對佢感到陌生,外部連結即係一啲由其他網站連接入你網站嘅連結.不過並唔係所有反向連結都必定對SEO有作用,要注意相關嘅連結都有質量之分.一啲較具權威嘅連結,例如係政府網站,新聞平台同教育機構網站等等,遠遠比起權威性較低嘅網站更有利搜尋引擎最佳化.由此可見,就好似你網站推薦人一樣,建立外部連結可以話係重質唔重量.
另外,即使獲得有權威嘅外部連結,但若果嗰個網站同埋你自身網站內容嘅相關程度較低嘅話,所起嘅作用亦都會冇咁大.小編建議大家最好以搵一啲同自身網站內容較相關嘅網站作為目標,更值得一提嘅係坊間雖然有唔少提供外部連結購買服務嘅網站,但係無論點都好,千祈唔好用錢買外部連結,因為Google喺2012年曾經推出Penguin嘅演算法去打壓購買外部連結嘅網站,所以買連結係會適得其反,甚至會損害你公司係搜尋引擎嘅排名.
搜尋引擎最佳化(Search engine optimization)係近年好多公司用嚟獲取客戶嘅自然途徑,不過要做好SEO真係好需要時間,因為佢唔似落廣告咁可以短時間內獲取大量客戶,不過只要比心機,相信你公司一定可以係搜尋引擎排到一個理想嘅位置.


text:
2006年FIFA世界盃
2006年FIFA世界盃喺德國舉行.由國際足球協會舉辦,188支球隊經過外圍賽之後剩低32支入決賽週,進行64場比賽,決賽週喺6月9號至7月9號舉行.
決賽由法國對意大利,雙方喺上半場打成1:1平手,之後嘅下半場都冇波入,要互射十二碼嚟分勝負,最後,法國隊嘅查斯古特射失一球,意大利贏到世界盃冠軍.季軍同殿軍分別係東道主德國同葡萄牙.
總述[編輯]
參賽球隊[編輯]
根據新規定,主辦國德國直接進入決賽週,上屆冠軍巴西仍然要經過外圍賽先至可以入.所以,德國入咗A組並且出席揭幕戰,而巴西就入咗F組.
呢屆世界盃有唔少球隊第一次入決賽週,例如嚟自非洲嘅球隊加納同安哥拉,南美洲嘅千里達和多巴哥,歐洲嘅烏克蘭,重有28年冇入決賽週嘅澳洲.
歐洲球隊包辦四強[編輯]
揭幕戰喺6月9號舉行,德國以4–2擊敗哥斯達黎加.分組賽階段開始,32支球隊分成8組,進行24場.每組頭兩名可以進入淘汰賽階段,打16強賽事.
喺分組賽階段,所有亞洲隊伍,日本,伊朗,沙特阿拉伯同埋上屆第四名南韓全部出局.
進入淘汰賽,有部分新晉球隊打入十六強,分別係加納,烏克蘭同澳洲.
喺十六強,墨西哥,澳洲,加納分別比阿根廷,意大利同巴西淘汰.於是所有北美洲,大洋洲同非洲嘅球隊都出咗局.剩低6支歐洲同兩支南美洲嘅球隊進入八強賽.
去到八強,最後兩支南美洲球隊阿根廷同巴西又分別俾德國同法國淘汰出局,四強席位全部由歐洲球隊包辦,佢哋分別係德國,意大利,葡萄牙同法國.除咗上屆冠軍巴西爆冷出局之外,葡萄牙亦爆冷贏咗冠軍熱門英格蘭,奇蹟噉樣兩次打入世界盃,兩次都打入四強.
四強賽中,德國同葡萄牙被淘汰,進入7月9號晚舉行嘅季軍賽,德國以3:1打敗葡萄牙,成為季軍.
決賽喺7月10號舉行,意大利迎戰法國,呢場亦係法國隊隊長施丹職業生涯中嘅最後一場,上半場,法國隊喺7分鐘先由施丹射入一球領先,意大利嘅馬特拉斯喺19分鐘射入一球追成平手,雙方喺下半場至到加時都冇入波,最後要以互射十二碼分勝負.法國隊嘅大衛•查斯古特射中門楣,意大利射入晒,以5–3嘅成績成為冠軍.
「三黃一紅」事件[編輯]
喺F組分組賽第二輪澳洲對克羅地亞嘅比賽中,英格蘭球證普爾喺下半場62及90分鐘分別向克羅地亞中堅施蒙歷出示黃牌,但係當出示第二張黃牌時竟然唔記得用紅牌將施蒙歷趕出場,旁證同埋第四球證亦都冇提水.結果下半場補時第3分鐘再向施蒙歷出示黃牌時先醒起要將佢紅牌趕出場.
「三黃一紅」事件成為球迷對普爾嘅笑柄,亦係世界盃目前絕無僅有嘅案例.賽後普爾宣布唔再吹國際賽事.
意大利 vs 澳洲[編輯]
16強其中一場賽事:意大利對澳洲.呢場波雙方攻門場面唔少,但係就係攻極都唔入.當球迷都等待緊呢場波會進入加時嘅時候,比賽尾段意大利嘅格羅素殺入禁區跌倒,球證毫不猶疑地直指十二碼,由托迪操刀主射絕殺澳洲.不過根據慢鏡顯示,格羅素殺入禁區嗰下係明顯自己插水,澳洲球員同佢可以話係近乎零接觸.賽後西班牙球證麥甸拿備受批評.
「紐倫堡戰役」[編輯]
16強其中一場賽事:葡萄牙對荷蘭,亦係呢屆世界盃出名嘅「紐倫堡戰役」.呢場波嘅焦點唔係喺場波度,而係雙方經常出現火爆鏡頭.而且俄羅斯球證艾雲諾夫時鬆時緊嘅判決亦都係令場波失控嘅原因之一.結果去到球賽後段兩隊踢得更加狼,最後更加講手,而且衝突雙方唔局限場上球員,後備席嘅球員亦都有參與衝突.結果兩個巴塞隆拿隊友雲邦賀斯同迪高先後被紅牌趕出場.之後鏡頭影到兩人坐埋一齊談論,而且都對自己俾人趕出場非常無奈.最後艾雲諾夫總共出示咗16張黃牌同4張紅牌(兩隊各兩個球員,都係兩黃一紅),係歷屆世界盃最多黃牌同最多紅牌嘅比賽.
施丹頭鎚事件[編輯]
決賽嘅加時階段,發生咗一段插曲,間接導致法國隊輸波,就係喺加時賽開賽7分鐘,施丹用頭撞向對方球員馬特拉斯嘅心口,力度非常大,馬特拉斯迅速跌低喺地上,球證伊利桑度出示紅牌將施丹驅逐離場.雖然施丹最後都因為世界盃中嘅出色表現而攞到金球獎,但係呢件事已成為咗施丹職業生涯中嘅一大污點.
事後施丹接受法國電視台訪問,佢話因為馬特拉斯曾經三次用說話侮辱佢阿媽同家姐,佢忍無可忍先至會失去理性撞向馬特拉斯;另一方面,馬特拉斯亦有接受《米蘭體育報》,話自己冇鬧施丹嘅媽媽,但暗示可能有用不雅言語挑釁施丹.事件發生後,唔同嘅新聞不停湧現,例如國際足協會長白禮達有意褫奪施丹嘅金球獎,對施丹同馬特拉斯展開紀律調查.甚至有法國律師質疑球證伊利桑度違反「唔准睇錄影帶做判決」嘅原則,要求重賽.
紀律委員會喺2006年7月20號進行,地點係國際足協總部瑞士蘇黎世.施丹被判停賽三場並罰款7,500瑞士法郎,而馬達拉斯則停賽兩場並罰款5,000瑞士法郎,由於施丹已經宣佈退役,三場停賽將以三日社會服務令代替.同時國際足協宣佈決賽期間球證並冇利用錄影帶翻睇事件經過,因此決賽唔使重賽,另外亦保留施丹當選金球獎嘅資格.
主辦權[編輯]
2000年7月6號,喺瑞士蘇黎世舉行嘅國際足協執委會會議對世界盃主辦權進行投票,2006年世界盃有五個國家爭奪主辦權,分別係德國,南非,英格蘭,摩洛哥同巴西.最後一輪投票入面,德國以12票比11票贏咗南非,攞到主辦權.
比賽地點[編輯]
總共有十二個球場被揀咗做決賽週嘅比賽地點.
比賽[編輯]
分組賽階段[編輯]
A組[編輯]
排名規則:分組賽排名準則
(H) 東道主
B組[編輯]
C組[編輯]
D組[編輯]
E組[編輯]
F組[編輯]
排名規則:分組賽排名準則
(S) 衛冕球隊
G組[編輯]
所有時間都係德國時間(UTC+2)
H組[編輯]
淘汰賽階段[編輯]
十六強賽[編輯]
所有時間都係德國時間(UTC+2)
八強賽[編輯]
所有時間都係德國時間(UTC+2)
四強賽[編輯]
所有時間都係德國時間(UTC+2)
季軍賽[編輯]
所有時間都係德國時間(UTC+2)
決賽[編輯]
所有時間都係德國時間(UTC+2)
獎項[編輯]


text:
牛頭角下都就黎拆,牛頭角係一個我細個成日去0既地方,因為以前成日過黎搵婆婆,聽到babe 話去牛頭角影相,我先諗起自己雖然成日去九龍灣,行德福,淘大,但就真係好耐好耐無去過牛頭角.
我諗,自從婆婆搬左去藍田,我就無再去過,牛頭角呢個地方,令我諗起已經離開左我好多年0既婆婆,我永遠無法忘記佢走果陣0既情境.
去舊迎新,好似係唔會變0既定律咁,舊區越來越少喇,陪住我地成長0既地方,物件,仲有人物,好多都慢慢消失或將會消失.
我諗,我真係開始老喇,我慶幸我去過荔園同青龍,我慶幸我睇過威威0既show,我慶幸我去過啟德送機,我慶幸我懂得聽歌果陣係感受過四位成員時期0既Beyond有幾正,我慶幸我讀書果陣係要分MTR同KCR,有好多好多我值得慶幸.
唔知點解,我開始好想知道阿爸果代,阿爺果代,甚至而上一代0既事.
一個牛頭角,點解引發左我咁多感慨?
其實我係同老公去,Babe 係同自己d fd 去,但竟然真係畀我地撞到,點可以唔影張相呢!
難得撞到Babe,先影到合照咋!Thanks!
呢個伯伯好好人,本來我唔係行入去影架,佢就叫我行入去,話咁影得好睇d喎,跟住猛話可以行埋d影,唔駛驚阻到佢!
佢果檔d 生腸,墨魚同腎都好正好好味呀!


text:
接住《「點解我拍得咁樣衰呀?」想拍靚相唔使嫌棄男友,你應該揾佢!》呢篇文章之後,我哋可以了解到手機指環對你我嘅生活係有幾咁重要.手機自拍,玩game唔驚跣手整跌,睇片煲劇都唔洗再臨時搵嘢架喺手機後面…
呢個被譽為手機配件中CP值最高嘅手機指環扣,喺消費者之間大受歡迎之後,唔少業者,設計師都推出改良版.
以下列出幾種常見嘅手機指環支架嘅款式,畀各位買嚟自用定係做禮物送人時可以參考參考下.
目錄
手機指環扣
▲ 最為經典嘅方形金屬合金質料手機固定扣,算係引領呢股風潮嘅始祖,特有嘅金屬光澤係唔少科技人士嘅心頭好.
▲ ABS質料手機指環扣,質量輕,可以做全彩印刷,印埋宣傳資訊同圖案,作為廣告贈品係個唔錯嘅基本選擇.
▲ 亞加力質料手機支撐指環,呈現出清透感同立體感,畀人一股得意可愛感覺,款式多,成為手機上嘅閃光點.
▲ PVC質料手機指環支撐,最特別嘅地方莫過於開模造型設計,可以製作出線條邊緣嘅浮凸感,半3D嘅造型,令企業公仔,授權角色都可以跳出「手機」上面!
手機支架貼
▲ 外型好似膠布嘅手機支架貼,除咗有大範圍嘅廣告宣傳版面可以提供訂製印刷,三段式指圍調整同柔軟質地亦大幅降低長時間用嘅un哽手感.
滑軌式手機指環
▲ 軌道設計,可以滑動調整指環位置嘅滑軌式手機指環扣,係針對只可以固定喺同一點,唔夠靈活應變使用需求嘅原始款式手機指環扣再加以改良嘅延伸設計.(圖片來源:飛兒小舖台南手機配件&維修中心_痞客邦部落格)
指尖陀螺手機指環
▲ 結合人氣紓壓物品-指尖陀螺嘅功能,呢款指尖陀螺手機指環顧名思義嗰底板係可以旋轉嘅!旋轉底板嘅下面可以加入宣傳印刷,所以當你旋轉嗰板,可以隱約見到底下嘅廣告設計,係一款好療癒又好實用嘅手機配件.
側轉軸手機指環
▲ 側轉軸手機指環將以往指環轉軸做喺中間嘅設計改為喺側邊,唔單止可以印刷嘅版面變得更大更完整,仲少咗突兀嘅中心轉軸,手機就可以平放喺枱面啦.
織帶手機環
▲ 織帶手機環,唔再用硬梆梆嘅金屬指環扣嘅設計,而係用符合手指幅度,柔軟貼合嘅織帶作為主體.織帶嘅部分仲可以替換或者訂製印刷.
氣囊手機支架
▲ 氣囊手機支架,折疊式氣囊,可以支撐手機放喺枱面.或者夾喺手指罅之間,增加穩定性,由於圓形,colorful嘅外型,驟眼睇就好似係戒指嘅造型,受到好多年輕人嘅歡迎.


text:
「廉價」
每個人嘅價值觀都有唔同!乜嘢叫做廉價表態,乜表態有分貴定平?我真係唔知,因為對我嚟講表態係對一啲事同物嘅睇法.咁點為之廉價?我出文章係記錄自己今日嘅念法,對我嚟講係無價!正所謂不喜勿入,你可以選擇去睇同唔睇.有時大家都只係想多啲人知道同關注事件,可必要用價值去評論事件呢?希望大家唔好只係為咗自己嘅睇法唔同而去否定別人嘅價值觀!事關大家都係嚟個社會嘅人,大家都係平等!
「頭像」
而家啲人真係乜都可以講一餐同鬧一餐,就連係社交網站換個頭像都俾人講一餐.首先今次法國巴黎嘅恐怖襲擊所做成嘅傷亡係一種殘暴嘅行為,而大家只可以換個頭像同寫吓文去講出自己嘅感受.就係因為大家知道自己可以做嘅嘢唔多,而換頭像只係代表關心,關注同支持.講到尾大家都係反對任何暴力,對恐怖襲擊嘅遣責.偽唔偽善真係唔太重要,因為大家有不同嘅睇法.
「問題」
其實而家啲人有乜嘢問題?我覺得只可以話係膚淺.如果恐怖襲擊係香港發生你會點?如果戰爭嘅地方係香港你又會點?唔通你同我講,到時中國政府會派軍隊嚟幫手,但係咁又點?所以有時唔係話表唔表態嘅問題,就算你發表又點,唔發表又點?嚟個係每個人嘅自由,路不同不相為謀.而家連改個頭像都演變成一場網上罵戰,真係諗唔明.真係無人迫你表態,你唔認同咁咪算囉!


text:
2013年10月31日星期四
2013年10月27日星期日
無花果合桃鄉村包
上次接 order 整 pound cake 用剩咗啲無花果乾,加埋合桃一齊整麵包,我非常鍾意,因為食包時可以同時嚐到合桃嘅香脆同無花果嘅香甜.
今次用咗法國藍帶廚藝學院本《法國麵包基礎篇》裡面個鄉村麵包麵糰做包底,配搭效果超好.
2013年10月24日星期四
老表德國手信
2013年10月23日星期三
橘香紅莓英式烤餅
用埋之前整橘子醋嘅剩餘物資,整咗呢個充滿清新橘香味嘅全麥 scone.
和風橘子醋
我一向都有買日式柚子醋,特別鍾意佢嗰種清新嘅橘香味及淡淡酸味,夏天用嚟整沙律,配冷麵都好正,用嚟醃肉都唔錯,平衡一下肉類嘅油膩感覺.
最近發現,我一直買開「AEON」自家品牌「Topvalu」嗰隻原來唔係柚子醋,係橘類水果醋!因為唔識日文嘛,咪信哂貨架上個產品名稱囉,可能係連職員都唔識日文,哈哈哈哈!!!睇番樽身個英文成份表,原來係用檸檬汁,橙汁同柑汁加日本醬油調製而成,成份咁簡單,自己整都得啦!上網參考過其他網友做法,自己又玩吓先!
參巴煎魚餅
2013年10月22日星期二
繼續秋風起……
再見吧!
成日都話,人生無常,人大咗,真係去白事場合多過去紅事,更何況呢次連去都去唔到,真有點可惜!
年初時,雖然已經知道你患病,而且情況都頗嚴重,但見到你非常精神,同一般人無乜分別,唔講都真係唔知有病,仲記得去你屋企拜年時,你仲好好精神,講說話中氣十足,仲拎住部平板電腦好專心咁打機,投入到連我跟你講嘢都唔知.
估唔到事隔只係半年多啲嘅今日,你已經離開咗大家,喺 Facebook 度見到你早幾日跟屋企人大合照全家福,只係覺得你比之前瘦咗,但雙眼都仲係好有神,真係無諗到幾日之後就走了!以後都唔可以等你回港時見面喇,唯有等有機會我過去加拿大時再去探你吧!
葉生,安息吧!希望你能夠去到你想去
嘅地方,過著寧靜嘅生活!
2013年10月17日星期四
兩款磅蛋糕
2013年10月14日星期一
成功將舊 blog 匯入喇!
卒之都成功將舊 blog 匯入到呢度,不過學 blog 友 A moon 話齋,真係仲有好多甩甩漏漏,之後再慢慢執喇!
正式重新開始,整過個全新嘅 banner,係咪另有一番新景象呢!
2013年10月11日星期五
蠔豉黃耳燜蘿蔔
2013年10月9日星期三
柚子抹茶鬆餅 Pomelo Maccha Muffin
冷宮內嘅 muffin 都已經清哂好耐,係時候又要招過一批新嘅佳麗!
自從用過乳酪整 muffin,發覺個 texture 特別鬆軟之後,次次整嚫都係用佢,幾乎已經唔記得咗唔用乳酪嚟整時嘅感覺係點.趁仲有少少豆漿剩喺度,就用埋佢嚟整啦!
2013年10月7日星期一
秋風起 ……
秋風起做乜好?食蛇羹?好多年無食過喇;食臘味糯米飯?又好似早咗啲喎,依家都仲算係熱喎!
從中醫學角度去睇,秋天應該開始調理好身體,裝備好自己,準備入冬.夏天嘅時候真係好少煲藥材湯飲,多數都係煲瓜果湯,袪濕湯之類,依家天氣涼咗好多,喺時候 “進補” 一下喇!
2013年10月2日星期三
Yahoo Blog 搬家又多一個選擇呀!
雖然已經有好多 blog 友成功搬家,仲有同大家分享搬 blog 步驟,但係對於我呢個唔太熟悉網頁運作嘅白癡,睇完都唔知做乜,連備份好哂個 folder 都唔知應該點樣 copy 過去 Google 度!
Yahoo Blog 依家有多一個搬家合作平台可供選擇,叫做 WeShare,話只需按下一個按扭就可以完完整整咁搬過去,連相片及 blog 友回應 (包括私人留言) 都可以一次過搬哂過去,聽落又好似好啱我呢個白癡喎!不過始終都係新嘢,自己對寫網頁又一竅不通,都係睇定少少好啲!
Yahoo Blog 依家有多一個搬家合作平台可供選擇,叫做 WeShare,話只需按下一個按扭就可以完完整整咁搬過去,連相片及 blog 友回應 (包括私人留言) 都可以一次過搬哂過去,聽落又好似好啱我呢個白癡喎!不過始終都係新嘢,自己對寫網頁又一竅不通,都係睇定少少好啲!
2013年10月1日星期二
香煎黃豆餅配參巴辣椒醬
訂閱: 文章 (Atom)


text:
KITEC/E-MAX 穿梭巴士 SHUTTLE BUS:服務時間,線路圖及車站
巴士KITEC/E-MAX 穿梭巴士 SHUTTLE BUS的線路圖及途經站點 巴士KITEC/E-MAX 穿梭巴士 SHUTTLE BUS(方向:九龍灣國際展貿中心(Kitec)/E-Max(啟德線))於啟德(沐寧街)Kai Tak (Muk Ning Street)開出,途經2個站點,到達國際展貿中心
穿梭巴士服務
由香港貿易發展局主辦並於香港會議展覽中心舉行的香港國際珠寶展商機匯聚,展示各色珠寶首飾,包括銀首飾,古董首飾,翡翠首飾;其他展品包括鐘錶,珠寶配件,寶石陳列及包裝用品,工具及儀器, 大受業者歡迎.
九龍灣國際展貿中心
展貿徑,九龍灣國際展貿中心 Kowloon Bay International Trade & Exhibition Centre, Trademart Drive 觀塘區 – 九龍灣 Kwun Tong – Kowloon Bay 巴士 Bus—小巴 Minibus 110 / 110A,111 公共小巴旺角至九龍灣(Megabox)線— 九龍灣國際展貿中心穿梭巴士
穿梭巴士服務
展覽會網址主頁 電郵本頁 | 其他香港貿發局活動 由香港貿易發展局主辦並於亞洲國際博覽館舉行的香港國際鑽石,寶石及珍珠展,專門展示各類鑽石,貴重寶石,珍珠及半寶石,為業界提供一個專業的珠寶原材料貿易平臺.
EMax 九展 : *九龍灣國際展貿中心穿梭巴士服務最新安排* 由六月 …
*九龍灣國際展貿中心穿梭巴士服務最新安排* 由六月一日起,逢星期一至五(公眾假期除外),德福廣場-MAX穿梭巴士在上午九時
九龍灣國際展貿中心管理公司,冠忠巴士旗下冠忠遊覽車有限公司及泰豐遊覽車有限公司營運
九龍灣國際展貿中心管理公司,冠忠巴士旗下冠忠遊覽車有限公司及泰豐遊覽車有限公司營運九龍灣站(德福花園)至九龍灣國際展貿中心穿梭巴士(Andrew Kwok) #九龍灣國際展貿中心 #九龍灣站 #德福花園 #hkbusphotos #香港巴士相片 #kwoonchungbus #冠忠
[緊急] 九龍灣國際展貿中心穿梭巴士時間表一問
回覆:[緊急] 九龍灣國際展貿中心穿梭巴士 時間表一問 架穿梭巴士冇分班次架,隨時都有車,塞車另計. 去到九展搭 上2/F, 轉左直行,一路行到尾就見到有條行人天橋,過咗橋就係機電工程署架 …
點樣由九龍灣地鐵站(咩出口)去搭免費穿梭巴士去國際展貿中心?
31/8/2011 · 1)請問點樣由九龍灣地鐵站(咩出口)去搭免費穿梭巴士去國際展貿中心?? 2)同埋如果過左晚上10點仲有冇得搭免費穿梭巴士番去搭地鐵? 3)如果冇點樣可以由國際展貿中心去番搭
九龍灣國際展貿中心
九龍灣國際展貿中心位於工業區西垂,鄰近啟德發展區,目前交通不甚發達,不過有穿梭巴士往返中心正門和港鐵 九龍灣站,車程約5至10分鐘.亦可經機電工程署總部大樓步行啟成街及沐安街往返啟德站. 2006年,合和實業宣佈翻新國際展貿中心的商場部分,並將之命名為EMax [1]
九龍灣站
編號 指示 圖片 建議前往的目的地 港鐵總部大樓 港鐵總部大樓,九龍灣國際展貿穿梭巴士,企業廣場,國際交易中心,恒生中心,Manhattan Place,One Kowloon,MegaBox,牛頭角警署,公共運輸交匯處,德福花園(A-E,O-P座),淘大花園(I-S座)/商場,職訓局中心,零碳天地,德福大廈(設中國銀行)
車站設計 ·